ޝަހަރު 9ވަނަބައި – Esfiya\nހާތިބުއަކީ އަމިއްލައަށް ބޭނުންވެގެން ކަންކަން ދަސްކުރުމަށް ފޯރި ހުންނަ ކުއްޖެކެވެ. ހާތިބުވެސް ފުރާދުވަސް ލަސްވިޔަސްވެސް އެކަމާ ޝަކުވާއެއް ނުކުރެއެވެ. އޭނަ އަބަދުވެސް ބައްޕަ ބުނާތީއަޑުއަހައެވެ. ބައްޕަ އަބަދުވެސް ބުނާނެ “ކެތްތެރިންނާއެކުއޭ ﷲ ވޮޑިގެންވަނީ..” ” އަހަރެން ކެތްތެރިކަމާއެކު ކުރިމަތިލުމުން ހުރިހާ ފައިދާއެއްވެސް ވާނީ އަހަރެންނަށް” ހާތިބު އޭނަގެ ހިތާހިތާ ވާހަކަދެއްކިއެވެ.\nއެހަފްތާގައި ފުރަތަމަވެސް ހަތީބުއަށް ދިނީ އެކި ޝަހަރުތަކާ ޤައުމުތަކުގެ ބަސްތައް ދަސްކުރުމަށް ދެވިފައިވާ ފޮތެކެވެ. ހާތިބުއަށް އެމަސައްކަތް ތަންކޮޅެއް އުނދަގޫ ކަމަކަށް ވިއެވެ. ނަމަވެސް ހިތްވަރުގެ އެންމެ ތަންފުކެއްވެސް ދޫނުކޮށް އެދަސްކުރުމުގައި ދުވާލުގެ ހަތަރުދަން ހޭދަކުރެއެވެ. ދުވާލު އެދަސްކުރުމުގައި ހޭދަކޮށްފައި ރޭގަނޑު އޭނާގެ އެކުވެރިންނާއެކު ބޭރުތެރޭގައި މަޖާ ކުރުމުގައި އުޅެއެވެ. ހާތިބުއަށް އެފޮތް ދަސްކުރެވުނީ ދެހަފްތާވަރު މަސައްކަތް ކޮށްގެންނެވެ. އެހޭ ގިނަ ގައުމުތަކެއްގެ ބަސްތައްވީމަ ފުދޭވަރަކަށް އުނދަގޫވެގެން ދިޔައީއެވެ. ހާތިބު އެފޮތް ދަސްކޮށް ނިމުމުން ދެވަނައަށް ދިނީ ހަށިގަނޑުގެ ބޭރުގައި އުފެދޭ ޒަޚަމްތަކާ އެފަދަ އެކިކަހަލަ ޒަޚަމްތަކަށް ޚާއްސަ ކުރެވިފައިވާ ބޭސްތަސް އުނގެނޭ ފޮތްތަކެކެވެ. ހާތިބުއަށް އެފޮތްތައް ދަސްކުރުމަށް އެހާ އުދަގުލެއް ނޫނެވެ އެފޮތަތައް ހަފްތާއެއްތެރޭ ދަސްކޮށް ނިންމުމުން ދެންދިނީ ހަށިގަނޑުގައި ބާރު ޖެއްސުމަށާ ހަށިގަނޑުގެ އެތެރޭގައި އުފެދޭ ތަފާތު ޒަޚަމްތަކާ ބޮޑެތި ބައްޔެއް ފަދަ ކަމެއް ވެއްޖެއްޔާ ބޭސް ކުރާނެ ގޮތްތައް ލިޔެވިފައި ހުރި ފޮތްތަކެވެ. އެ ފޮތްތައްވެސް ހަފްތާއެއް ތެރޭ ހާތިބު ދަސްކުރިއެވެ. އެންމެ ފަހު ފޮތްތަކަކަށް ދިނީ އެކި ޝަހަރުގައި ކަންކަން އޮންނާނެ ގޮތާއި އެތާގެ ރަސްކަމާ ވެރިކަމާ ބޮޑެތި މީހުންގެ އުޅުމާ އާދަކާދަތަކާ ބެހޭގޮތުން ތިބި ފޮތްތަކެކެވެ. އެފޮތްތައް ދަސްކުރުމަށްޓަކައި ހަތީބުއަށް ދެހަފްތާވަރު ނެގިއެވެ. ހުރިހާ ފޮތްތައް ދަސްކޮށް ނިމުނު ދެމަސްވަރު ފާއިތުވެ ހިނގައްޖެއެވެ.\nރޭގަނޑަށް އިރުއޮތްސެން ގާތްވެފައި ހުއްޓާ ހާތިބު އޭނާގެ އެކުވެރިންނާއެކު ބޭރަށް ދިއުމަށް ނިކުތެވެ. އެމީހުން ރަށުތެރޭގައި އުޅޭތާ އިރުކޮޅެއްނުވެ މަޢޮރިބަށް ބަންގި ގޮވުމުން މިސްކިތައް ދާން ނައްޓާލިއެވެ mi blog. ނަމަވެސް މިފަހަރުވެސް ހައްޔާން މަކަރުހަދާފައި އެބަ އަންނަމޭ ކިޔައި ހިނގައިގަތެވެ. އެއީ އޭނާގެ އާދައެވެ. ނަމާދަށް ވަރަށް ފަރުވާކުޑަ ކުރަނެއެވެ. ނަމާދުކޮށްލައިގެން އައިސް އެކުވެރިންނާ ވާހަކަ ދައްކަމުން އޭނަ މާދަމާރޭ ފުރާނެ ވާހަކަ ބުންޏެވެ. އެކުވެރިންވެސް އެމީހުނާއެއްކޮށް ވަކިނުވެ އެންމެ ކުޑައިރުއްސުރެ އުޅުނު އެކުވެރިޔާއާ ވަކިވާން ޖެހުމުން އެކަމާ ވަރަށް ހިތާމަ ކުރިއެވެ. ނަމަވެސް ހާތިބުއަށް ބާއްޖަވެރި ދަތުރަކަށްއެދި އެނބުރި އައިސް ފެންނާނެ ދުވަހެއްގެ އިންތިޒާރުގައި ތިބޭނޭ ވާހަކަ ބުންޏެވެ. އާދައިގެ މަތިން ފަހުދުވަހު ހެދުނު ސޫޕްތަށްޓެއް ބޮއެގެން ވަރުދާންގެ އާއިލާ ބޭރު ފެންޑާގައި ވާހަކަ ދައްކާލަން ތިއްބެވެ. ” މިރޭފުރަންވާއިރަށް ދަބަސް އެއްޗެހި ތައްޔާރުކުރައްޗޭ އާސީ..” ދިގު ދަތުރަކަށް ވާތީ އަންނައުނުތައް ބޭނުންވާނެތީ ވަރުދާން ބުންޏެވެ. އަދި ހާތިބު ކައިރީ އޭނާގެ ދަބަސްވެސް ތައްޔާރުކުރުމަށް ބުންޏެވެ. އެއަށްފަހު އޭނާގެ ހުރި ހަމައެކަނި އަންހެން ދަރިފުޅު ސުމައްޔާއާ ވާހަކަ ދައްކަން ފެށިއެވެ. ” ދަރިފުޅާ ބައްޕަ ނެތަސް މަންމަގެ ބަސްއަހާގެން އުޅޭތި… ގެއާ ދުރަށް ނުދާތި.. ކަންކަން ތަޖުރިބާ ކޮށްލާހިތުންވެސް ދުރަށް ނުދާތި.. އިންޝާﷲ ބައްޕައަށް އެނބުރި އާދެވުނީމަ އެންމެން އެއްކޮށް ދަރިފުޅުމެންގެ ކާފަގެ ރަށަށް ދާނީ..” ބައްޕަ ދިން ޚަބަރަކުން ސުމައްޔާ ވަރަށް އުފާވިއެވެ. އޭނައަށް އޭނަގެ ކާފަ އެންމެފަހުން ފެނިފައިވަނީ އޭނަ ވަރަށް ކުޑައިރުއެވެ. އޭރުވެސް ކާފަ އެމީހުންދެކެ ވަރަށް ލޯބިވާކަން އެނގެއެވެ. ” އަސްލުވެސްތަ ބައްޕާ.. އަހަރެންވެސް ބޭނުން ތަންތަން ބަލައިލަން ދާން..އެކަމަކު ބައްޕަ ބުނާ ގޮތަށް ހަދާނަން.. ދުރަކަށް ނުދާނަން.. އަޅުގަނޑަށް އެނގޭ އަޅުގަނޑުމެންނަށް ރަގަޅަކަށް ކަން ބައްޕަ ތިހެން ތިބުނުއްވަނީ.. އަބަދުވެސް ބައްޕައާ މަންމައަށް ކިޔަމަން ތެރި ވުމުގައި ދެމިހުންނާނަން..” ވަރުދާން އޭނާގެ ހުރި ހަމައެކަނި އަންހެން ދަރިފުޅު ފަރާތުން އިވުނުބަސްތަކުން ބުނެދޭން ނޭނގޭހާ ވަރަށް އުފާވިއެވެ. އެކުދިން އޭނަދެކެ އިންތިހާއަށް ލޯބިވާކަން އެބަސްކޮޅުންވެސް އެނގިގެން ދެއެވެ. ” ބައްޕަ ވަރަށް އުފާވެއްޖެ… ދަރިފުޅުމެންނަށް ތިގޮތުގައި އަބަދުވެސް ހެޔޮވިސްނުން ދެއްވުންއެދި ބައްޕަ ދުޢާ ކުރާނަން..” ދެބަފައިންގެ ވާހަކަ އަޑުއަހަން ހުރި އާސިޔާގެ ލޮލުންވެސް ކަރުނަ އައެވެ. ހިތާމައިގެ ކަރުނައެއް ނޫނެވެ. ލިބުނު ހިތްހަމަޖެހުމުގެ ކަރުނައެވެ.\nދެބަފައިން ފުރުވާލުމަށްޓަކައި އާސިޔާގެ ދެމައިންނާ ހާތިބުގެ އެކުވެރިންނާ ވަރުދާންގެ އެކުވެރިންވެސް އަތިރި މައްޗަށް އައެވެ. އެންމެނަށް އަލްވަދާއު ކިޔާފައި ދެބަފައިންގެ ވަރަފަތްގަނޑު ރޫޅާލިއެވެ. އެމަންޒަރު ބަލަންތިބި ހާތިބުގެ އެކުވެރިން އަޖައިބުވެ އަންތަރީސްވިއެވެ. އެމީހުންގެ އެކުވެރިޔާގެ ފަރާތުން އެމީހުނަށް ދުވަހަކުވެސް ފެނުނު މަންޒަރެއް ނޫނެވެ. އެމީހުނަށް ހާތިބުގެ ނުފެންނަ ފަރާތެއް ފުރަތަމަ ފަހަރަށް ފެނުނީއެވެ. ކޮންފަދަ ރީތި މަންޒަރެއް ހެއްޔެވެ. ހާތިބުގެ ފިޔަގަނޑު ނޫކުލައިގެ ދިހުން އަރައަރައި ހުރިރު ވަރުދާންގެ ފިޔަގަނޑުން އެކިކުލައިން ދިހުން އަރަމުންދަނީއެވެ. މުޅިތަންވަނީ އެމަންޒަރުބަލާ މީހެއްގެ ލޮލަށްވެސް ކުޅަދާނަ ނުވާވަރަށް އަލިވެގެން ގޮސްފައެވެ. އެމީހުން އަޖައިބުވެ ބަލަހައްޓައިގެން ތީ މަންޒަރު ހާތިބުއަށްވެސް ފެނުނެވެ. އެންމެ ފަހުފަހަރަށް ހާތިބު އޭނާގެ އެކުވެރިންނާ މަންމައާ ދައްތަ ގައިގައި ބައްދާލިއެވެ. ދެބަފައިން އުދުއްސައިގަތެވެ. އެމަންޒަރު ދުރުންފެންނައިރު ހީވަނީ ދެއަލިގުޅަހެންނެވެ. އެހާވެސް އަލިކަން ގަދައެވެ.\nދަތުރުގެ އެންމެ ފުރަތަމަ މަންޒިލަކަށްވީ މަލަފެހި ޝަހަރެވެ. އެއީ ދުރު ފެންނައިރު ވަރަށް ކުޑަ ޝަހަރެކެވެ. ނަމަވެސް ކައިރިއަށް އަންނަވަރަކަށް އެ ޝަހަރުގެ ރީތިކަން އަންދާޒާކޮށްލެވެއެވެ. ކުރިން ޝަހަރު ފެނުނުއިރު ދިއްލިފައި ނުވާ އަލިކަމަކުން މިރޭއެ ޝަހަރުވަނީ ދިއްލިފައެވެ. ޝަހަރުގެ އަތިރި މައްޗަށް ފޭބިއިރު ފެންނަން އޮތީ ވަރަށް ދުރަށް ދެމިގެން ގޮސްފައިވާ ހުދު ދޮންވެލިގަނޑެކެވެ. ޝަހަރުގެ ހޭޅިފަށް ވަށައިލެވިފައިވާނީ ބޯކަށިކެޔޮގަސްތަކުންނެވެ. ހުރިހާ ކަށިކެޔޮގަސްތަކެއްހެން ވަނީ ކަށިކެޔޮއަޅާ ފުރިފައެވެ. އަދި ކަށިކެޔޮގަހުގައި އަޅާފައިވާ މާތަށް ވެސް އެހާގިނައެވެ. މުޅިހޭޅިފަށްވަނީ ކަށިކެޔޮމަލުން އެއްވަސްކޮށްލާފައައެވެ. ރަށުތެރެއަށް ދިއުމަށްޓަކައި ތިންމަގު ހަދާފައި ހުއްޓެވެ. އޭގެއިން އެންމެ ފުޅާކޮށް އޮތްމަގުން ޝަހަރުގެ ތެރެއަށް ދިއުމަށްޓަކައި ހިނގައިގަތެވެ. އެކިހިސާބުތަކުގައި ވަރަށް ރީތިކޮށް ހަދާފައިވާ ގެތަށް ހުއްޓެވެ. އެއްބައި ގެތަށް ބިންމަތީގައި ހަދާފައިވާއިރު އަނެއްބައި ގެތަށް ހުންނަނީ ގަހުގެ އޮފިގަނޑުގައި ނުވަތަ ގަހުގެ ބުޑުގައި ހަދާފައެވެ. ކޮންމެ ގެއެއްގައިހެން އުނދޯލިއެއް ހުއްޓެވެ. ޝަހަރުގެ މެދަކާ ހަމައަށް ދެވުނުއިރު ބަޔަކާ ދިމާވެއްޖެއެވެ. އެއީ ބައްޕަ ދަންނަ އެކުވެރިންތަކެކެވެ. ބައްޕަ ބުނިގޮތުން އެއީ ބައްޕަ ވަރަށް ކުޑައިރު ދަންނަ އެކުވެރިންތަކެކެވެ. ” ވަރުދާން.. ހާދަ ޒަމާނެއްފަހުންނޭ ދިމާމިވީ..ވަރުދާން ކީއްކުރަން މިރަށަށް ތިއައައީ؟.. މީ ކޮން ކުއްޖެއްތަ..؟..” އެހާ ގިނަ ދުވަސްކޮށްފައި އެއްކޮށް އުޅުނު އެކުވެރިޔަކު ފެނުމުން އިދުރީސް އަހާލިއެވެ. ” މީ އަހަރެންގެ ފިރިހެން ދަރިފުޅު ހާތިބު..އަދި ހުރޭ އަންހެން ކުއްޖެއްވެސް.. މީ މިދަރިފުޅަށް ވިހި އަހަރު ފުރުމުން ދުނިޔެ ބަލައިލަން ދަތުރެއްކުރާނަމޭ ބުނެ ވަރަށް ކުޑައިރު ވައުދެއް ވެވިފައިވަނީ.. އެހެންވެ ވައުދު ފުއްދާލުމަށްޓަކައި ކުރާ ދަތުރެއް.. މީ ކޮންބައެއްތަ؟.. ދަންނަ ވައްތަރު އެބަޖަހާ..އެކަމަކު ހަނދާނަކަށް ނާދޭ..” ވަރުދާން އިދުރީސްގެ ސުވާލްތަކަށް ޖަވާބުދެމުން އަހާލިއެވެ. ” ހަނދާނެއްނެތް ދޯ.. ކުޑައިރު އެންމެ ދިމާކުރާ ދެމީހުން..” އިދުރީސް އެހެން ބުނުމާއެކު ވަރުދާންގެ ހަނދާނަށް އައެވެ. “އޯ ޒައިނަބުމެންދޯ.. އެންމެ ފަހުން ހަމަ ތިދެމީހުން ދޯ..” އިދުރީސްވެސް ހިނިގަނޑެއް ޖަހާލުމަށްފަހު ދެންމިތިބި ބައްރާއާ އޭނާގެ އަންހެނުން އުމާމާ ކަމުގައި ބުންޏެވެ. ” އެހެންތަ ބައްރާއަށް އައިސްފައިވާ ބަދަލުން ހަމަ ނޭނގުނު ކާކުކަމެއް.. ކުޑައިރު ހީވަނީ ފީއިލޮއްޓެން ހެންވިއްޔާ..މިހާރު ތިހުރީ މީހާ ހުރިގޮތް..” ބައްރާއާ ދިމާކޮށްލުމުގެ ގޮތުން ވަރުދާން ބުންޏެވެ. ” އަހަރެންވެސް އޭރު ރަށުން ބޭރުވިގޮތަށް އިދުރީސްއާ ދިމާވިތާ އަދިވާނީ ދޭއްތައް މަސް.. އަހަރެން ބައްޕަ ހިޖުރަކޮށްލަން ބޭނުންވުމުން ބައްޕައާއެއްކޮށް ބައްޕަގެ ބޮޑުދައިތަމެން އުޅޭ ޝަހަރަށް ބަދަލުވީ…” ބައްރާ ވީގޮތް އޮޅުންފިލުވައިދިނެވެ. “އެހެންނޫނަސް ވަރުދާންއަކަށް އަހަރެމެން ފެނުނަސް ނޭނގޭނެ.. ވަރުދާން އަހަރެމެން އެއްލާލާފައި ހިނގައްޖެވިއްޔާ…” ވަރަށް ދެރަވާ ކަމަށް ހެދުމުން ޒައިނަބު ބުންޏެވެ. ” އެއީ އެއްލާލާފައެއް ނޫނެއްނޫ.. އެއީ އެވަގުތު ކަންތައް ކުރެވެން އޮތްގޮތެއްނޫ .. ތިއެއްނޫނޭ.. ތިމީހުން ކީއްކުރަންތަ މިތަނަށް އައިސްގެން ތިއުޅެނީ؟..” އެމީހުން އެތަނަށް އައިސްގެން އުޅޭ ކަމެއް ބަލައިލުމުގެ ގޮތުން ވަރުދާން އަހާލިއެވެ. ” މިއީ އަހަރެމެންގެ ދަރިފުޅު ސަލްމާއާ ބައްރާގެ ދަރިފުޅު އަފްލާކުގެ ކައިވެނީގެ ކަންތަކުގައި… އެހެންވެ އަހަރެމެން ދިމާވެގެން މިއުޅެނީ.. ކުޑައިރު އަހަރެމެން އޮތް ގުޅުން ނޭނގިނަމަވެސް އަހަރެމެންގެ ދަރިން ކުރިއަށް ގެންދިއުމަށް ނިންމައިފި…ތަޤުދީރު..” އެމީހުން އެރަށަށް އައިސްގެން އުޅޭ ސަބަބު އިދުރީސް ބުންޏެވެ. ” ދެން އަހަރެމެންގެ މިހާ އުފާވެރި ހަފްލާއަށް އަހަރެމެންގެ ކުޑައިރުގެ އެކުވެރިޔާއަށްވެސް ތިހުރީ ނޭނގިނަމަވެސް އާދެވިފައި.. ދެން ބައިވެރިވެލާފައި ދާންވާނީ..” ބައްރާ އެދުނެވެ. އެންމެން ވާހަކައިގައި ތިބެ އެރަށުގައި ކައިވެނި ފަދަ ހަފްލާތަށް ބޭއްވުމަށް ހަދާފައިވާ ބޮޑު ގަނޑުވަރަށް ދިޔައެވެ.\nmashaa allah kudhu…..its really beautiful


Thimaa aai ehen meehunnaa alhaa nukiyanvee sababuthah\nތިމާއާ އެހެން މީހުންނާ އަޅާ ނުކިޔަންވީ ކީއްވެ؟\nތިމާ އާއި އެހެން މީހުންނާ އަޅާ ކިއުމަކީ ވަރަށް ގިނަ މީހުން ކުރާ ކަމެކެވެ. ތިމާ އަށް ނުލިބޭ އެކަމަކު ތިބާ ބޭނުންވާ އެއްޗެހި އެހެން މީހުންނަށް ލިބުމުން އެކަމާ ދެރަވެ މާޔޫސްވާ ގޮތްވެއެވެ. އަމިއްލަ ނަފްސަށް އޮންނަ އިތުބާރު ގެއްލެ އެވެ.\n1. ތިމާއަށް ލިބިފައި ހުރި އެއްޗެހީގެ ފުރިހަމަކަން ވިސްނޭނެ\nތިމާ އާއި އެހެން މީހުންނާ އަޅާ ކިޔާނަމަ އަބަދުވެސް ހުންނާނީ މާޔޫސްވެފަ އެވެ. ލިބިފައި ހުރި އެއްޗެއްސާ ދޭތެރޭ ނުވިސްނާށެވެ. އެންމެ ފަހަރަކުވެސް ލިބިފައި ހުރި އެއްޗެއްސާއި ދޭތެރޭ ވިސްނާލާށެވެ. އަދި އެވަރުވެސް ނުލިބޭނެ އެތައް ބަޔަކު ދުނިޔޭގައި އެބަތިބިކަން ހަނދާންކޮށްލާށެވެ އޭރުން ތިބާއަށް ލިބިފައި ހުރި އެއްޗެހި ގިނަވެފައި އަދި ފުރިހަމަކަން ވިސްނޭނެއެވެ. އަދި އުފާވެރިކަން ލިބޭނެ އެވެ.\n2. ލަނޑުދަނޑިތައް ހާސިލް ކުރަން މަސައްކަތް ކުރެވޭނެ\nކޮންމެ މީހެއްގެވެސް އުއްމީދު ތަކަކާއި ހުވަފެންތަކެއް ހުންނާނެއެވެ. ކާމިޔާބުކުރަން ބޭނުންވާ ލަނޑުދަނޑިތަކެއް ހުންނާނެއެވެ. އެހެން މީހުންނާ ތިމާ އާއި އަޅާ ކިޔާނަމަ އެ އުއްމީދުތައް ހާސިލެއް ނުކުރެވޭނެ އެވެ. ތިމާ އަކީވެސް ވަކި މީހެކެވެ. ދިމާވާނީވެސް ތަފާތު ކަންތައްތަކާ އެވެ. އެހެންވީމަ އެހެން މީހުންގެ ފިޔަވަޅުތައް "ފޮލޯ" ކުރުމުގެ ބަދަލުގައި އަމިއްލަ ފިޔަވަޅުތައް އަމިއްލަ ވިސްނުމަށް ނަގާށެވެ.\n3. އަމިއްލަ ނަފްސަށް ކުރިއެރުން ލިބޭނެ\nއެހެން މީހުންނާއި އަމިއްލަ ނަފްސާ އަޅާ ކިޔާނަމަ އަމިއްލަ ނަފްސު އޮންނާނީ ގެއްލިފަ އެވެ. ކުރި އެރުމެއް ނުލިބޭނެ އެވެ. އެހެން ނަމަވެސް ތިމާޔާއި އެހެން މީހުން އަޅާކިޔުން ހުއްޓާލުމުން އަމިއްލަ ނަފްސަށް ކުރިއެރުން ލިބޭނެ އެވެ. އަދި ތިމާއަކީ އުފާވެރި މީހަކަށް ވާނެ އެވެ.\n4. ރަނގަޅު އެކުވެރިއަކަށް ވެވޭނެ\nއާއްމު ގޮތެއްގައި އެންމެ ގިނައިން އަޅާކިޔެނީ އެންމެ ގާތް މީހުންނާއެވެ. އެކުގައި އުޅޭ ރައްޓެހިންނާއެވެ. އެހެން ވުމުން ތިމާ އަކީ ރަނގަޅު އެކުވެރި އަކަށް ނުވެވެއެވެ. ހަސަދައިގެ ހުޅުކޮޅެއް ރޯވެ އެވެ. ނަމަވެސް އަޅާކިއުން ހުއްޓާލައިފިނަމަ އަމިއްލަ ނަފްސަށް އުފާވެރިކަން ލިބި ރަނގަޅު އެކުވެރިއަކަށް ވުމަށް އެހީތެރިވެދޭނެ އެވެ.


ކޮންޓެކްޓް ލެންސް ލައްވާ މީހުން މިކަންކަމަށް ސަމާލުވޭ، ނޫންނަމަ އިންފެކްޝަނެއް ވުން ގާތް! – Haftha\nTue, 18 January, 2022, 3:39 am\nކޮންޓެކްޓް ލެންސް ލައްވާ މީހުން މިކަންކަމަށް ސަމާލުވޭ، ނޫންނަމަ އިންފެކްޝަނެއް ވުން ގާތް!\nލޮލަކީ ވަރަށްވެސް ނާޒުކު ގުނަވަނެކެވެ. ކުޑަ ނަމަވެސް އިހުމާލެއް ވެއްޖެ ނަމަ، ލޮލުގެ ފެނުމަށް ނޭދެވޭ ބޮޑު އަސަރެއް ކުރުން ގާތެވެ. އެހެންކަމުން، ލޯ ރަނގަޅަށް ބެލެހެއްޓުމަށް ހާއްސަ ސަމާލުކަމެއް ދިނުމަށް ލޮލުގެ ޑޮކްޓަރުން އަބަދުވެސް އެދެ އެވެ. އަދި ހާއްސަކޮށް ކޮންޓެކްޓް ލެންސް ލައްވާ މީހުން ސަމާލުކަންދޭން ޖެހޭ ހާއްސަ ކަންތައްތަކެއް ހުރެ އެވެ. ނޫންނަމަ އިންފެކްޝަނެއް ވުން ގާތެވެ.\nއައިނާ ހިލާފަށް ލެންސަކީ ސީދާ ލޮލަށް ލައްވާ އެއްޗެއް ކަމުން، އަތް ސާފުނުކޮށް ހުރެއްޖެ ނަމަ ޖަރާސީމު ހާއްޔެއް ލޮލަށް ވަނުން ގާތެވެ. އެހެންކަމުން ލެންސް ލެއްވުމުގެ ކުރިން، އަދި ލެންސް ނެގުމުގެ ކުރިން، އަބަދުވެސް ރަނގަޅަށް އަތް ދޮވުމަށް ޑޮކްޓަރުން ލަފާދެ އެވެ.\nދެވަނަ ކަމަކަށް ޑޮކްޓަރުން ލަފާދެނީ ލެންސް ސޮލިއުޝަން ގަވާއިދުން ބަދަލު ކުރުމަށެވެ. އެއީ ލެންސް ސޮލިއުޝަނަކީ ޖަރާސީމު ރައްކާ ކުރެވިފައި ހުންނަ ޓަބެއް ކަމަށްވާތީ އެވެ. އަދި ސޮލިއުޝަން ތެރޭގައި ޖަރާސީމު ހުންނަތާ ގިނަ ދުވަސް ވާވަރަކަށް، ޖަރާސީމު އިތުރުވުން އެކަށީގެންވެ އެވެ. އަދި ސޮލިއުޝަން ބަދަލުކުރާ އިރު، ބަދަލުކުރަން ވާނީ ލެންސް ލައިފައި އިންނަ ކޭސް ރަނގަޅަށް ސާފު ކުރުމަށް ފަހުގަ އެވެ.\nއޭގެ އިތުރުން، ލެންސް ސޮލިއުޝަނަށް އެއްވެސް ވަރަކަށް އެލާޖިކްވާނަމަ ލަސްނުކޮށް ޑޮކްޓަރެއްގެ ލަފާ ހޯދުން މުހިންމެވެ.\nޑޮކްޓަރުން ބުނާ ގޮތުން، ލެންސާއެކު ނިދުމަކީ އެއްގޮތަކަށްވެސް ކަމުދާ ކަމެއް ނޫނެވެ. އެގޮތުން، ލެންސާއެކު ނިދާނަމަ، ލެންސް މާ ބޮޑަށް ހިކި، ލެންސް ނަގާ އިރު ލޮލަށް ގެއްލުންވުން އެކަށީގެންވެއެވެ. އޭގެ އިތުރުން މާ ގިނަ އިރު ލެންސް ލައްވައިގެން ނޫޅުމަށްވެސް ޑޮކްޓަރުން ލަފާދެ އެވެ. އަދި ލެންސް ލައްވައިގެން ހުންނަ އިރު، ލޮލަށް އުނދާގޫވެ، ލޯ ކަހަން ބޭނުންވާ ކަމަށްވާނަމަ ލެންސް ނެގުމަށްވެސް ލަފާދެ އެވެ.\nލެންސަކީ އާންމުކޮށް ކޮންމެ މަހަކު ނުވަތަ ކޮންމެ ދެ ހަފުތާއަކުން ބަދަލުކުރަން ޖެހޭ އެއްޗެކެވެ. ނަމަވެސް، ބައެއް މީހުން އެ މުއްދަތު ފަހަނައަޅާ ދާއިރުވެސް ލެންސް އަޅައިގެން އުޅެ އެވެ. ޑޮކްޓަރުން ބުނާ ގޮތުން، މިއީ ލޮލުގައި އިންފެކްޝަން އުފެދުމަށް ދިމާވާ ބޮޑު އެއް ސަބަބެވެ.


School thah bandhukuran teacheranuge jamihyaain ves govaalaifi\nސްކޫލްތައް ބަންދުކުރަން ޓީޗަރުންގެ ޖަމިއްޔާއިންވެސް ގޮވާލައިފި\nއިއްޒުއްދީން ސްކޫލް ހުޅުވުމުގެ ރަސްމިޔާތުގެ ތެރެއިން ރައީސް ސޯލިހު އެ ސްކޫލުގެ ދަރިންވަރުންނާ މުހާތަބު ކުރައްވަނީ. -- ފޮޓޯ: ރައީސް އޮފީސް\nދުނިޔޭގައި ވަރަށް ހަލުވި މިނުގައި ފެތުރެމުންދާ ނުރައްކާތެރި އާ ކޮރޯނާ ވައިރަސް ރާއްޖޭންވެސް ފެނިފައިވާތީ، ސިއްހީ މާހިރުންގެ ލަފަޔާ އެއްގޮަތަށް ސްކޫލްތައް ބަންދުކުރުމަށް ޓީޗާރުންގެ ޖަމިއްޔާ އިން މިއަދު ގޮވާލައިފި އެވެ.\nޓީޗާސް އެސޯސިއޭޝަނުން މިއަދު ކުރި ޓްވީޓެއްގައި ބުނީ ކޮވިޑް-19 އިން ރައްކާތެރިވާން އަޅާ ފިޔަވަޅެއްގެ ގޮތުން ސްކޫލުތަކުގެ ކިޔެވުން އަލުން ނުފަށައި، ސްކޫލްތައް ބަންދުކުރަން ޖެހޭނެ ކަމަށެވެ. އަދި މިވަގުތު އެންމެ އިސްކަމެއް ދޭން ޖެހޭނީ ޓީޗަރުންނާއި ދަރިވަރުންނާއި މުވައްޒަފުންގެ ސިއްހަތަށް ކަމަށްވެސް އެ ޖަމިއްޔާ އިން ބުންޏެވެ.\nސްކޫލުތައް މިހާރު އޮތީ ފުރަތަމަ ޓާމުގެ މިޑް-ޓާމް ބްރޭކުގަ އެވެ. ހަފުތާއެއްގެ ޗުއްޓީއަކަށް ފަހު އަންނަ އާދިއްތަ ދުވަހު ކިޔެވުން ފަށާއިރު، މިހާރު އޮތް ހާލަތުން ސްކޫލުތައް ބަންދުކުރަން ޑޮކްޓަރުންގެ ޖަމިއްޔާއިން ވެސް ސަރުކާރަށް ވަނީ ގޮވާލައިފަ އެވެ.\nކޮރޯނާ ވައިރަހާ ގުޅިގެން ސްކޫލްތައް ބަންދުކުރަންޖެހޭ ހާލަތެއް އަދި ނެތް ނަމަވެސް، އެކަން ކުރަން ޖެހިއްޖެނަމަ، ކުދިންނަށް ގޭގައި ތިބެގެން ކިޔަވައިދެވޭނެ ގޮތްތަކެއް ބަލަމުން އަންނަ ކަމަށް ސަރުކާރުން ރޭ ބޭއްވި ނޫސް ކޮންފަރެންސްގައި ވަނީ ބުނެފަ އެވެ.\nވައިރަހާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒު ވިދާޅުވީ ދުނިޔޭގެ ސިއްހަތާބެހޭ ޖަމިއްޔާގެ އިރުޝާދާއެކު ވައިރަހާ ގުޅިގެން ކަނޑައަޅަންޖެހޭ އެލާޓް ލެވެލްތަކުގައި އަޅަންޖެހޭ ފިޔަވަޅުތައް ސާފުކޮށް ބަޔާންކޮށްފައިވާ ކަމަށެވެ. އެގޮތުން، ސްކޫލްތަކާއި ޔުނިވާސިޓީތައް ބަންދުކުރަންޖެހޭ ހާލަތަކަށް އަދި ރާއްޖެ ނުދާ ކަމަށް މަބުރޫކު ވަނީ ތަކުރާރު ކުރައްވާފަ އެވެ.\nސްކޫލްތައް ބަންދު ނުކުރި ނަމަވެސް ސްކޫލްތަކުގެ އިތުރު ހަރަކާތްތައް މި ދުވަސްވަރު ކުރިއަށް ނުގެންދަން މިނިސްޓްރީއިން ވަނީ ސްކޫލްތަކަށް އަންގާފަ އެވެ. މީގެ އިތުރުން، މާލޭގައި ހިންގާ ދެ ޔުނިވާސިޓީގެ އިތުރު ހަރަކާތްތައްވެސް ވަނީ މެދުކަނޑާލާފަ އެވެ.\nރާއްޖޭގައި މިހާތަނަށް ކޮރޯނާ ވައިރަހަށް ޕޮޒިޓިވްވެފައިވަނީ އަށް މީހެކެވެ. އެއީ ކުރެއްދޫ ރިސޯޓްގެ ދެ ބިދޭސީ މުވައްޒަފަކާއި އިޓަލީގެ ދެ ޓޫރިސްޓެކެވެ. ދެން ޕޮޒިޓިވްވެފައިވަނީ ބަތަލާ ރިސޯޓްގެ ދެ ޓޫރިސްޓެކެވެ. އޭގެ އިތުރުން ކުރަމަތި ރިސޯޓުންވެސް ދެ ބިދޭސީއަކު އެ ވައިރަހަށް ޕޮޒިޓިވްވެފައިވާ ކަމަށް އެޗްޕީއޭ އިން މިއަދު ވަނީ ބުނެފަ އެވެ.\nމިނިސްޓްރީ އޮފް އެޑިއުކޭޝަން ޓީޗަރުން ކޮރޯނާ ވައިރަސް + ކޮވިޑް-19\nއިމްތިހާނު ފަސްކުރުމާމެދު ގޮތެއް ނުނިންމަން: އެޑިއުކޭޝަން


Denmark Aai Australia Ge Match Ah Hama Hama Nimumeh - Vaguthu\nޑެންމާކް އާއި އޮސްޓްރޭލިއާގެ މެޗަށް ހަމަހަމަ ނިމުމެއް\nޑެންމާކާއި އޮސްޓްރޭލިއާ ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nވޯލްޑް ކަޕްގައި މިއަދު ހަވީރު ޑެންމާކް އާއި އޮސްޓްރޭލިއާ ބައްދަލުކުރި މެޗު 1-1 އިން އެއްވަރުވެގެން ނިމިއްޖެއެވެ.\nގްރޫޕް ސީގައި ހިމެނޭ މި ދެ ޓީމު މުބާރާތުގައި މިހާތަނަށް ދެ މެޗު ކުޅެފައިވާއިރު ޑެންމާކަށް އޮތީ ހަތަރު ޕޮއިންޓާއެކު ގްރޫޕްގެ އެއްވަނައިގައެވެ. ޑެންމާކަށް ވުރެ އެއް މެޗު މަދުން ކުޅެ ގްރޫޕްގެ ދެވަނައިގައި ތިން ޕޮއިންޓާއެކު ފްރާންސް އޮތްއިރު އޮސްޓްރޭލިއާ އޮތީ އެއް ޕޮއިންޓާއެކު ގްރޫޕްގެ ތިންވަނައިގައެވެ. ގްރޫޕްގެ ފުލުގައި ޕޮއިންޓެއް ނުލިބި އޮތީ ޕެރޫއެވެ.\nމި ގްރޫޕްގައި މިރޭ ފްރާންސް އާއި ޕެރޫ ބައްދަލުކުރާނެއެވެ.\nގޯލަށްފަހު އެރިކްސަން އުފާފާޅުކުރަނީ - ފޮޓޯ: އޭއެފްޕީ\nދެ ޓީމުގެ ފަރާތުން ވެސް ދާދި ހަމަހަމަ ކުޅުމެއް ފެނިގެންދިޔަ މި މެޗުގެ ހަތްވަނަ މިނެޓްގައި ޔޯގެންސަން ދިން ޕާހަކުން ކްރިސްޓިއަން އެރިކްސަން ވަނީ ރީތި ގޯލެއް ކާމިޔާބުކޮށްދީ ޑެންމާކަށް މެޗުގެ ނަތީޖާ އެއްވަރުކޮށްދީފައެވެ. އެރިކްސަން މި ގޯލު ކާމިޔާބުކުރީ އޮސްޓްރޭލިއާގެ ޕެނަލްޓީއޭރިއާ ތެރޭ ހުރެ ފޮނުވާލި ބާރު ހަމަލާއަކުންނެވެ.\nއަދި މެޗުގެ 24 ވަނަ މިނެޓްގައި ޑެންމާކުގެ ފޯވާޑް ޔޯގެންސަން އަށް ލީޑު ފުޅާކޮށްލަން ރަނގަޅު ފުރުސަތެއް ލިބުނު ނަމަވެސް އޭނާ ބޮލުން ފޮނުވާލި އެ ހަމަލާ ވަނީ ގޯލާ އަމާޒުވާ ގޮތް ނުވެފައެވެ.\nލީޑު ފުޅާކޮށްލަން ލިބުނު ފުރުސަތުގެ ބޭނުން ޑެންމާކަށް ނުހިފުނުއިރު މެޗުގެ 38 ވަނަ މިނެޓްގައި ލިބުނު ޕެނަލްޓީއަކުން ޔެޑިނަކް ވަނީ އޮސްޓްރޭލިއާ ޓީމަށް ނަތީޖާ އެއްވަރުކޮށްދީފައެވެ. މި ޕެނަލްޓީ އޮސްޓްރޭލިއާ އަށް ލިބުނީ ޑެންމާކުގެ ކުޅުންތެރިއަކު އެޓީމުގެ ޕެނަލްޓީއޭރިއާ ތެރެއިން ބޯޅައިގައި އަތްލުމާ ގުޅިގެންނެވެ.\nޔެޑިނަކް ޕެނަލްޓީ ކާމިޔާބުކުރަނީ - ފޮޓޯ: އޭއެފްޕީ\nމެޗުގެ ދެވަނަ ހާފްގައި ގޯލެއް ފެނިގެން ގޮސްފައިނުވާއިރު މި ހާފުގައި އެންމެ ރަނގަޅު ފުރުސަތެއް ލިބުނީ އޮސްޓްރޭލިއާގެ މޫއި އަދި އަރްޒާނީއަށެވެ. އެގޮތުން ޑެންމާކުގެ ޕެނަލްޓީއޭރިއާގެ ބޭރުގައި ހުރެ މޫއި ފޮނުވާލި ބާރު ހަމަލާ ގޯލުގެ ކުޑަތަންކޮޅެއް ބޭރުންދިޔައިރު އަރްޒާނީ ފޮނުވާލި ހަމަލާ ދިފާއުކުރީ ޑެންމާކުގެ ކީޕަރު ޝްމައިކަލްއެވެ.\nމިއީ އޮސްޓްރޭލިއާ އާއި ޑެންމާކު ބައްދަލުކުރި ހަތަރުވަނަ ފަހަރު ކަމަށްވާއިރު މިއީ މި ދެ ޓީމު ބައްދަލުކުރި މެޗެއް އެއްވަރުވި ފުރަތަމަ ފަހަރެވެ. މީގެއިތުރުން ވޯލްޑް ކަޕްގައި އޮސްޓްރޭލިއާ އިން އެންމެފަހުން ކުޅުނު ފަސް މެޗުންވެސް އެޓީމަށް މޮޅެއް ހޯދިފައިނުވާކަން ވެސް ފާހަގަކޮށްލެވެއެވެ.\nގްރޫޕް ސްޓޭޖުގައި މި ދެ ޓީމަށް ވެސް ބާކީ ދެން އޮތީ އެންމެ މެޗެކެވެ. އެގޮތުން ގްރޫޕްގެ ފަހު މެޗުގައި ޑެންމާކް ނިކުންނާނީ ފްރާންސްއާ ދެކޮޅަށެވެ. އޮސްޓްރޭލިއާ ބައްދަލުކުރާނީ ޕެރޫއާއެވެ.\nފުރަބަންދު ނުނިމެނީސް އަލިފާނުގެ ބޮޑު ހާދިސާއެއް!


European Parliament in Zuckerberg aa suvaalukuranee\nޔޫރަޕިއަން ޕާލަމެންޓުން ޒަކަބާގާ ސުވާލުކުރަނީ\nފޭސްބުކްގެ ސިއީއޯ މާކް ޒަކަބާގް. ފޮޓޯ: ބީބީސީ\nފޭސްބުކް ބޭނުންކުރާ މީހުންގެ ޒާތީ މައުލޫމާތުގެ ސިއްރުވެރިކަން ނުހިފެހެއްޓޭ މައްސަލައިގައި ފޭސްބުކްގެ ސީއީއޯ މާކް ޒަކަބާގާ ސުވާލު ކުރަން ޔޫރަޕިއަން ޕާލަމެންޓުން ނިންމައިފިއެވެ.\nބީބީސީ ބުނީ ބެލްޖިއަމްގެ ވެރިރަށް ބްރަސުލްސްގައި ޒަކަބާގް ޔޫރަޕިއަން ޕާލަމެންޓުގެ މެމްބަރުންނާ ބައްދަލުކުރަައްވާނެކަން ފޭސްބުކް އިން ކަށަވަަރުކޮށްދީފައިވާ ކަމަށެވެ. އެ ބައްދަލުވުން ބާއްވާނެ ވަކި ތާރީހެއް އަދި ކަނޑައަޅާފައި ނުވިޔަސް ޔޫރަޕިއަން ޕާލަމެންޓުގެ ރައީސް ވިދާޅުވީ އަންނަ ހަފުތާގައި ބައްދަލުުުވުން ބޭއްވޭނެ ކަމަށް އުއްމީދުކުރައްވާ ކަމަށެވެ.\nޒަކަބާގްއާއި ސުވާލުކުރުމަށް ޔޫރަޕިއަން ޕާލަމެންޓުން ބާއްވާނީ ސިއްރު ބައްދަލުވުމެކެވެ. ނަމަވެސް އެ ބައްދަލުވުމަށް ފަހު ބާއްވާ ފޮލޯ އަޕް ބައްދަލުވުން ބާއްވާނީ ހުޅުވާލައިގެންނެވެ. އެކަމަކު އެ ބައްދަލުވުމުގައި ފޭސްބުކްގެ ފަރާތުން ބައިވެރިވާނީ ޒަކަބާގެއް ނޫނެވެ.\nއިނގިރޭސިވިލާތުގެ ކޭމްބްރިޖް އެނަލިޓީކާއާއަށްް ފޭސްބުކް ބޭނުންކުރާ އެތައް މިލިޔަން މީހުންނެއްގެ މައުލޫމާތު ދިން ކަމާއި ދިން މައުލޫމާތު ޑިލީޓްކުރިކަން ކަށަވަރުކޮށްފައި ނުވާކަން ފަަޅާ އެރުމުން ފޭސްބުކްއަށާއި ޒަކަބާގްއަށް ވަނީ ފާޑުކިއުންތައް އަމާޒުވެފަައެވެ. އެމެރިކާ ޕާލަމެންޓުން ވެސް ކުރިން ވަނީ އޭނާއާ ސުވާލުކޮށްފައެވެ.


Addu city ga covid jehunu meeehun adhadhu anekkaves mahchah | Jazeera\tއައްޑޫގައި ކޮވިޑް ޖެހުނު މީހުންގެ އަދަދު އަނެއްކާވެސް މައްޗަށް - Jazeera\nއައްޑޫގައި ކޮވިޑް ޖެހުނު މީހުންގެ އަދަދު އަނެއްކާވެސް މައްްޗަށް\nމުރުޝިދު އަބްދުލްހަކީމް June 13, 2021 603 views0\nއައްޑޫ ސިޓީގައި ކޮވިޑް-19އަށް ޕޮޒިޓިވް މީހުންގެ އަދަދު ވަރަށް ބޮޑަށް ދަށްވެފައި އޮތުމަށްފަހު އަނެއްކާވެސް އެ އަދަދު އިތުރުވެއްޖެ އެވެ.\nއައްޑޫ އިކުއިޓޯރިއަލް ހޮސްޕިޓަލް (އޭއީއެޗް) އިން މިރޭ ހާމަކުރި ގޮތުގައި މިއަދު ހަވީރު6ޖެހުމާ ހަމައަށް ލިބިފައިވާ ނަތީޖާތަކުގެ ތެރެއިން އަލަށް 23 މީހަކު މި ބައްޔަށް ވަނީ ޕޮޒިޓިވްވެފައެވެ. މި އެންމެނަކީވެސް އައްޑޫ ސިޓީ ހިތަދޫ އިން ޕޮޒިޓިވް މީހުން ކަމަށްވެސް އެ ހޮސްޕިޓަލުން ވަނީ ބުނެފައެވެ. އޭގެ ތެރޭގައި ދިވެހިންގެ އިތުރުން ގިނަ އަދަދެއްގެ ބިދޭސީންވެސް ހިމެނެ އެވެ.\nއައްޑޫ ސިޓީން މިހާތަނަށް 347 މީހަކު ކޮވިޑަށް ޕޮޒިޓިވްވެފައިވެ އެވެ. ނަމަވެސް މިހާރު އޭގެ ތެރެއިން ބަލިން ފަސޭހަ ނުވެ ތިބީ 71 މީހެކެވެ. އަދި މި ބަލީގައި އައްޑޫ ސިޓީން ދެ މީހަކު މަރުވެފައިވާއިރު ހޮސްޕިޓަލްގައި މިހާރު ފަރުވާ ދެމުންދަނީ އެކަކަށެވެ.\nއައްޑޫ ސިޓީގައި މިވަގުތުވެސް ވަނީ ކޮވިޑް19 އިން ރައްކާތެރިވުމުގެ ގޮތުން ފިޔަވަޅުތައް ވަރުގަދަކޮށްފައި އެވެ. އަދި އައްޑޫ ސިޓީގައި ފާއިތުވި ހަފްތާއެއްހާ ދުވަހު ކޮވިޑަށް ޕޮޒިޓްވެފައިވާ މީހުން ވަނީ ވަރަށް ބޮޑަށް ދަށްވެފައި އެވެ.\nއައްޑޫގައި ކޮވިޑް ޖެހުނު މީހުންގެ އަދަދު އަނެއްކާވެސް މައްޗަށް


Vaahaka kiyaidhey ekuveriyaa ge kulli maraa eku Hulhudhuffaaru fun hithaama eh gai! | Mihaaru\nޚަބަރު / މަރު\n"ވާހަކަ ކިޔައިދޭ ރަހުމަތްތެރިޔާ"ގެ މަރާ އެކު ހުޅުދުއްފާރު ފުން ހިތާމައެއްގައި!\n25 ސެޕްޓެމްބަރ 2016 - 12:08\nރ. ހުޅުދުއްފާރު ސްކޫލްގެ ޓީޗަރު މުހައްމަދު ނިޝާމް، 31، ރަށުގެ ގިނަ ބަޔަކަށް އެންމެ ފަހުން ފެނުނީ އިއްޔެ ހަވީރު ފަހެއް ޖެހިއިރު ދަނޑުގައި ފުޓްބޯޅަ ކުޅެން އުޅެނިކޮށެވެ. އޭގެ ގަޑިއެއްހާއިރު ފަހުން މުޅި ރަށް ސިއްސުވާލީ އޭނާގެ މަރުގެ ހަބަރުންނެވެ.\nނިޝާމް މަރުވީ، ފުޓްބޯޅަ ކުޅެން އުޅެނިކޮށް ނޭވާ އަށް އުނދަގޫވެގެން ސިއްހީ މަރުކަޒުން ފަރުވާ ހޯދަމުން އަންނަނިކޮށެވެ. މިއީ "ވާހަކަ ކިޔައިދޭ ރަހުމަތްތެރިޔާ"ގެ ނަމުން ފޭސްބުކްގައި އޭނާ ދަންނަ ގިނަ ބަޔަކަށް ވެސް ލިބުނު ހިތްދަތި ކަމެކެވެ. ދީނީ އިބުރަތްތެރި އެކި ވާހަކަތައް އާއްމުންނާ ހަމައަށް ގެނެސްދޭން ނިޝާމް އަންނަނީ ފޭސްބުކް ޕޭޖެއް ހިންގަމުންނެވެ.\nހުޅުދުއްފާރު ކައުންސިލްގެ މެމްބަރަކު ވިދާޅުވީ ފުޓްބޯޅަ ކުޅެން ދިޔައިރު ނިޝާމްގެ ހާލު ރަނގަޅު ކަމަށެވެ. ދޭތެރެދޭތެރެ އިން ނޭވާ އަށް އުނދަގޫވުމުގެ މައްސަލަ ކުރިމަތިވާ ނިޝާމް އިއްޔެ ހާސްވެ، އުނދަގޫތަކެއް ކުރިމަތިވީ ދަނޑުގައި ހުއްޓައި ކަމަށް ވެސް އޭނާ ވިދާޅުވި އެވެ.\nއެކަމަކު ދަނޑުގައި އިންހޭލާ ބޭނުންކުރުމަށް ފަހު ވަގުތުން ސިއްހީ މަރުކަޒަށް ނިޝާމް ދިޔައީ ރަނގަޅު ނުވެގެން ކަމަށް ކައުންސިލަރު ވިދާޅުވި އެވެ.\n"ސިއްހީ މަރުކަޒަށް ގޮސްގެން ވެސް ހާލަތު ދަށްވާން ފެށީމަ އޮކްސިޖަން ގުޅީ. އެކަމަކު ނޭވާ ހާސްވަމުން ގޮސް ނިޔާވީ. އޭރު މަޒުކަޒަށް ދިޔަތާ މާގިނައިރެއް ވެސް ނުވާނެ،" ކައުންސިލަރު ވިދާޅުވި އެވެ.\nކައުންސިލުން ބުނިގޮތުގައި ހިސާބު ކިޔަވައިދޭ، އަދި ރަށުގެ އެންމެންގެ ލޯބި ހޯދައިފައިވާ ޓީޗަރުގެ މަރާއެކު މުޅި ރަށަށް ވަނީ ހިމޭންކަންވެރިވެފަ އެވެ. ފަތިސްނަމާދަށް ފަހު ބޭއްވި އޭނާގެ ޖަނާޒާ އަށް ވެސް މުޅި ރަށް އެއްކޮށްހެން ދިޔަ ކަމަށް ކައުންސިލުން ބުންޏެވެ.\n"އެންމެންނާ ވެސް ގުޅޭ، ހުރިހާ ކަމެއްގައި ބައިވެރިވާ އަހުލާގު ރަނގަޅު މީހެއް އެއީ. ރަށުގެ އެންމެންނަށް ލިބުނު ފުން ހިތާމައެއް މިއީ،" ކައުންސިލަރު ވިދާޅުވި އެވެ.\nވާހަކަ ކިޔައިދޭ ރަހުމަތްތެރިޔާގެ ގޮތުގައި ނިޝާމް ދަންނަ ގިނަ ބަޔަކު ވެސް އަންނަނީ އޭނާގެ ރަނގަޅު ވާހަކަތައް ލިޔަމުންނެވެ. ބައެއް މީހުން ސިފަކުރި ގޮތުގައި ދީނަށް ލޯބިކުރާ ނިޝާމަކީ އޭނާ ކުރާ ހެޔޮ އަމަލުތައް އާއްމުކުރަން ދެކޮޅު މީހެކެވެ. ފޭސްބުކްގައި ކާކުކަން ނޭނގޭ ގޮތަށް ދީނީ ޕޭޖެއް ހިންގަނީ ވެސް އެހެންވެ ކަމަށް އެކަކު ފޭސްބުކްގައި ބުނެފައިވެ އެވެ.\nއެ ޕޭޖުގައި ތަރުޖަމާކޮށްގެން އޭނާ ގެނެސްދެނީ އަރަބި ނުވަތަ އިނގިރޭސިބަހުން ހުންނަ ދީނީ އެކި ހާދިސާތަކުގެ ވާހަކަ އެވެ. ބޭނުމަކީ، އެ ހާދިސާތަކުން އެހެން މީހުންނަށް އިބުރަތް ހާސިލްކޮށްދިނުން ކަމަށް ވެސް އޭނާގެ ބައެއް އެކުވެރިން ބުންޏެވެ.\nއޭނާ މަރުވިއިރު އަންބަކާއި ގާތްގަނޑަކަށް ތިން އަހަރުގެ ފިރިހެން ދަރިއަކު ދުނިޔޭގައި އެބަހުއްޓެވެ.\nކައުންސިލް އިދާރާ ޓީޗަރުން ރ.ހުޅުދުއްފާރު މަރު\n65 ކޮމެންޓް, 10 ރިއެކްޝަންސް\nމަރުހޫމަށް ސުވަރުގޭގެ ދާޢިމީ ނިޢުމަތް މިންވަރު ކުރަށްވާށި\nﷲ މަރުހޫމާއަށް ސުވަރުގޭގެ މަތިވެރި ނިަުމަތް މިންވަރު ކުރއަވާށި. އާމީން\nإِنَّا للهِ وَإِنَّـا إِلَيْهِ رَاجِعونَ. ޔާﷲ!\nإِنَّا لِلّهِ وَإِنَّـا إِلَيْهِ رَاجِعونَ....... މާތް ﷲގެ ރުއްސެވުމާއި ފުއްސެވުމާއެކު، މަރުޙޫމްގެ ފުރާނައަށް ސުވަރުގޭގެ ދާއިމީ ނިޢުމަތް މިންވަރުކުރައްވާށި.އާމީން ... އަދި ޢާއިލާއަށް ކެތްތެރިކަންދެއްވާށި. އާމީން..


iPhonah OLED Display | Mihaaru\nއައިފޯނަށް އޯލެޑް ޑިސްޕްލޭ އުފެއްދުމަށްޓަކައި އެޕަލުން ޖަޕާނުގެ ޝާޕް ކުންފުންޏާ މަޝްވަރާކުރާ ކަމަށް ބްލޫމްބާގުން ވަނީ ރިޕޯޓްކޮށްފައި\n04 އޮކްޓޯބަރ 2016 - 06:27 1 comment\nއައިފޯނާއި އައިޕެޑްގައި "އޯލެޑް" ޑިސްޕްލޭ އަޅުވާނެ ކަމަށް ބުނެ ވެ އެވެ. ޚަބަރު ރިޕޯޓްތަކުގައި އެ ކަމަށް އަލިއަޅުވައި، ވާހަކަދައްކާފައި ހުރެ އެވެ. "ރެޓިނާ ޑިސްޕްލޭ"ތަކަށް ޒަމާން ގުޑުވައިލެވޭ ނަމަ ކީއްކުރާ "އޯލެޑް" ޑިސްޕްލޭއެއް ހެއްޔެވެ؟\nމަސްރަހުގައި އަޑުބަޑު ހުރި ގޮތަށް ބަލާއިރު، އައިފޯނުގައި "އޯލެޑް" ޑިސްޕްލޭ އަޅުވާނެ ކަމަށް ދެކެވޭ ވާހަކަތަަކީ ހަގީގަތެއް ކަމަށް ބުރަވެވެ އެވެ. ޖަޕާނުގެ މަޝްހޫރު ޝާޕް ކުންފުންޏާ އެކު އެޕަލުން އެ ވާހަކަތައް ދައްކާ ކަމަށް މިހާރު ވާހަކަ ދެކެވެ އެވެ.\nބްލޫމްބާގް ރިޕޯޓްކުރާ ގޮތުގައި އެޕަލް އިން ޝާޕް ކުންފުންޏާ އެކު ވާހަކަ ދައްކަނީ ކޮންމެހެން އެ އަށް ވުރެ މޮޅު ކުންފުންޏެއް ނުވެގެނެއް ނޫނެވެ. ޝާޕްގައި އުފެއްދުންތެރިކަން ހުރި ނިސްބަތުން އެ ކުންފުންޏާ އެކު އެއްބަސްވުމަކަށް ދާން އެޕަލް ބޭނުންވަނީ، އައިފޯނަށް ޑިސްޕްލޭ އުފެއްދުމުގައި ވަކި ކުންފުންޏަކަށް މުޅިން ބަރޯސާނުވުމަށެވެ.\nއެޕަލް އިން އައިފޯނަށް ތައާރުފުކުރަމުން އަންނަ ޓެކްނޮލޮޖީ އަށް ބަލާއިރު، "ރެޓިނާ ޑިސްޕްލޭ" ޓެކްނޮލޮޖީ އަށް ވުރެ ސާފު، އަލިގަދަ ޑިސްޕްލޭ ޓެކްނޮލޮޖީއެއް އެޕަލް އަށް ބޭނުންވާ ކަމަށް ބުނެފައި ހުރެ އެވެ. އެޕަލް އަށް ވަފާތެރިންނާއި ނުރުހުން ނުވެ ފާޑުކިޔާ މީހުން ވެސް އެ ކަމަށް އެއްބަސްވެ އެވެ.\nއައިފޯނަށް ޑިސްޕްލޭ އުފެއްދުމަށްޓަކައި އެޕަލުން ސެމްސަންގްއާ މަޝްވަރާކުރާ ކަމަށް ވެސް ބުނެ ވެ އެވެ. އައިފޯނަށް ޑިސްޕްލޭ އުފައްދަން އެލްޖީން ވެސް ބޭނުންވެ އެވެ. އެޕަލް އަށް އޮތީ އިޚްތިޔާރުކުރުމެވެ.\nއިތުރު ލިޔުންތައް އައިފޯން ސެމްސަންގް އެޕަލް ޝާޕް މޮބައިލް ފޯން ސްމާޓް ފޯން


Agu Bodu Hadhiya Thah Dheefaivaa Bollywood Fannaanunnaky Miee - Vaguthu\nއަގުބޮޑު ހަދިޔާތައް ދީފައިވާ ބޮލީވުޑު ފަންނާނުންނަކީ މިއީ\nބައެއް ފަހަރަށް އެމީހަކު ލޯބިވާ މީހަކަށްޓަކައި ނުވަތަ އެމީހަކު ބޭނުންވާ މީހަކަށްޓަކައި ކިތައްމެ އަގުބޮޑު ހަދިޔާ ގަތުމަށް ވެސް ފަސްނުޖެހެވެއެވެ. މިކަމުގައި އެންމެ ފާހަގަ ކޮށްލެވޭ އެއް ބަޔަކީ ބޮލީވުޑުގެ ފަންނާނުންނެވެ.\nއަގުބޮޑެތި ހަދިޔާތައް ހަދިޔާ ކޮށްފައިވާ ބޮލީވުޑުގެ ފަންނާނުން\nފާއިތުވި އަހަރުތަކުގައި ޝާހުރުކް ޚާން ވަނީ އޭނާގެ ލޯބިވާ މީހުންނަށް އަގުބޮޑު އެތައް ހަދިޔާއެއް ދީފައެވެ. ޗާހު ވަނީ ހާލޭ ޑޭވިޑްސަން މޮޓޯ ބައިކެއް އަބީޝެކް ބައްޗަންއަށް ދީފައެވެ. މާސިޑީޒް ބެންޒް ކާރެއް ޑައިރެކްޓަރ ފަރަހް ޚާނަށް ދީފައެވެ. މީގެއިތުރުން ފިލުމު ރާވަންގެ ޓީމުގެ ރަޖްނީކާންތު، އަރުޖުން ރާމްޕާލް އަދި އަނުބާވް ސިންހާއަށް ދީފައިވަނީ އެއް ކްރޯރް ރުފިޔާގެ އަގުބޮޑު ބީއެމްޑަބްލިޔު ކާރުކަމަށް ޓައިމްސް އޮފް އިންޑިޔާގެ ރިޕޯޓްތަކުގައިވެއެވެ.\nސަލްމާން ޚާނަކީ އޭނާގެ އަންހެން ކޮއްކޮ އަރްޕިތާ ޚާން ދެކެ ވަރަށް ލޯބިވާ ފަންނާނެކެވެ. އަރްޕިތާއާއި އަޔުޝް ޝަރުމާގެ ކައިވެނި ކުރެވުމުން ކައިވެނީގެ ހަދިޔާއެއްގެ ގޮތުގައި ސަލްމާން ދީފައިވަނީ 16 ކްރޯރް ރުޕީސްގެ ފުލެޓަކާއި4ކްރޯރް ރުޕީސްގެ އަގުބޮޑު ހުދުކުލައިގެ ރޯލްސް ރޮއިސް ފެންޓަމް ކާރެކެވެ.\nސަލްމާން ޚާން ވަނީ ބަތަލާ ޖެކުއެލިން ފެނާންޑަޒްއަށް ބެންޑްރާއިން3ކޮޓަރީގެ ފުލެޓަކާއި އެކު އޮޑީ ބްރޭންޑުގެ ކާރެއް ވެސް ހަދިޔާ ކޮށްފައެވެ.\nސިދާތު ރޯއީ ކަޕޫރު\nބަތަލާ ވިދްޔާ ބާލަންގެ ފިރިމީހާ ސިދާތު ރޯއީ ކަޕޫރު ކައިވެނީގެ ހަދިޔާއެއްގެ ގޮތުން ވިދްޔާއަށް ދީފައިވަނީ 14 ކްރޯރް ރުޕީސްގެ ގެއެކެވެ.\nރާނީ މުކަރްޖީގެ ފިރިމީހާ އާދިތުޔާ ޗޯޕްރާ ރާނީ މުކަރުޖީއަށް ހަދިޔާ ކޮށްފައިވަނީ 1.25 ކްރޯރް ރުޕީސްގެ އަގުބޮޑު އޮޑީ އޭ8 ޑަބްލިޔު12 ގެ ކާރެކެވެ.\nއުޅުން ރަނގަޅުކޮށް ނިކަމެތިންނަށް އެހީތެރިވުމަށް އާރްޔަން ވަޢުދުވެއްޖެ\nސިދާތާއި ޝެހެނާޒުގެ ފަހު ވީޑިއޯ ލަވައިގެ ނަން ބަދަލުކުރުމުން ކަމުނުދިޔަ\nޖެނުއަރީ 27, 2021 21:12\nޔޫޓިއުބް އިން ހަބަރު ހަދާ ބައެއް\nޖެނުއަރީ 27, 2021 22:17


BREAKING NEWS: Covid-19 Ah Raajje In Ithuru2Meehaku Positive Vejje - Vaguthu\nކޮވިޑް-19 އަށް ރާއްޖެ އިން އިތުރު ދެމީހަކު ޕޮޒިޓިވް ވެއްޖެ\nކޮވިޑް 19 އާއި ގުޅިގެން ބޭއްވި ނޫސް ވެރިންގެ ބައްދަލު ވުން؛-ވަގުތު އިމޭޖަސް- އިބްރާހިމް ޝާބިލް\nކޮވިޑް-19 އަށް ރާއްޖެ އިން އިތުރު ދެމީހަކު ޕޮޒިޓިވް ވެއްޖެއެވެ.\nއެހެންކަމުން މިހާތަނަށް ރާއްޖެ އިން ކޮވިޑް-19 އަށް ޕޮޒިޓިވް ވެފައިވާ މީހުންގެ އަދަދު ވަނީ 06 އަށް އަރާފައެވެ.\nމިރޭ ކޮވިޑް-19 އަށް ޕޮޒިޓިވްވި ދެމީހުންނަކީ ކުރެއްދޫ އިން ޓެސްޓް ކުރި މީހުންގެ ތެރެއިން ދެމީހެކެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވިދާޅުވީ ކުރެއްދޫ އިން މިރޭ ކޮވިޑް-19 އަށް ޕޮޒިޓިވް ވެފައި ވަނީ ދެބިދޭސީން ކަމަށެވެ. އެމީހުން ނިސްބަތްވާ ގައުމެއް އެޗްޕީއޭ އިން ހާމައެއް ނުކުރެއެވެ. ނަމަވެސް "ވަގުތު" އަށް ކަށަވަރު ވެފައިވާ ގޮތުގައި މިރޭ ވެސް ކޮވިޑް-19 އަށް ޕޮޒިޓިވް ވެފައި ވަނީ އިޓަލީވިލާތުގެ ދެމީހެކެވެ.\nރާއްޖެ އިން މިހާތަނަށް ވަނީ ހަ މީހަކު ކޮވިޑް-19 އަށް ޕޮޒިޓިވް ވެފައެވެ. އެއީ އިޓަލީވިލާތުގެ ހަތަރު މީހަކާއި އެހެން ދެމީހެކެވެ. އެދެމީހުންނަށް ކޮވިޑް-19 ޖެހިފައި ވަނީ ފުރައިގެން ދިޔަ އިޓަލީވިލާތުގެ މީހާ ގައިންނެވެ. އަދި މިހާތަނަށް ދިވެއްސަކު ކޮވިޑް-19 އަށް ޕޮޒިޓިވް ވެފައެއް ނުވެއެވެ.\nކުރެއްދޫ ރިސޯޓުގައި ކޮވިޑް-19 އަށް ޝައްކުކުރެވުނު މީހާގެ މަޢްލޫމާތު ކަމާބެހޭ އިދާރާތަކަށް ހާމަނުކުރިކަމަށް ތުހުމަތު ކުރެވޭ މައްސަލައާއި އެމައްސަލައިގެ ވަށައިގެންވާ ކަންކަމުގައި ޖިނާއީ އެއްވެސް ކުށެއް ހިމެނޭތޯ ނުވަތަ ނޫންތޯ ބެލުމަށް ޖިނާއީ ތަޙްޤީޤެއް ހިންގުމަށް، ޤާނޫނުއަސާސީގެ 223 ވަނަ މާއްދާގެ (ޅ) ގެ ދަށުން ޕްރޮސިކިއުޓަރ ޖެނެރަލްއަށް ލިބިދޭ ބާރުގެ ދަށުން ފުލުހުންނަށް މިރޭ ވަނީ އަމުރު ކުރައްވާފައެވެ.\nމާޗް 9, 2020 21:26\nﷲ އަަޅަމެން މިކަމުން ސަލާމަތް ކޮއްދެއްވާށި . އާމީން\nމާޗް 9, 2020 21:53\nހީވޭ ހީވޭ ހަތަރު އުދަރެސް ފެނުޖެހުނީ ކަންނޭގެމި\nމާޗް 9, 2020 21:28\nމާޗް 9, 2020 21:30\nމިިއީ އެ އަނީ ގެ ބަލާ\nމާޗް 9, 2020 21:35\nޙުރި ބިރެއްގެ ބޮޑުކަ މާ ?\nﷲ މި އަޅާ މެނައް މާފުކޮއްދެއްވާ އަފޫކޮއްދެއްވާ\nމާޗް 9, 2020 21:36\nމާޗް 9, 2020 21:38\nކޮބާތަ އިލްމު ވެރީން. އެމީހުން ވެއްޖެ އެއްނު ނުކުމެ އިރުޝާދު ދޭން. ފިލާތިބެ ހަމްދު އަޅާނެ ކަމެއް ނެތް ކޮންމެހެން.\nމާޗް 9, 2020 21:39\nމިކަމުގެ ޒިންމާ ނަގަން ޖެހޭނީ ކެނެރީގެ ބުއްޅަބޭ\nމާޗް 9, 2020 21:49\nމިވަގުތުން ފެށިގެން އަޒުމް ކަނޑައަޅަންވީ އަމަލުތައް އިސްލާހުކުރަން !މިއީ އިސްލާހުވާން ދެއްވި ފުރުސަތެއް ކަމުގައި ދެ ކިގެން! ދަރިންނޭ\nމާޗް 9, 2020 22:04\nއެހެން ދޯ ވާނީ، ފުރަތަމަ ޕޮޒިޓިވް ވީ ދެމީހުންގެ ތެރެއިން މާލެ އަތޮޅު ކޮރަންޓީން ފެސިލިޓީއަށް ގެނައީ ޑްކްޓަރ އެކަނި، ޑައިވް ސްކޫލް ބޮޑުމީހާ ހުރީ ކުރެއްދޫގަ އަދިވެސް.\nމާޗް 9, 2020 22:18\nޔާމީން ސަރުކާރުގަ ސްކޫލް ދަރިވަރުންނަށް ދިން ޓެބްލެޓް އެކުދިންއަތުން މިނާގާބިލް ސަރުކާރުން ވަނީއަތުލައިގެންފާ! އެ ޓެބްލެޓު ނުހޯދާ އޭގެއިން ބޭނުންކުރުމުގެ ފުރުސަތު ދިންނަމަ މިއަދު މިވައިރަސްގެ ސަބަބުން ސްކޫލް ބަންދުކުރަންޖެހުނަޔް ގޭގަތިބެގެން ޓެބްލެޓް މެދުވެރަކޮށް ޓީޗަރުންނަށާ ދަރިވަރުންނަށް ކިޔަވައިދިނުމާއި އުނގެނުމާއިގެން ކުރިއަށްދެވުނީސް! ރައީސް ޔާމީނަކީ ދުރުވިސްނޭ ގާބިލް ބޭފުޅެއް!މިސަރުކާރު ހޮވިމީހުންނަށް މިހާރު މޮޔަހީވާނެ\nމާޗް 9, 2020 22:23\nކެނެރީގެ ބުއްޅަބޭ ޒިންމާނަގަން ޖެހޭނެ. މީނަގެ އަނގަޔާހަދާގެން ވާހާގޮއްމީ. ﷲ ބިރުވެތިނުވެ މީނަ ބޭނުންހާ އެއްޗެއް ގޮވަމުން މިދަނީ. އަދިވެސް ކެންޕެއިން ކުރެވޭތޯބަލަިނީ މީހުން ކޯފާ 19 ޖައްސަން. ނަސީދު ކަލޭ އަށް މިބަލިޖެހޭނަމަ ކިހާ ހޮޔޮ\nމާޗް 9, 2020 22:24\nމިކަހަލަ ހާދިސާތައް ދިމާވެގެން އުޅޭއިރުވެސް މިދިވެހިން އުޅެނީ އެކަކު އަނެކަކާ އަރާރުންވެ ފިތުނަ އުފެއްދުމުގަ. ވަކި މީހަކު މީގަ ބުލޭމް ކުރަންވި ވަގުތެއް ނޫން މީކީ، މިކަމުން ސަލާމަތްވުމަށް އެދި ﷲ އައް ދުޢާ ދެންނެވުމުގަ ޝާމިލްވެ ތިބެންޖެހޭ ވަގުތު މިއީ.\nމާޗް 9, 2020 22:37\nވަރަށް ރަނގަޅު ވާހަކައެއް. މިވަގުތަކީ ވަކިމީހަކާދިމާލަށް އިނގިލިދިއްކުރުމުގެ ބަދަލުގައި، ﷲގެ ހަޒްރަތުގައި އިޙްލާސްތެރިކަމާ އެކު ދުޢާ ދަންނަވަންވީ ވަގުތު!\nޔާﷲ ކޮރޯނާ ވައިރަހާއި، ނުރައްކާތެރި ބަލިތަކުން އަޅަމެން ސަލާމަތް ކުރައްވާންދޭވެ.\nމާޗް 9, 2020 23:35\nﷲއީ އެއްކައުވަންތަ އިލާހުކަން ޤަބޫލުނުކުރާ ބަޔަކު ދުޢާކުރާނެތައް. އެމީހުން ޤަބޫލުކުރަނީ އެމީހުންގެ މޮޅުކަމުންކަމަށް ހުރިހާ ކަމެއްވަނީ\nމާޗް 10, 2020 03:59\nކޮން މެ ކަ މެއްވެސް ވާނީ ރަނގަޅަށް\nމާޗް 9, 2020 22:29\n3މިކަމުގެ ޒިންމާ ނަގަންޖެހޭނީ ވެސް އިޓަލީން މީހުން ގެނައުން ނުހުއްޓުވުމުގެ ޒިންމަާ އަކުން ސާލިހްއާއި ނަސިދަށް ރެކެވޭނެ ގޮތެއްނޯންނާނެ . ސަބަބކީ އެމީހުންގެ މަސްލަހަތު ހިމެނެ ރެސޯޓް ތަކަށް މީހުންގެއައުން ހުއްޓިއްޖެ ނަމަ ކުންފުނި ބަގުރޫޓް ވުންދުރެއްނޫން . އެއީ އެ ކުންފުންނަށް އަންނަ ގެސްޓުންގެ ބޮޑުޕަސެންޓަކީ އިޓަލީން އަންނަ މީހުނަށް ވުން. އިތަލީ ގެ ވިކަންޡީ އަކީ ކެރަފަ ސިއްކަ ގެ ވިޔަފާރި ބައިވެރިޔާ މީހުންއައުންމަނަނުކުރީ މިހެންވެ /\nމާޗް 9, 2020 22:46\nފުވައްމުލަކުގައި ހުންނަ ނައިބްރައީސް ފައިސަލްގެ ގެސްޓްހައުސްގެ ފަތުރުވެރިންގެ ތެރެއިން ދެފަތުރުވެރިޔަކު މިއަދުވަނީ ވަރަށް ސިއްރުން ހެލިކޮޕްޓަރގައި ހުޅުލެއަށްގެނެސް ފޮނުވާލާފައި. މީ ސަރުކާރުން ސިއްރުން ހިންގި ބޮޑު ޖަރީމާއެއް.\nމާޗް 9, 2020 23:07\nރާއްޖެ އިން އިތުރު ދެ މީހަކު ޕޮޒިޓިވް ވެއްޖެ ނަމަ އެއީ މަމެން ހިތާމަ ކުރާ ކަމެކޭ ..\nމާޗް 9, 2020 23:13\nކުރީޒަމާނުގައި ބަލިމަޑުކަމެއް ފެތުރޭނަމަ މުޅި ރަށުތެރޭ ތަކުބީރު ކިޔަމުން ކަތްރާނިން ދުންބުރުވާ ހަދާ.... ﷲ ގެ ރަހުމަތުން އެކަމެއް ރަށުތެރެއިން ފިލައިދެއި\nމާޗް 9, 2020 23:19\nކޮބާ ތަމެންގެ ހާސްކަމެއް އެބަހުރިތޭ ހާސް ކަމެއް ނެތް ދޯ ހާސްކަމެއް އެބަހުރިތޭ ހާސް ކަމެއް ނެތް ދޯ ހާސްކަމެއް އެބަހުރިތޭ ހާސް ކަމެއް ނެތް ދޯ ...\nމާޗް 9, 2020 23:22\nރާއްޖެ އިން އިތުރު ދެ މީހަކު ޕޮޒިޓިވް ވެއްޖެއޭ އެހެންތޭ ހާސް ކަމެއް އެބަހުރިތޭ ތަމެންގެ ނޫން ނެތް ދޯ ތަމެންނަށް ކޮން ކަމެއް ސަރުކާރުގެ މާލިއްޔާ އިން ފައިސާ ނަގަ ނަގައިގެން މުސާރަ ބަނޑުފުޅު އަޅުއްވައިގެން ކޮމިއުނިކޭޝަން ކަޓް ޖެއްސީމާ ނިމުނީ ނޫންތޭ ދޯ ދެން ވިއްކާލާނީ އެއާރޕޯރޓްގެ ފަޅު ކަމަށް މަމެންނަށް ހުވަފެނުން ފެނެއޭ މަމެން ބުނަން ނެތީމޭ ތަމެން ގެއަށް ކަނޑާލަން ވިސްނާހުށި ކަމޭ މަމެން ބުނަން ނެތީމޭ އާރފްޓަރ އޯލް ދީސް ޑޭޒް ތަމެން އޮވްވަޅު ގޮނޑި\nމާޗް 9, 2020 23:26\nސަރުކާރުން އިޓަލީން އެތެރއވި މީހުން ނުހިއްޓުވިމުގެ ހިތި ނަތީޖާ.މަދު ބަޔެއްގެ މަސްލަހަތު އިސްކުރުމުގެ ނަތީޖާ، ސަރުކާރުން އަދިވެސް ދުވަނީ ވައިރަސް ފަހަތުން. ޥައިރަހުގެ ކުރިޔަށްއަރަިގެން ނޫނީ މިކަމުން އަރައިނުގަނެގޭނެ.\nމާޗް 10, 2020 02:31\nކައުންސިލް އިންތިހާބައް އެމްޑީޕީއަށް ކެންޕެއިން ކުރަން އުޅެންވީ.\nމާޗް 10, 2020 04:04\nމާޗް 10, 2020 09:13\nމަ ހިތަށް އަރާ ކޮރޯނާ ވިރިޑެއި އާ ފްލޯ ވިރިޑެއި އާ އެއްކޮށް ޖެނެޓިކަލް ވެލްޑެއް ކޮށްފިޔާ ހަމަ ސަތޭކައިން ދުއިސައްތަޔަށް ވަރުގަދަ ވާނޭ!!!!


SunOnline: Bank Acct. akah olhigen jamaa kuri faisaa beynun kurumun vakamuge dhauvaa\nއެމެރިކާގެ ބޭންކަކަށް އޮޅިގެން ޖަމާކުރެވުނު 1 ލައްކަ ޑޮލަރު ބޭނުން ކުރުމުން ވައްކަމުގެ ދައުވާ\n10 Sep 2019, 12:09\nބޭންކަށް އޮޅިގެން ޖަމާކުރެވުނު ފައިސާ ބޭނުން ކުރުމުން ވައްކަމުގެ ދައުވާ ވަނީ ކޮށްފަ -- ފޮޓޯ: ގެޓީ\nހެރިސްބާގް (ސެޕްޓެމްބަރު 10): އެމެރިކާގެ ބޭންކަކަށް އޮޅިގެން އެގައުމުގެ ދެމަފިރިއެއްގެ އެކައުންޓަށް ޖަމާކުރެވުނު އެތައް ހާސް ޑޮލަރު ބޭނުން ކުރި މައްސަލައިގައި އެދެމަފިރިންގެ މައްޗަށް ވައްކަމުގެ ދައުވާކޮށްފި އެވެ.\nއެމައްސަލަ ފެށުނީ މިދިޔަ މެއި މަހު ބީބީ އެންޑް ޓީ ކިޔާ ބޭންކަކުން ރޮބަޓް އާއި ޓިފަނީ ވިލިއަމްސްގެ އެކައުންޓަށް އޮޅުމަކުން 120،000 ޑޮލަރު ޖަމާ ކުރެވުމުންނެވެ. އެބޭންކުން އިންވެސްޓްމެންޓް ކުންފުންޏަކަށް ފޮނުވަން ޖެހޭ ފައިސާ ވިލިއަމްސްގެ ދެމަފިރިންނަށް ފޮނުވުނުކަން އެނގުނީ ޖޫން 20ގަ އެވެ.\nނަމަވެސް އޭރު ވިލިއަމްސްގެ ދެމަފިރިން ވަނީ އެފައިސާގެ ތެރެއިން 107،000 ޑޮލަރު ހޭދަކޮށްފަ އެވެ. އެމީހުން އެފައިސާ ބޭނުން ކުރީ ކާރާއި އެހެނިހެން އުޅަނދުތަކާއި ގެއަށް ބޭނުންވާ ތަކެތި ގަތުމަށެވެ. އަދި އެމީހުންގެ އެކުވެރިންނަށް 15،000 ޑޮލަރު ހަދިޔާވެސް ކުރި އެވެ.\nއެމައްސަލަ ބޭންކަށް ފާހަގަ ކުރެވުމުން ބޭންކުން ޓިފަނީ ވިލިއަމްސްއަށް ގުޅި އެވެ. އަދި ފައިސާ އަނބުރާ ދައްކަން ބުނުމުން އޭނާ ވަނީ އެފައިސާގެ ބޮޑު ބައެއް އޭނާގެ ފިރިމީހާ ހަރަދުކޮށްފައިވާ ކަމަށް ބުނެފަ އެވެ. އަދި ފައިސާ އަނބުރާ ދެއްކުމާ ބެހޭ ގޮތުން ފިރިމީހާއާ ވާހަކަ ދައްކާނެ ކަމަށް ބުނެފަ އެވެ.\nނަމަވެސް އޭގެ ފަހުން ބީބީ އެންޑް ޓީއަށް ވިލިއަމްސްގެ ދެމަފިރިންނަށް ނުގުޅުނެވެ. އެހެންކަމުން ބޭންކުން އެމައްސަލަ ކޯޓަށް ހުށަހެޅީ އެވެ.\nއަދި ފުލުހުން ވިލިއަމްސްގެ ދެމަފިރިންނާ ސުވާލު ކުރުމުން އެމީހުން ވަނީ އެއީ އެމީހުންގެ ފައިސާއެއް ނޫންކަން އެނގޭ އިރުވެސް، އެފައިސާ ހަރަދު ކުރި ކަމަށް އެއްބަސްވެފަ އެވެ. އެފައިސާ ބޭންކަށް ޖަމާ ކުރެވުމުގެ ކުރިން އެދެމަފިރިންގެ ބޭންކު އެކައުންޓުގައި އެވަރެޖުކޮށް ހުންނަނީ 1،000 ޑޮލަރެވެ.\nއެމައްސަލައިގައި 36 އަހަރުގެ ރޮބަޓް ވިލިއަމްސް އާއި 35 އަހަރުގެ ޓިފަނީ ވިލިއަމްސްގެ މައްޗަށް ވަނީ ވައްކަމުގެ ހަތަރު ދައުވާކޮށްފަ އެވެ. އޭގެ ތެރެއިން އެއް ދައުވާ ސާބިތުވި ނަމަވެސް އެދެ މީހުން ގިނަވެގެން 10 އަހަރަށް ޖަލަށް ލެވޭނެ އެވެ.\nއެދެމަފިރިންގެ ޝަރީއަތް ފެށުމުގެ ކުރިން ވަނީ ކަފާލާތުގެ ދަށުން ދޫކޮށްލާފަ އެވެ.\nބްލޫމްބާގް ވެރިކަމަށް އިންތިހާބުވުމުން ކުންފުނި ވިއްކާލާނެ\nއެމެރިކާ އެންމެ ފަހުން ތާލިބާނުންނާ ސުލްހަ ވަނީ


ވިހަ ދުން ބޯންދޭއިރު އިހަވަންދޫ ރައްޔިތުން މަޑުން ތިބެނީ ކީއްވެބާ؟ — Ihavandhoo.com\nވިހަ ދުން ބޯންދޭއިރު އިހަވަންދޫ ރައްޔިތުން މަޑުން ތިބެނީ ކީއްވެބާ؟\n25 ސެޕްޓެމްބަރު 2014 14 މުހައްމަދު އަކްރަމް\n2013 ވަނައަހަރުގެ މާޗް މަހު މާލޭގެ ސުކޫލެއް ކަމަށްވާ އިމާދުއްދީން ސްކޫލަށް، ކާރީގައި އޮތް ކުނިގޮނޑުން ދުމުގެ އަސަރުކުރާތީ ބެލެނިވެރިން ރަތަށް އެރިއެވެ. ކިޔަވާދިނުން ހުއްޓާލިއެވެ. ސަރުކާރުގެ ސަމާލުކަމަށްވެސް އެކަން އައީ ނުހަނު އަވަހަށެވެ. އިސާހިތަކު ސަރުކާރުން މަލްޓިމިލިއަން ރުފިޔާގެ ޕްރޮޖެކްޓެއް ފަށައި ކުނިގޮނޑު ހުސްކޮށް އެމައްސަލައަށް ހައްލު ހޯދައިދިނެވެ.\nނަމަވެސް އިހަވަންދޫ މަދަރުސާއަށް އަދި އިހަވަންދޫ އުތުރުކޮޅުގައި އުޅޭ ރައްޔިތުންނަށް ދިމާވެފައިވާ ދުމުގެ މައްސަލައާއި އެކު އެމީހުންގެ ދިރިއުޅުން ކުރިއަށް ގެންދާތާ އެތައް އަހަރެއް ވަނީއެވެ. ކުރީގެ ކައުންސިލަށްވެސް އަދި މިކައުންސިލަށްވެސް އެމީހުންގެ ކެކުޅުންތަކަށް ހައްލެއް ހޯދައެއް ނުދެވުނެވެ. އެސަރަހައްދުގައި ދުރިއުޅޭ މީހުން ކައުންސިލަށް މިކަމުގެ ޝަކުވާގެ ހިފާގެން ދިޔަވަރެއް ނޭގެއެވެ. ކައުންސިލަށް މީ ބޮޑުކަމަކަށް ނުވާކަން ސާފުވަނީ އެމައްސަލަ ހައްލުކޮށްދިނުމަށް އެދި ކައުންސިލަށް އާނމުން ފޮނުވާ ސިޓީތަކަށް ޖަވާބު ނުލިބިގެން އެކަމާ ތެޅިގަތުމުން ކައުންސިލުން ޖަވާބު ދީފައި ފޮނުވާ ސިޓީގައިވެސް، އެސިޓީ ލިޔުނު މީހާގެ ނަންވެސް ޖަހާފައި ނީންނާތީއެވެ.\nމާލޭ ކޮނިގޮނޑު އަނދައިގެން އަރާދުމަށްވުރެ އިހަވަންދޫ ކުނިގޮނޑު އަންދައިގެން އަރާދުން އެތައްގުނައެއް ވިހަވާނެކަމީ ކަށަވަރު ކަމެކެވެ. އިމާދުއްދީން ސްކޫލަށް އުނދަގުވީ މާލޭ އެއް ނަންބަރު ކުނިގޮނޑު އަނދައިގެން އެތަނުން އެރި ދުމުންނެވެ. އެތަނަކީ ގެދޮރު އިމާރާތް ކުރުމުގެ މަސައްކަތުގައި އުފެދޭ ކުނި އަޅާތަނެކެވެ. ނަމަވެސް އިހަވަންދޫ ކުނިގޮނޑަކީ ޖެހުނު އެއްޗެއް އަޅާތަނެކެވެ. ދަގަނޑުގެ ބާވަތްތައް ވަކިން ތަނަކަށް އަޅާފައި ހުރެއެވެ. ނަމަވެސް ކުނި އަންދާ ސަރަހައްދުގައި ހުރީ ފައިބަރާއި ޕްލާސްޓިކާއި މިނޫންވެސް އެތައް ބާވަތްތަކެކެވެ.\nދުމުގެ އުނދަގުލާއި ބެހޭގޮތުން މަދަރުސާގެ ބައެއްދަރިވަރުންނާއި ވާހަކަ ދައްކާލީމެވެ. "ދުން އަރަން ފަށާއިރަށް ދޮރުތައް ލައްޕަނީ. އެކަމްވެސް އުނދަގޫވޭ! ބޮލުގައި ރިއްސާ! ލޮލުގައި ރިއްސާ! ކިޔަވާހިތެއްވެސް ނުވޭ! މޫޑް ކަޑަވަނީ!" އިހަވަންދޫ މަދަރުސާގެ އަންހެން ދަރިވަރަކު އޭނެގެ ތަޖްރިބާ ހިއްސާ ކުރިއެވެ. މިހާހިސާބުން އުފެދޭ ސުވާލަކީ އިމާދުއްދީނުގެ ދަރިވަރުންނަށް ދުމުން އުނދަގޫވުމުން ހޯދައިދެވުނު އަވަސްހައްލު، އެތައް އަހަރެއްވަންދެން ދުމުގެ ވިހަ ތަހައްމަލު ކުރަމުންދާ އިހަވަންދު ދަރިވަރުންނަށް ސަރުކާރުން ހޯދައިނުދެނީ ކީއެއްވެބާއެވެ؟ ސަރުކާރުގެ ސަމާލުކަމަށް މިކަން ނުގެނެވެނީބާއެވެ؟ ނޫނީ ބެލެނިވެރިންނަށް މީ މައްސަލައެއްކަމަށް ނުވަނީ ބާއެވެ؟\nގިނަ މީހުންނަށް ދުމުގެ މައްސަލަ މައްސަލައަކަށްވަނީ ދުންއަރާ ވަގުތު އެމީހުންނަށް ވާއުނދަގުލެވެ. ނަމަވެސް ދުންއެރުމުން ހަމައެކަނި ވާގެއްލުމަކީ ލޯހިރުވުމާއި ބޮލުގައި ރިއްސުމާއި ކޮށިއެރުން އެކަންޏެއް ނޫނެވެ. އެކަމުގެ ސަބަބުން އެތައްދުވަހެއްގެ ފަހުން ކުރިމަތިވެދާނެ އެތައް ސިއްހީ މައްސަލަތަކަކަށް މީހާ ހުށަހެޅެއެވެ.\nޕްލާސްޓިކާއި ރަބަރު (ޕްލާސްޓިކް ފުޅި،ކޮތަޅު،ޓަޔަރު...) އެންދުމުން އަރާދުމުގައި ކާބަން މުނޮކްސައިޑާއި، ޑަޔޮކްސިން ގެ އިތުން ފިޔުރަންސް ފަދަ ވިހަމާއްދާތައް އެކުލެވެއެވެ. ދުނިޔޭގެ އެކިހިސާބުތަކުގައި ކޮށްފައިވާ އެކިއެކި ތަހުލީތަކުން ސާބިތުވެފައިވާގޮތުގައި ޑަޔޮކްސިން އާއި ފިޔުރަންސް އަކީ ކެންސަރު ޖެހުމާއި ސީދާ ގުޅުންހުރި މާއްދާތަކެވެ. އަދި ނޭވާލުމުގެ ނިޒާމަށްޖެހޭ ތަފާތުބަލިތައް ޖެހުމަށްވެސް މިމައްދާތައް މަގުފަހިކުރެއެވެ. ކުދިން ނުލިބުމާއި ޖިންސީބާރު ދަށްވުމާއި އުރަވަޅިއަށް ކުންސަރު ޖެހުމަށްވެސް މިފަދަ ދުމުގެ ތެރެއަށް ނޭވާލުމުން މަގުފަހިވާކަމަށް ސިއްހީ ތަޖްރިބާކާރުން ބުނެއެވެ.\nމީގެ އިތުރުންވެސް ޕްލާސްޓިކާއި ރަބަރު އެންދުމުން އަރާ ދުމުގެ ސަބަބުން ހޯމޯނަލް އިމްބެލެންސްވުމާއި ފިރިހެނުން އަންހެން ދުޅާވެ، އަންހެނުން ފިރިހެން ދުޅާ ވުމުގެ މައްސަލަތައްވެސް ފާހަގަކުރެވިފައި ވެއެވެ. އެގޮތުން ސައިންޓިސްޓުންވަނީ، އެފަދަ ދުމުގެ ތެރެއަށް ނޭވާލުމުގެ ސަބަބުން ދޫނި ތަކަކަށް އައި ބަދަލު ފާހަގަ ކޮށްފައެވެ. ފިރިހެން ދޫނިތަކުގެ އުޅުން އަންހެން ވިއެވެ. އަދި އަންހެން ދޫނިތަކުގެ އުޅުން ފިރިހެން ވިއެވެ. ސައިންޓިސްޓުން ބުނާގޮތުގައި މިމައްސަލަ ހަމަ މިގޮތަށް އިންސާނުންނަށްވެސް ކުރިމަތިވާނެއެވެ.\nޕްލާސްޓިކާއި ރަބަރު އެންދުމުގެ ސަބަބުން އުފެދޭ އަޅި އަކީވެސް ވަރަށް ނުރައްކާތެރި އެއްޗެކެވެ. އެއަޅި ފަސްގަނޑާއި އެއްވުމުން ފެނުގެ ފަށަލައަށް ވިހަމާއްދާތައް ދަތުރުކުރެއެވެ. އެފަދަ މާއްދާތަކުގެ އަޅިހުންނަ ފަސްގަނޑުގައި ނުވަތަ ކާރިސަރައްދުތަކުގައި ހުންނަ ގަސްގަހުގައި އަޅާތަކެތި ކެއުމަކީވެސް ނުރައްކާތެރިކަމެއްކަމަށް ކަމާބެހޭ ތަޖުރިބާކާރުން ބުނެއެވެ.\nކުނިގޮނޑުގައި ފައިބަރު އަންދާ މައްސަލާގައި އިތުރުއެއްޗެއް ލިޔާކަށް ނެތީމެވެ. އެތާ ހަމައެކަނި އަންދަނީ މިލިޔެވިދިޔަ ތަކެތި އެކަންޏެއް ނޫނެވެ. ނުވީތާކަށް ބައެއްކަހަލަ މެޑިކަލް ސާމާނުވެސް އަންދާ ސަރަހައްދުގައި ހުރެއެވެ. މިތަކެތި އަންދާގެން އަރާދުމުގެ ތެރެއަށް ނޭވާލާން ތިބާ އަދިވެސް ތިހުރީ ތައްޔާރައްތޯއެވެ؟\nކުނިގޮނޑުން ދުމުގެ އަސަރުކުރާ ސަރަހައްދުގައި ހުންނަ ގޭގޭމީހުން ބޯންނަގާ ވާރޭފެން ބޯންވާނެ ބާއެވެ؟ އިހަވަންދޫ މަދަރުސާގެ ފެންހަންތަކަށް ނަގާފައިހުރި ވާރެފެން ބޯންވާނެ ބާއެވެ؟ ކުނިގޮނޑު ސަރަހައްދުގައި ހުރި ގަސްތަކުގައި އަޅާތަކެތި ކާންވާނެ ބާއެވެ؟ އަދިވެސް ހަމަ މިކަމާ މަޑުން ތިބޭނީތޯއެވެ؟\nމިއީ ތިމާވެށީގެ މައްސަލައެވެ! ސިއްހީ މައްސަލައެކެވެ! އިޖްތިމާއީ މައްސަލައެކެވެ! ނަފްސާނީ މައްސަލައެވެ! އިގްތިސާދީ މައްސަލައެކެވެ! މިނިވަން ކަމާއި ގުޅުންހުރި މައްސަލައެވެ! ހައްގުތައް ގެއްލެމުންދާ މައްސަލައެވެ!\n↵ ކުނިގޮނޑު, އިހަވަންދޫ ކައުންސިލް, ޚާއްސަ ރިޕޯޓު\nބެލެނިވެރިންނަށް ދަންނަވަން... ދަރިންގެ މުސްތަޤުބަލަކީ އެކުދިންނަށް ޢިލްމެއް ހަމައެކަނި ހޯދައިދިނުމެއް ނޫން.. އެކުދިންގެ ސިއްޙަތައްވެސް ބަލަންޖެހޭނެ... ބެލެނިވެރިން މިކަމާ އިސްނަގައި މިކަން ހުއްޓުވުމަށް ތެދުވަންނަންވީ... އިހަވަންދޫގެ ސިއްޙީ މަރުކަޒާއި، ކައުންސިލް އިިދާރާ، މެޖިސްޓްރޭޓް ކޯޓް އަދި ޕޮލިސް ސްޓޭޝަން ބަންދުކޮށް ހިސޯރުކުރި މީހުން، މިކަން ވަކި ކޮޅެއްގައި ޖެއްސުމަށް ކުރެވެންހުރި ކޮންމެ ކަމެއް ކުރުމަށް ގޮވާލަން.. ރަށުގެ ދެކުނު އަދި މެދު ސަރަހަށްދުގައި އުޅޭ ރައްޔިތުންވެސް މިކަމާ ބައިވެރިވުމަށް އެދެން. ދުމުގެ އަސަރު ނުކުރިޔަށް ދައުރުވަމުންދާ ދައިގެ ފަޝަލައާއި ބޯފެނުގެ ގޮތުގައި ބޭނުންކުރާ ވާރޭ ފެނުގެ ޒަރިއްޔާއިން ހަމަ ގެއްލުން ލިބޭނެ. މިއީ ހުރިހާ ރައްޔިތުން ވިސްނަންވެއްޖެ މުޖުތަމަޢުގެ އެއްބާރުލުން ބޭނުންވެފައިވާ މައްސަލައެއް.\n– 25 ސެޕްޓެމްބަރު 201491\nވިހަ ދުންތަށް އިހަވަންދޫގެ ޖައްވުގެ ތެރެއަށް ފަޒާއަށް އަރަމުން ދާން މި ފެށީ 2014. ފެބުރުއަރީ 26 ހުން ފެށިގެންނެވެ. މި މައުލޫމާތު ލިއުމުގައި ނެއްކަން ހިތާމައާއެކު ފާހަގަކުރަން.\n– 25 ސެޕްޓެމްބަރު 201425\nއިންޖީނުގޭގެ ވެރިންނާ ކައުންސިލްގެ ވެރިންނަށް ބަދު ދުޢާ ކުރަންޖެހޭ ދަރަޖައަށް ތިއޮތީ ތިކަން ގޮސް. އެމީހުން ފައިބަރާ ޕުލާސްޓިކު ދުން ރައްޔިތުންނަށް ބޯންދީގެން ގަސްތުގާ ރައްޔިތުން ހަލާކު ކުރަނީ. ޕޮލިހުން މިކަން ނުހުއްޓުވާކަމީ ޕޮލިހުންނަށް ދެދުނިޔޭގައި ގެއްލުމާ ކުރިމަތިލާންޖެހޭނެ ކަމެއް. ކަލޭމެންނަށް ހަލާކު ހުރި. ތިމާގެ އަމިއްލަ ނަފުސަށާ އެހެންމީހުންނަށް ގެއްލުން ދިނުމަށް ﷲ ތަޢާލާ ނަހީކުރައްވާފަވާއިރު ކަލޭމެންނަށް ކޮންހައްގެއް ލިބިގެން ރައްޔިތުން މަރަނީ. ﷲ އަކްބަރު، މާދަމާއަށްޓަކައި ބިރުވެތިވެ ރައްޔިތުންނަށް ތިދޭއަނިޔާ ވަގުތުން ހުއްޓާލާ ރައްޔިތުންގެ ކިބާން މާފަށްއެދި އެމީހުންގެ ހިތްހަލާލު ނުހޯދާފި ނަމަ ތިކަން ތިކުރާ ބަޔަކަށް ލިބޭނެ އަޒާބާ ދޭތެރޭ ނިކަން ވިސްނާލަ ބަލަ. ފައިބަރަކީ އަންދާގެން ނައްތާލަން ޖެހޭ އެއްޗެއް ނޫން. ޕުލާސްޓިކަކީ އަންދާގެން ނައްތާލަން ޖެހޭ އެއްޗެއް ނޫން. ކަލޭމެން ތިދަނީ ފައިބަރާ ޕުލާސްޓިކުގެ ވިހަ ކެމިކަލްތައް އިހަވަންދޫގެ ރައްޔިތުންނަށް ބޯންދެމުން. ކަލޭމެންގެ އާއިލާގެ މީހެއް އެސަރަހައްދުގަ ނޫޅުނެއްކަމަކު، އެތަނުގަވެސް އުޅެމުން އެދަނީ ކަލޭމެންކަހަލަ އިންސާނުންކަން ދަނެބަލަ. ﷲ އަކްބަރު. ކަލޭމެންނަށް ﷲ ލަޢުނަތްލައްވާނެ. ނިކަން ވިސްނާލަބަލަ ތަންތަނުގެ ވެރިންނަށް ޢިލްމެއް ޙިލްމެއް ނެތްބަޔަކު ލީމަ ވާގޮތް. ނިކަން ވިސްނާލަބަލަ ރައްޔިތުންނޭ. ރައްޔިތުން ހޮވި ވެރިންތައް ރައްޔިތުންގެ ކަރަށް ފިތަމުން ފިތަމުންގޮސް މަރާލަން ދިމާކޮށްފަ އެތިބީ. ހުރި ހިތާމައެއްގެ ބޮޑުކަމާ.\n– 25 ސެޕްޓެމްބަރު 201452\nއެހުރީ ހަމަ ކުނިގޮނޑުން ނަގާފަ ހުރި ފޮޓޯތަ؟ އެހެންވެއްޖެނަމަ ހަމަ މިހާރުން މިހާރަށް ކައުންސިލަރުންނާ އިންޖީނުގޭ ވެރިން އިސްތިޢުފާދިނުމަށް ގޮވާލަން.\n– 25 ސެޕްޓެމްބަރު 201490\nރަށުގެ ވެރިންނަށް (ކައުންސިލަރުން، ސުކޫލުގެ ވެރިން، ހެލްތު ސެންޓަރުގެ ވެރިން، އިންޖީނުގޭގެ ވެރިން، ފުލުހުން) އަދި ކުނިގޮނޑޫ އަންދާ އިންޖީނުގޭގެ މުވައްޒަފުންނަށް:::: އަޅުގަނޑުމެންގެ ލޮބުވެތި ނަބިއްޔާ މުޙައްމަދު صلى الله عليه وسلم ޙަދީޘް ކުރެއްވިއެވެ "މުއުމިނު މީހާއަށް ދިމާވެފައިވާ ދުނިޔަވީ ހިތާމައެއް އޭނަގެ ކިބައިން ފިލުވައިދީފި މީހާއަށް، އެމީހާގެ ކިބައިން ޤިޔާމަތް ދުވަހުގެ ހިތާމަތަކުގެ ތެރެއިން ހިތާމައެއް ﷲ ފިއްލަވައި ދެއްވަވާނެތެވެ. އަދި ދަތި ޙާލެއްގައިވާ މީހެއްގެ މައްޗަށް ފަސޭހައެއް ކޮށްދީފި މީހާއަށް ދުނިޔެއާއި އާޚިރަތުގައި ފަސޭހަ ކުރައްވަވާހުއްޓެވެ. އަދި މުސްލިމެއްގެ ޢައިބެއް ފޮރުވައިދީ ނިވާ ކޮށްދީފިމީހާއަށް ދުނިޔެއާއި އާޚިރަތުގައި ނިވާކުރަށްވާނެތެވެ. އަޅަކު އޭނަގެ މުސްލިމު އަޚާއަށް ވާގި ދިނުމުގައި ދެމިގެންވާހައި ހިނދަކު، މާތް ﷲ އެއަޅާއަށް ވާގި ދެއްވުމުގައި ވޮޑިގެން ވެއެވެ." - .\n– 25 ސެޕްޓެމްބަރު 201460\nގަހާރެސްޓްގެ ބޮޑުމީހާ ހަދާޕެޓިޝަނުގެ ވަހަކަ ކޮބާ؟\n– 25 ސެޕްޓެމްބަރު 201430\nމީ ދެން ބޮޑު ވަރު އިނގޭ!!!! މި ލިޔުން ލިޔެފައި މިއޮތްތީ ސަރުކާރުށް މަލާމަތް ކުރަން !!!\n– 25 ސެޕްޓެމްބަރު 201438\nމިހާރު ދެން ގޯސްކޮށްދާ ކަމެއްގެ ވާހަކަ ބުނެފިއްޔާވަނީ ސަރުކާރާ ޖެއްސުމަށްކަމަށްދޯ؟\n– 25 ސެޕްޓެމްބަރު 201470\nމިހާރުދެން ސަރުކާރަށްޓަކައި ރައްޔިތުން ދޯ؟؟؟ ރައްޔިތުންނަށްޓަކައި ސަރުކާރެއް ނޫން.....\n– 25 ސެޕްޓެމްބަރު 201440\nތިއީ އަކްރަމްމެން ހިންގާ ބޮޑު ޖަރީމާއެއް،އިހަވަންދޫ ސިއްހީ މަރުކަޒުގެ އަގު ވައްޓާލަން ޖަހާގެން އުޅޭ މަޅިއެއް، އިހަވަންދޫ ސިއްހީމަރުކަޒުން ކުނިގޮނޑަށް ކުނިނާޅާތާ ވީދުވަހެއްވެސް ނޭގެ، އެހެންވީމާ މި އިންޖެކްޝަންތަކަކީ ފޮޓޯ ނެގުމުގެ ބޭނުމުގައި މަރުކަޒުގެ މުވައްޒަފަކު ބޭނުން ކޮއްގެން އެތަނަށް ގެންގޮސް ފައިވާ ތަކެތިކަމައް ލަފާކުރެވޭ!\n– 26 ސެޕްޓެމްބަރު 2014 1 3\nރައްޔިތުންނަށް ވިހަ ދުން ޔަޤީން ކޮށްދިިން ސަރުކާރު. ޒުވާނުން ނަށް ޖެއްސުންކުރާ ސަރުކާރު. މިއޮތީވާ ސަރުކާރެއް އިނގޭ.\n– 26 ސެޕްޓެމްބަރު 201422\nވަރަށް ރަގަޅު ލިޔުމެއް. މި ކަމައް އަވަސް ހައްލެއް ބޭނުން.....\n– 26 ސެޕްޓެމްބަރު 201451\nއަކްރަމް ރަށުގައި ދެ އަތް އުރާލައިގެން ހުރެގެން މުއަށްސަސާތަކުގެ އަގުވަށްޓަން ވެގެން ތި އުޅެނީ. ކޮންތާކުތަ ދެން ކުނި އަންދަން ވީ.\n– 27 ސެޕްޓެމްބަރު 2014 1 6\nވަރަށް ރަނގަޅު މައުލޫމާތުތަކެއް\n– 29 ސެޕްޓެމްބަރު 2014 1 0


2015 ވަނަ އަހަރު ސީ.އެޗް.އެސް.އީ އަށް ކުދިން ވެއްދުމާބެހޭ\n(IUL)CHSE-SMT/1/2015/4 (29 ޖަނަވަރީ 2015) ގެ އިޢުލާން ކެންސަލް ކުރުމަށްފަހު (IUL)CHSE-SMT/1/2015/5 އަލުން އިޢުލާން ކުރީމެވެ.\n2015 ވަނަ އަހަރު ސީ.އެޗް.އެސް.އީ އަށް ކުދިން ވެއްދުމަށް ހަމަޖެހިފައިވަނީ ތިރީގައިވާ ޝަރުޠުތަކާ އެއްގޮތްވާ ގޮތުގެ މަތިންނެވެ.\n1- މޭ 2013 ގެފަހުން ބައިވެރިވެފައިވާ އެސް.އެސް.ސީ އަދި ޖީ.ސީ.އީ އޯލެވެލް / އައި.ޖީ.ސީ.އެސް.އީ އިމްތިޙާނުން ޖުމުލަ5މާއްދާއިން ދަށްވެގެން "ސީ" ގްރޭޑް ލިބިފައިވުން. މީގެތެރޭގައި ދިވެހިބަސް ނުވަތަ އިސްލާމިކް ސްޓަޑީޒާއެކު ކޮންމެވެސް 1 ސްޓްރީމެއްގެ މަދުވެގެން2މާއްދާ އިން ދަށްވެގެން "ސީ" ގްރޭޑް ލިބިފައިވުން.\nސްޓްރީމް މާއްދާތައް ބެލުމުގައި ކޮމާރސް ސްޓްރީމްގެ މާއްދާތަކަށް ބެލެވޭނީ އެކައުންޓިންގ، ކޮމާރސް، ބިޒްނަސް ސްޓަޑީޒް، އިކޮނޮމިކްސް، އަދި މެތަމެޓިކްސް.\nސައިންސް ސްޓްރީމްގެ މާއްދާތަކަށް ބެލެވޭނީ ބަޔޮލޮޖީ، ކެމިސްޓްރީ، ފިޒިކްސް، އަދި މެތަމެޓިކްސް.\nއާޓްސް ސްޓްރީމްގެ މާއްދާތަކަށް ބެލެވޭނީ ހިސްޓްރީ އާއި ޖޯގްރަފީ. އާޓްސް ސްޓްރީމްގައި ފާސްވެފައިވަނީ ހިސްޓްރީއާއި ޖޯގްރަފީގެ ތެރެއިން 1 މާއްދާއިންނަމަ،2ވަނަ މާއްދާއެއްގެ ގޮތުގައި އިންގްލިޝް ލޭންގްއޭޖް، އިންގްލިޝް ލިޓްރެޗަރ، އިކޮނޮމިކްސް ނުވަތަ މެތަމެޓިކްސް، މިއިން ކޮންމެވެސް 1 މާއްދާއެއް ބެލެވިދާނެއެވެ.\n2- އަޚުލާޤު ރަނގަޅު ކުއްޖެއް ކަމުގައިވުން. ކުދީން ވެއްދުމުގައި ބަލާނީ ސްކޫލް ލީވިންގ ސެޓްފިކެޓްގައިވާ ދަރިވަރުގެ އަޚުލާޤާ ބެހޭ ބައިގައިވާ މަޢުލޫމަތަށާއި، މިސެންޓަރުން ކަމާބެހޭ ފަރާތްތަކަށް ހުށަހަޅައިގެން ހޯދޭ އަޚުލާޤީ ރިޕޯޓުތަކުގެ މައްޗަށެވެ.\n3- 2015 ވަނަ އަހަރުގެ ޖޫންމަހުގެ 1 އަށް 19 އަހަރު ފުރިފައިނުވުން.\n4- ކައިވެންޏެއް ކޮށްފައިނުވުން.\n5- މީގެ ކުރިން މަތީ ސާނަވީއަށް ކިޔަވައިދޭ ސަރުކާރު ސްކޫލެއް ނުވަތަ ސެންޓަރެއްގައި ގްރޭޑް 11 ނުވަތަ 12 ގައި ކިޔެވުމުގެ ފުރުޞަތު ދެވިފައިވާ ކުއްޖެއް ކަމުގައި ނުވުން.\nމިސެންޓަރަށް ވަންނަ ދަރިވަރުންނަކީ މިނިސްޓްރީ އޮފް އެޑިޔުކޭޝަނުން ސްކޫލްތަކަށް ކަނޑައަޅުއްވާފައިވާ ގަވާއިދުތަކާއި މިސެންޓަރުގެ ގަވާއިދުތަކަށް ކިޔަމަންވާ، މިސެންޓަރުގެ ޓައިމްޓޭބަލާ އެއްގޮތަށް ކްލާސްތަކަށް ހާޒިރުވަމުންދާ އެމަހެއްގެ ހާޒިރީ %80 އަށްވުރެ ދަށްނުވާ ދަރިވަރެއްކަމުގައި ވާންވާނެއެވެ. (މިސެންޓަރުން ކަނޑައަޅާފައިވާ ގަވާއިދުތަކަށް ބަދަލުގެނައުމުގެ އިޚުތިޔާރު، ކޮންމެ ވަގުތަކުވެސް މިސެންޓަރަށް ލިބިގެން ވެއެވެ.)\nމިސެންޓަރުން މިއަހަރު ޖާގަދެވޭނީ ގިނަވެގެން 550 ދަރިވަރުންނަށެވެ. 550 ކުދިންނަށްވުރެ އިތުރަށް ޝަރުޠު ފުރިހަމަވާ ކުދިން ވަންނަން އެދި ފޯމު ހުށަހަޅާފައިވާނަމަ، ކުދިން ނެގުމުގައި އެންމެ ރަނގަޅު ނަތީޖާ ލިބިފައިވާ ކުދިންނަށް އިސްކަން ދެވޭނެއެވެ. މިނަތީޖާ ކަނޑައެޅުމުގައި ބެލެވޭނީ "އޯލެވަލް ނެޝަނަލް ޓޮޕްޓެން" އަށް ހޮވުމުގައި ބޭނުންކުރެވޭ މިންގަނޑެވެ.\n2015 ވަނަ އަހަރު ސީ.އެޗް.އެސް.އީ އަށް ކުދިން ވެއްދުމަށް އެދޭފޯމު ދޫކުރާނީ 08 ފެބުރުވަރީ 2015 އިން ފެށިގެން ކޮންމެ ރަސްމީ ދުވަހެއްގެ ހެނދުނު 9:30 ން 14.30 އަށެވެ. މި މުއްދަތުގައި އެޕްލިކޭޝަން ފޯމު މިސެންޓަރުގެ ވެބްސައިޓުން (www.chse.edu.mv) ޑައުންލޯޑް ކުރެވެން ހުންނާނެއެވެ.\n1) ޖީ.ސީ.އީ، އައި.ޖީ.ސީ.އެސް.އީ އަދި އެސް.އެސް.ސީ ނަތީޖާގެ އެޓެސްޓަޑް ކޮޕީ.\n2) ސްކޫލް ލީވިންގް ސެޓްފިކެޓްގެ އެޓެސްޓެޑް ކޮޕީ.\nއެޕްލިކޭޝަން ފޯމު ފުރިހަމަ ކުރުމަށްފަހު މަތީގައި ބަޔާންކުރެވިފައިވާ ތަކެއްޗާއެކު ހުށަހަޅަންޖެހޭ އެންމެ ފަހުގެ ތާރީޚަކީ 05 މާރިޗު 2015 ގެ 14.30 ގެ ނިޔަލަށެވެ. އަދި 05 މާރިޗު 2015 ގެ 14.30 ގެ ނިޔަލަށް މިސެންޓަރުގެ ވެބްސައިޓް (www.chse.edu.mv) މެދުވެރިކޮށް އޮންލައިންކޮށްވެސް ފޯމު ހުށަހެޅޭނެއެވެ.\nމިތާރީޚާ ހަމައަށް ރީޗެކްގެ ނަތީޖާ ނުލިބި، ރީޗެކްގެ ކުރިން ޝަރުޠު ފުރިހަމަނުވާ ނަމަވެސް ރީޗެކަށްފަހު ޝަރުޠު ފުރިހަމަވާނެކަމަށް ލަފާކުރެވޭ ކުއްޖެއްނަމަ 05 މާރިޗު 2015 ގެ ކުރިން މިސެންޓަރަށް ސިޓީއަކުން އެކަން އަންގަން ވާނެއެވެ. މިގޮތަށް ވަނުމަށް އެދި ހުށަހަޅައި ފައިވާ ކުދީންގެ ރީޗެކް ނަތީޖާ ލިބުމުން މިސެންޓަރަށް ރީޗެކް ނަތީޖާ ހުށަހަޅައި، އެޕްލިކޭޝަން ފޯމު ނަގައި ފުރިހަމަ ކުރުމަށްފަހު މަތީގައި ބަޔާންކުރެވިފައިވާ ތަކެއްޗާއެކު، ރީޗެކްގެ ނަތީޖާ ދޫކުރަންފަށާ ދުވަހުން ފެށިގެން3ދުވަހުގެ ތެރޭގައި ހުށަހަޅަން ވާނެއެވެ.\n2015 ގައި މިސެންޓަރަށް ވަދެވޭ ދަރިވަރުންގެ ލިސްޓު 18 މާރިޗު 2015 ގައި މިސެންޓަރުގެ ބޭރު ނޯޓިސްބޯޑުގައި ބެހެއްޓޭނެއެވެ.\nސުންގަޑި: 05 މާރިޗު 2015 14:30


Covid-19: Fiyvalhuthakah Boanulenbumun Kuree Hayyaru, Party Kuree Police Station Therey - Vaguthu\nފަތުރުވެރިންތަކެއް، ތައިލެންޑްގެ ޕޮލިސް ސްޓޭޝަން ތެރޭގައި ޕާޓީ ކުރާ މަންޒަރު ފެންނަ ވީޑީއޯއެއް އާއްމުވެއްޖެ އެވެ. އެ މީހުންނަކީ ތައިލެންޑްގައި ކޮވިޑް-19 އާ ދެކޮޅަށް އަޅާފައިވާ ފިޔަވަޅުތަކަށް ބޯނުލެނބުމުގެ ސަބަބުން ހައްޔަރު ކުރި ބައެކެވެ. ހައްޔަރު ކުރި މީހުންގެ ތެރޭގައި އިނގިރޭސިވިލާތާއި، އެމެރިކާއަށް ނިސްބަތްވާ ފަތުރުވެރިން ހިމެނެއެވެ.\nމީޑިއާ ރިޕޯޓްތައް ބުނާގޮތުގައި، ކޮވިޑް-19 އާ ގުޅިގެން އެ ގައުމުގައި ބާތައް 9:00 ޖަހާއިރު ބަންދު ކުަން ޖެހެއެވެ. އެހެން ނަމަވެސް ކާފިއުގަޑީގައި ބާއެއްގެ ތެރޭގައި ޕާޓީ ކުރަމުން ދަނިކޮށް ފުލުހުން ވަނީ އެތަނަށް ގޮސް އެކަން ހުއްޓުވައި ބަޔަކު ހައްޔަރު ކޮށްފައެވެ. އެޕާޓީން ބައެއް މީހުން ފިލާފައިވެސް ވެއެވެ.\nއެހެން ނަމަވެސް ފުލުހުން 110 މީހަކު ހައްޔަރުކޮށްފައެވެ. އޭގެ ތެރެއިން 89 މިހުންނަކީ އެކި ގައުމުތަކަށް ނިސްބަތްވާ މީހުންނެވެ.\nމީޑިއާ ރިޕޯޓްތައް ބުނާގޮތުގައި،އެ މީހުން ހައްޔަރުކަށް ސްޓޭޝަނަށް ގެންދިއުމުން ޕާޓީ ކުރަން ފެށީ ސްޓޭޝަން ތެރޭގައެވެ. އެ މީހުން ބަނގުރަލާއި، ނެށުމާއި މަޖާ ކުރުމުގައި ވަގުތު ހޭދަކުރިއިރު، އެއްވެސް ވަރަށް އިޖްތިމާއީ ގައިދުރުކަން ބަހައްޓާފައެއް ނުވެއެވެ. އަދި އެވަގުތަކީ އެ މީހުންގެ މައްސަލަ ތަހުގީގު ކުރަމުން ދިޔަ ވަގުތު ކަމަށް ވެއެވެ.\nމިހާރު މީސް މީޑިއާގައި ދައުރުވަމުން އަންނަ ވީޑިއޯއަކުން ފެނިގެން ދަނީ ތައިލެންޑްގެ ޖަލެއްގެ ތެރޭގައި އެ މީހުން އުޅޭ ގޮތެެވެ.\nމިޑިއާ ރިޕޯޓްތައް ބުނާގޮތުގައި، އެ މީހުންގެ އެ ވީޑިއޯއާ ގުޅޭ ގޮތުން ކޯޓުގައި މައްސަލަ ކުރިއަަށްގެންދިޔައެވެ. އަދި ފަނޑިޔާރުން ވަނީ އެ މައްސަލާގައި ހައްޔަރު ކުރި ކޮންމެ މީހަކު މަސް ދުވަހަށް ޖަލަށް ލުމަށް ހުކުމް ކޮށްފައެވެ. އަދި ކޮންމެ މީހަކު 130 ޑޮލަރުން ޖޫރިމަނާވެސް ކޮށްފައި ވެއެވެ.


10 މާޗް 20194ކޮމެންޓް\nރޭޑިޔޯއިން އިވެމުން ދިޔައީ ދިވެހިރާއްޖޭގެ އަޑުގެ ޕްރޮގުރާމެއްގެ އަޑެވެ. އެހުންތެރިންނަށް ބައިވެރިވެވޭ ގޮތަށް ކުރިއަށް ގެންދިޔަ ދިވެހި ލަވައިގެ މޫސީގީ އަޑުތަކެކެވެ. ހިތްގައިމު ދިވެހި ލަވަތަކުން ހިތްތަކަށް އެތައް ތަސައްލީތަކެއް ވެރިކުރުވަމުން ދިޔަ އަޑުތަކެވެ. އެ މިޔުޒިކެއް ކަންފަތުގައި ބީހިލުމުން އެތަކެއް ހަނދާންތައް އާވަމުންދާ ފަދަ ޖާޒުބީ ލަވަތަކުން މުއްސަނދި ކުރުވިގެން ކުރިއަށް ގެންދާ ހާއްސަ ޕްރޮގުރާމެކެވެ. ޒަމާން ގެނުވި ކުރިއެރުން ރޭޑިޔޯގެ ޕްރޮގުރާމުތަކަށް ހޭނިފައިވާކަން ވަޒަން ވެގެންދަނީ ޕްރޮގުރާމަށް އެހުންތެރިންގެ ފަރާތުން އޮހެމުން ދިޔަ މެސެޖު ތަކުންނެވެ. ލަވަޔަށް އެދި ހުށަހެޅެމުން ދިޔަ ހުށަހެޅުންތަކުންނެވެ. ލޯބީގެ ޖޯޑުތަކާއި ބިޖޯޑުތަކުގެ އިތުރުން ރަޙްމަތްތެރިންނަށް ފޮނުވެމުން ދިޔަ ހަދިޔާގެ މެސެޖު ތަކުންނެވެ. ފަށުވި ޢިބާރާތްތަކުންނެވެ. ބައެއް ފަހަރަށް ލަވަޔަކުންނެވެ. އަނެއްބައި ފަހަރަށް ކޮންމެ ވެސް އަސަރު ގަދަ ބުނުން ތަކަކުންނެވެ.\nޕްރޮގުރާމު ހުށަހަޅަމުން ދިޔަ ޖިންސުއްލަތީފުގެ ހިތްހެޔޮ ބަސްމަގުން އެހުންތެރިންގެ ހިތް ލެނބެމުން، ހިތްތައް ތޮރުފަމުން ދިޔައެވެ. އެހުންތެރިންނަށް ބައިވެރިވެވޭ ގޮތަށް ހުށަހަޅާ މިފަދަ ޕްރޮގުރާމުތަކަށް މެސެޖު ކުރަން ފޫހިވެ، އެއީ ބޭކާރު ކަމެއް ކަމަށް ހީކޮށް، ބާލީސްދަށަށް މޯބައިލް ފޯނު ލައި، ކަންފަތަށް ނަރު ގުޅައިގެން ސިއްރުން، އެ ޕްރޮގުރާމު އަހަން ޝައުގުވެރިކަން ދޫކޮށްލައިގެން އޮށޯވެ ތިބި އެތަކެއް ޖިންސުންލަތީފުންގެ އެ އަޒުމަށް ގުޑުންގެނުވީ އެ ހުނަރުވެރި ހުށަހެޅުންތެރިޔާއެވެ.\nރިޒުލާ ފަކީރުގެ ހަލަކީ ވެސް މިއީއެވެ. ރިޒުލާގެ އަޒުމަށް ހީނަރުކަން ގެނުވާ އޭނާގެ އަޒުމުގެ މައިދޮރުގައި އެ ހުށަހެޅުންތެރިޔާ ޓަކި ޖަހައިލީ އަސަރު ގަދަ ރާގަކުން ހުށަހަޅައިލި މެސެޖަކުންނެވެ. ރިޒުލާ އެކަމަށް ސަމާލު ނުވެ އެނދުގައި ދެ އަތަށް ފުރޮޅިލަ ފުރޮޅިލާ އޮއްވައެވެ. ސީދާ ރިޒުލާއަށް އަމާޒުވާނެހެން އިބާރާތްތައް ގަތައިލެވި އަމުނާލެވިގެން އިއްވާލި އަސަރުގަދަ ބުނުން ތަކަކުންނެވެ. މާޒީގެ އެތަކެއް ސަފުހާ ތަކެއްގެ ހިރަފުސް ފޮޅައިލި ހަނދާންތަކެއްގެ ސިކުނޑިއަށް ވެރިކުރުވަމުންނެވެ.\n"ބުނަންހޭ ކަލާ! ވަރަށް ހިތް އެދޭ އެހައި ޗާލޭ... އެކަމަކު ބުނަން ހެއްޔެވެ؟ ކަލާ... ކަލާގެ ތިޔަ ރީތިކަމުގެ ފަހަތުގައި ފޮރުވިފައިވީ ކޮންކަހަލަ ބޭވަފާތެރި ކަމެއްކަން ނޭނގެއެވެ. ކަލާ ތިޔައީ އެހެން މީހެއްގެ މިލްކެއްކަން ޚުދު އަހަންނަށް އެނގޭ އިރު ވެސް، ކަލާއަށް މިހިތް އިންތިޒާރު ކުރެވެނީ ތިޔައީ އަހަރެންގެ ޙައްޤެއްކަމަށް ހިތް ބުނާތީއެވެ. ކޮންމެ ރެޔަކު ކަލާއަށް ޓަކައި ރޭޑިޔޯގެ މި ވާދީގެ ތެރެއިން އަތްފުނާއަޅައި މި އާދޭހުގެ ބަސްތައް މި އިއްވަނީ ހިތަށް ހިތްހަމަ ޖެހުމެއް ގެނެސް، ކަލާއަށް މި ހިތް އެދި ގޮވާގޮވުންތައް އިއްވާލުމަށެވެ. ނިކަމެތި މި ސޮރު ވެސް މިވަނީ ކަލާގެ ލޯބީގެ ޝިކާރައަކަށްވެ ނިމިފައެވެ. ދެއަތް މިވަނީ ބަންދުވެފައެވެ. ދުރުން މާދުރުދުރުން އުދުހި އައި ކާޅެއް ކަލާ ޖަހައިގަނެގެން ގެންދިޔައީ މި ހިތަށް އެތަކެއް ސުނާމީތަކެއް ގެނުވުމަށްފަހު އެތަކެއް ތުރާތަކެއް ދީފައެވެ. އެ ދުވަހުން ފެށިގެން މި އަޅާގެ މި ހިތަށް އެތަކެއް ވޭންވަރެއް ވެރިވެ މިހިތް ސިހިސިހި މި އޮންނަނީ ކަލާގެ އިންތިޒާރުގައެވެ." މެސެޖު ކިޔަމުން ދިޔަ ހުށަހެޅުންތެރިޔާ ނޭވާއެއް ދޫކޮށްލިއެވެ. ހަމަޖެހިލަމުން އަނެއްކާ ވެސް މެސެޖު ކިޔަން ފެށިއެވެ.\n"ލޯބިވި އަދި ލޯބިވާ ރޯޒުއެވެ. ކަލާއަށް ގުޅޭނެ ގޮތެއް ނެތި ގުޅާނެ ނަންބަރެއް ނޭނގޭތީ، 'އުދުއްސާލެވޭ ސިޓީބިޓީ'ތަކުގެ ޒަރިއްޔާއިން ކަލާއަށް ހެޔޮ އެދޭ ބަސްތައް ތަކުރާރުކޮށް މި ފޮނުވަނީ ދުވަހަކު ކޮޅުން ވެސް އެހީއަކަށް ބޭނުންވާ ހިނދު އެހީވާނެ ޔާރެއް ހުރިކަން ހަނދުމަ ކޮށްދޭށެވެ. ތިޔަ ލޯބީގެ ކަންވާރުގައި ފޫކޭތެމުން އެކަންވާރުގެ ޝިކާރައަކަށް އަޅާ ވެނިމިފައިވާތީއެވެ. ލޯބިވާ ރޯޒްއެވެ. ނިކަން ކަލާގެ ހާލެއް މި ވާދީތެރެއިން އަހަންނަށް އިއްވާލަ ދީބަލާށެވެ. ނަންބަރު ބުނެދޭން ބޭނުން ނޫން ނަމަ ކަލާގެ ހާލު ނަމަވެސް މި ވާދީގެ ތެރެއަށް ހިއްސާކޮށްލަދޭށެވެ. މި ނިކަމެތި އަޅުގެ ފުރަތަމަ ލޯބީގެ ހަނދާނުގައި ލޯބިވާ ރޯޒަށް ޖަހައިދީ ބަލަ އަލީ ރަމީޒުގެ ބުނަންހޭ ކަލާ" ޕްރޮގުރާމު ހުށަހަޅަމުން ދިޔަ ޒުވާނާ އަސަރާއެކު ޖަޒުބާތުން ފުރިގެންވީ ރާގެއްގައި އެހުންތެރިއެއް ފޮނުވާފައިވާ މެއިލެއް ކިޔައި ނިންމާލިއެވެ. ލަސް ލަހުންނެވެ. މެސެޖުތައް ރައްދުވާ ފަރާތަށް މެސެޖު ރައްދުވި ކަމަށް ބުނެލަމުން އެދިފައިވާ ލަވަ ޖަހައިލިއެވެ.\nރިޒުލާއަށް އިވެމުން ދިޔަ މެސެޖުތަކުން ފުން އަސަރުތަކެއް ވެރިވަމުން ދިޔައެވެ. އޭނާގެ މޫނުމަތިން ހާސްވެ ކަންބޮޑުވުމުގެ އަސަރުތައް ފާޅުވަމުން ދިޔައެވެ. މީހާގެ ހިތް އަވަސްވަމުން ވިންދު ޖެހުމުގެ ނިސްބަތް ހަލުއިވަމުން ދިޔައެވެ. މެސެޖާ ވިދިގެން އިވެމުން ދިޔަ ލަވައިގެ ސަބަބުން އޭނާގެ ސިކުނޑީގެ ތެރޭ ފޮރުވާ ރައްކާ ކުރެވިފައިވާ މަންޒަރުތަކެއް ކުލަވާން ފެށިއެވެ. އެ މަންޒަރު ތަކުން އެ ހިތުގެ ރިހުން އިތުރަށް ގަދަވަމުން ދިޔައެވެ. މާޒީގެ ހަނދާންތަކާއި އެ އުފާވެރި ދުވަސްތައް މަތިން ހަނދާން އާ ވަމުން ދިޔައީ ފިލްމެއްގެ މަންޒަރުތަކެއް ފަދައިންނެވެ. ހިނދުކޮޅަކަށް ރިޒުލާއަށް ހަނދާނުގެ ފަރުދާގެ ފަހަތަށް ގެނބިގަނެވުނެވެ. ކުޑައިރުގެ ހަނދާންތަކަށެވެ.\n"ދުވަހަކު ވެސް އަހަރެން ރޯޒް ދޫކޮށެއް ނުލާނަން. އެކަމަކު ވާނެ އަބަދުވެސް އަހަރެން މަތިން ރޯޒް ވެސް ހަނދާންކުރަން! އަހަރެން އަބަދު ވެސް ރޯޒް ދެކެ ވަރަށް ލޯބިވޭ. އަހަރެން ވެސް ވަރަށް އުފާވާނެ ރޯޒް ކިޔަވައިގެން މޮޅު މީހަކަށްވީމަ" ރަށުގެ ފުއްޓަރު ފަރާތު ގޮޑުދޮށަށް ބޯދިއްކޮށް ފަންތައް ރާޅާ ސަމާސާކުރަމުންދިޔަ ރުކުގެ ބުޑުމަތީ މައުމޫރު، ރިޒުލާގެ މޫނަށް ބަލަހައްޓައިގެން މަޑުމަޑުން ވާހަކަ ކުރިއަށް ގެންދިޔައެވެ. އެ ރީތި މޫނަށް ނަޒަރު ހުއްޓާލައިގެން އިނދެއެވެ. އެ ފުން ދެ ލޮލުން ހިލެމުން ދިޔަ ކަރުނަތަކުން އޭނާއަށް އެތަކެއް ކަންތައްތަކެއް އިހުސާސްކުރެވެމުން ދިޔައެވެ. އެތަކެއް މެސެޖުތަކެއް ލިބެމުން ދިޔައެވެ.\n"އެކަމު... މައު. އަހަރެން އެރަށަށްދާން؟" ރިޒުލާ ބުނަން ބޭނުންވާ ވާހަކަ ނުބުނެވެނީސް މައުމޫރު އޭނާގެ އަނގަމަތީ ޝަހާދަތް އިނގިލި ޖައްސައިލިއެވެ.\n"ރޯޒް ވާނީދާން. މި ރަށުގަ އަދި ނެތް އެހާ މައްޗަށް ކިޔެވޭކަށް. އެ ރަށްރަށަކީ މަތީފެންވަރަށް ކިޔެވޭނެ ރަށްރަށް. މާލެއެކޭ އެއްގޮތްވާނެ. އަނެއްކާ ރޯޒް ތިޔަދަނީ މަންމަގެ ނުލާހިކު ރައްޓެހި މީހެއްގެ ގެއަކަށްނު. އެމީހާ ގޯހެއް ނުވާނެއްނު! ދެން ކިޔަވަން ދާން ޖެހޭތީ އެކަމާ ކަންބޮޑު ނުވޭ." މައުމޫރު ބޭނުންވީ ރިޒުލާ ހިތްހަމަ ޖައްސައިދޭށެވެ. ހީވަނީ އަށާރަ، ނަވާރަ އަހަރުގެ ބޭބެއަކު އޭނާގެ ކޮއްކޮއަކަށް ނަސޭހަތް ދޭހެންނެވެ. ރަށުން ބޭރަށް ކިޔަވަން ފުރަން ޖެހުމުން ރިޒުލާ އެކަމާ ދެކޮޅު ހަދައިތީއެވެ. މައުމޫރު ދޫކޮށް ދާންޖެހޭ ކަމަށް ބުނަމުންނެވެ.\n"މައްސަލައަކީ އަހަރެން އެހައި ކުޑައިރު، އަދި މިއުޅެނީ ހައެއްގަ؟ އެހެން ރަށަކަށް. އަނެއްކާ މައު؟" ރިޒުލާ ދެތިން ހަތަރުވާހަކަ އެއްކޮށްލިއެވެ.\n"ކޮބައި މައްސަލައަކީ ރޯޒް ތީ ކުޑަކުއްޖެއް ނޫނޭ. ކުޑަ ކުދިން ނޫޅޭނެ މިހެންނެއް." މައުމޫރު ބޭނުންވީ ރިޒުލާއަށް ޖެއްސުން ކޮށްލައިގެން ނަމަވެސް އޭނާގެ މޫޑު ބަދަލުކޮށްލާށެވެ.\n"އައްދޭ. މަށެއް ނޫނެއްނު ނެގީއެއް. މަ ރައްޓެހި ނުވަން އުޅުނީމަ މައު އާދޭސް ކުރީނު؟ ދެން އަބަދު ތިހެން ނުކިޔަބަލަ އެހެން ނޫނީ ރުޅިވެދާ ނަން" ރިޒުލާގެ ހުރީ ތުއްތުކުދިންގެ ބަސްމަގެވެ. މިއީ އޭނާގެ މިޒާޖުން ފެންނަ އާދަޔާ ޚިލާފު އަސަރެކެވެ. ރިޒުލާގެ އުޅުމާއި މިޒާޖާއި ވާހަކަތަކުން ބޮޑު މީހެއްހެން ހީވި ކަމުގައި ވީނަމަވެސް އޭނާއަށް އަދިވީ އެންމެ ސާދަ އަހަރެވެ. އެކުގައި އުޅޭ ރަޙުމަތްތެރި ކުދިންނަކީ ޢުމުރުން ދުވަސްވީ ކުދިންތަކަކަށް ވާތީ އޭނާ ވެސް ހުންނަނީ އެ ކުދިންގެ އުޅުމެވެ. އެކުދިންގެ ބަސްމަގެވެ. ވިސްނުން ވެސް ހުންނަނީ ޢުމުރަށްވުރެ ދޮށީމިހުންގެ ހުންނަ ވަރުގެ ވިސްނުމެވެ. ކަންކަމާމެދު ދެކެނީ ވެސް އެހެންނެވެ.\n"މައު އަންނާތި އަހަރެން ފުރުވަން"\n"ނުދާނަން. ހިނގައްޖެ ނަމަ ރޯޒަށް ރޮވޭނެ. އޭރުން މައު އަކަށް ކެތެއް ނުވާނެ." މައުމޫރު ރިޒުލާގެ ކޮނޑުގައި އަތްބާއްވާލަމުން ގަޔާ ގާތްކޮށްލަމުން ގަޔާލާ ބޮނޑިކޮށްލިއެވެ.\n"ދެން ޕްލީޒް؟ މައު ހުރޭ ދުރުގަ. ބަނދަރުގަ ދެކުނު ފަޅީ ގަސްތަކު ތެރޭ. އަހަރެން ގާތަށް ނަޔަސް އެތަނުން އަހަންނަށް އެންމެ ފަހު ފަހަރަށް ނަމަވެސް ފެނިލަންވާނެ"\n"އޯކޭ! އެކަމަކު..." މައުމޫރު ހަމަޖެހިލިއެވެ. މަޑުމަޑުން ކޮޅަށް ތެދުވަމުން ރިޒުލާގެ ކޮނޑުގައި ހިފައި ހިއްލައިލިއެވެ.\n"އަހަރެން ރޯޒް ދެކެ އިންތިހާއަށް ލޯބިވަން. އަބަދުވެސް ހަނދާން ބަހައްޓާތި އަހަރެން އަބަދުމެ ލޯބިވަނީ ރޯޒް ދެކެކަން، ހާލަތާއި ވަގުތު ބަދަލުވެގެން އޭގެ ޝިކާރައަކަށް ރޯޒްވީ ނަމަވެސް ނޫނީ އަހަރެން ވީ ނަމަވެސް، އަހަންނަކީ ރޯޒްގެ މިލްކެއް ކަމުގައި އަބަދުމެ ހަނދާން ބަހައްޓާތި. އަހަރެން ކޮންމެ ތާކު ކޮންމެ ހާލެއްގައިވީ ނަމަވެސް އަބަދުވެސް ބުނާނީ އެއްވާހަކަ އެއް. އެއީ ބުނަންހޭ ކަލާ! ވަރަށް ހިތްއެދޭ! އެހައި ޗާލޭ ލޯބިވެޔޭ!" މައުމޫރުގެ މޫނުމަތިން އަބުއި ކަމުގެ އަސަރުތައް ހާމަވަމުން ދިޔައެވެ.\nއުފާވެރިކަން ފޮހެވި މީހާގެ އެތެރެ ހަށިން ނުތަނަވަސް ކަމުގެ ރާޅުބާނީތަކެއް ދައުރުވަމުން ދިޔަކަން ޚުދު އޭނާ ވެސް އިޙްސާސް ކުރަމުން ދިޔައެވެ. ވަދާޢުގެ ސަލާމުން އޭނާ ރިޒުލާއަށް ވަދާޢު ކުރަމުންދިޔައީ އަސަރުން ފުރިގެންވީ އުސްލޫބަކުންނެވެ. ރިޒުލާއަށް ބޭއިޚްތިޔާރުގައި ގިސްލެވެން ފެށުނެވެ. މަޑުމަޑުން އޭނާ އިސްއުފުލައި މައުމޫރުގެ ލޮލަށް ބަލައިލިއެވެ. ފުން ދެލޮލުން ބުނެދެމުން ދިޔަ ވާހަކަތަކުން ރިޒުލާގެ ކެތްތެރިކަން ކޮޅުންލީއެވެ. އަނގައިން ނުބުނެވި ބަޑިފަޅައިގެން ދިޔައީއެވެ. ގިސްލެވެމުން ދިޔައީ ބޭއިޚްތިޔާރުގައެވެ.\n"މި ބުނީނު ދޮރު ހުޅުވާށޭ. އަޑު ނީވޭ ކަމަށް ހެދިގެން އެބަ އޮތެއްނު. ހުޅުވާ..ށޭ! މިހާރު ހުޅުވާށޭ" ރިޒުލާއަށް ސިހުން ލިބުނީ ކޮޓަރީގެ ދޮރުގައި ޓަކި ދެމުން ބާރުބާރަށް ދޮރުފަތުގައި ތަޅަމުން ރުޅިވެރިކަމުން ފުރިގެންވި ބަސްތައް ފަހަރަކަށްވުރެ ފަހަރެއް ބާރުވަމުން ދިޔުމުންނެވެ. އިޚްތިޔާރަކާ ނުލައި އެރީތި ފުން ދެ ލޮލުން އޮހުރުނު ކަރުނަތައް ކޯތާފަތްމަތީ ހަރުލައި ކޯތާފަތް ތެރެއަށް އޮބެމުން ދިޔައެވެ. ބައެއް ކަރުނަތަކުން ބާލީހުގެ ވިހޭފަށް ތެމިފައި ހުއްޓެވެ. ކަރުނަތައް އަތުގެ ނުފުށުން ފޮހެލަމުން ތެދުވެ އެނދުގައި އިށީނދެލިއެވެ. އިވެމުން ދިޔަ އަޑުން ހަރުކަށި ގޮތް އިތުރުވަމުން ދިޔައެވެ. އެއީ އަންހެން އަޑެވެ. އޭނާއަށް އާ އަޑެއް ނޫނެވެ. ކުރިން ވެސް އަޑުއަހާ އަބަދުމެ ކަންފަތުގެ ހިނދުރީގައި ހަރުލާފައި ހުންނަ އަޑެކެވެ. ޖެއްސުންކުރުމާއި މަލާމާތުން ފުރިފައިވާ ސުންޕާ އަޑެކެވެ. ރިޒުލާ ކަންފަތުގައި އޮތް ހެޑްސެޓް ނައްޓައިލިއެވެ. އިވެމުން ދިޔަ އަޑުގެ ރުޅިވެރިކަން ހާމަވުމުން މީހާ އަވަސް ވިއެވެ. ހެޑުސެޓް އެނދުމަތީ ބާއްވާލަމުން އެނދުން ތެދުވެ، ބޮކި ނިވައިލާ ހޮޅި ބުރި ދިއްލައިލަމުން ހެނދުން ރަނގަޅު ކޮށްލިއެވެ. އަވަސްއަވަހަށް ބުރުގާ ނަގައި ދޮޅިއަށް މަހައިލަމުން ދޮރުފަތް ހުޅުވާލިއެވެ.\nދޮރުފަތް ހުޅުވާލެވުނު ހެން ހިއެއް ނުވެއެވެ. ލިބުނު ކުއްލި ސިހުމާއެކު ދެލޯ މަރައިލެވުނެވެ. މޫނަށް އަމާޒުވީ ވަރުގަދަ ހަމަލާ އެކެވެ. އުއްމީދުނުކޮށް ހުއްޓާ ކުރިމަތިވި ހަމަލާ އެކެވެ. ދެ ލޯ ހުޅުވާލަން ނުކުރެނީ މޫނަށް އަމާޒުވި ރިހަ ބޯތަށީގެ ރިހަ ދެ ބުމައިން ތިކި ޖަހަމުން ދިޔުމުގެ ސަބަބުންނެވެ. ތިކި ޖަހަމުން ދިޔަ ރިހަތައް ކޯތާފަތް މައްޗަށް އޮހެމުން ދިޔައެވެ. ކޯތާފަތަށް އަމާޒުވި ރިހަތައް ދަތްދޮޅިން ތިރިއަށް ފައިބަމުން ތިކިޖަހަމުން ދިޔައެވެ. ރިޒުލާ ކޮށި އެރިއެވެ. ނޭވައި ދަމާލުމުން ނޭފަތުގެ ތެރެއަށް ރިހައިގެ އަސަރުކުރުމުންނެވެ. ނޭވާލާ ހޮޅީގެ ތެރެއިން ރިހައިގެ އަސަރުތައް އެތެރެވުމުންނެވެ. އެހެނަސް ކެތްކޮށްލީއެވެ. މުޅި މީހާގެ މޫނުމަތި ވަނީ ރިހައިން ތަތްތެޅިފައެވެ. މޫނުން ފައިބަމުން ދިޔަ ރިހަތަކުން ބުރުގާ ވެސް ފޯވަމުން ދިޔައެވެ. ބުރުގާގެ ތިރިން ތިކި ޖަހަމުން ދިޔަ ތިކިތައް މުށިގަނޑު މައްޗަށް އޮހެމުން ދިޔައެވެ. ބައެއް ތިކިތައް ފައިގެ ބޮޑުވާ އިނގިއްޔަށް އަމާޒުވަމުން މުށިގަނޑު ފޯވަމުން ދިޔައެވެ. ކިރިޔާ މަންޒަރު ފެންނަވަރަށް ދެ ލޯ ހުޅުވައިލިއެވެ. ކުރިމަތީހުރީ ވަދީފާއެވެ. ރިޒުލާއަށް ބަލައިލެވުނީ ވަދީފާގެ މޫނަށެވެ. ލާނެތް ފާޑަކަށް ހެވިފައި ހުރި އިރު، އެ މޫނުމަތިން ކާމިޔާބީގެ އަސަރުތައް ހާމަވަމުން ދިޔައެވެ. ހިތްހަމަ ޖެހޭފަދަ ކަމެއް ކޮށްލެވުމުން އަރުތައިގެ މަންޒިލު ހާސިލުވިކަން މޫނުމަތިން ފާއްދާލަމުން ތުން އަނބުރާލަމުން ދެ ލޯ އަޅައިލިއެވެ.\n"މާ މާތް މީހަކަށްވެގެން އެބަހުއްޓެއްނު ބަލަން. ކަލޭ ހީކުރީތަ ކަލޭ ބޭނުންހާ ކަމެއް ކަލޭއަށް ކުރެވޭނޭ؟ ކަލޭ ގަންނަހާ ގަނޑެއް ބަލަން މަ ހުންނާނޭ. އާ އެހެންޏަ މި ކަމަނާއަށް ކެވުނީމަ މިކަމަނާއަށް އެ ފުދުނީ. އެހެން މީހަކު ކެއިތޯ ބަލައިނެ ކަމެއްނެތް. މަ އެވަރުން މަންމަ ގެއިން ހޯދައިގެން ގެނައި ރޯމަސްކޮޅު ކައިލާފަ ދިޔަ ފޮދު އެކަނި. ކީއްކުރަން ބެހެއްޓި އެތި ފޮދެއް؟ ތިހިރީ ރަނގަޅަށް ރިހަ ބޮވިފަ. ދެން އަވަހަށް ލޯބިވާ ފިރިމީހާއަށް ގުޅާފަ ކުޓުވާލަ. އޭރުން މަ މިގެއިން ނެރެން އަންނާނެ އުދުހިފަ." ވަދީފާގެ ޝިކާރައަކަށް ރިޒުލާ ހަދައިލިއެވެ. އޭނާގެ ރަސްމީ ރާގުގައި ތަންތަންކޮޅަށް ބާރުލަމުން އަނގަޔަށް ވައްތަރު ޖައްސަމުން ޖެއްސުމުގެ ރާގުގައި ހަމާލާތައް އަމާޒުކޮށްލިއެވެ. ރިޒުލާ ހިތަށް އެތަކެއް ޝުޢޫރެއް އަރައިފައިބަމުން ދިޔައެވެ. އެއްޗެކޭ ބުނަން ހިތަށް އެރިނަމަވެސް ހަނުހުރުން އިޙްތިޔާރުކުރީއެވެ. އެއްޗެއް ބުންޏަސް ކުރިއެއް ނުލިބޭނެ ކަން އެނގޭތީއެވެ. ޒުވާބު ކުރުމަކީ އޭނާގެ ޠަބީއަތާ ޚިލާފުކަމަކަށް ވާތީއެވެ.\n"ހުންނަ ގޮތެއްނެތްކަން ދެކިބަލަ. އަމިއްލަ ރަށުގަ މައިންބަފައިންގެ ގޭގައި ނޫޅެވިގެން އައި މީހަކަށް އަދި އެހެން ބަޔެއް ގާތުގައި މާ އަރާމުގަ އުޅޭވޭނެތަ؟" ރިޒުލާގެ ކުރިމަތީ ހުއްޓި ހުރި ވަދީފާގެ ބަހުގެ ހަމާލާތައް އަމާޒުވަމުން ދިޔައެވެ. އަޑުގެ ނެތްތަނަށް ބާރުބާރަށެވެ. އަނގަހުޅުވަމުން އަނގައަށް ޒާތްޒާތުގެ ވައްތަރު ޖައްސަމުންނެވެ. ވަދީފާ ބޭނުންވީ ރިޒުލާ ލަދުގަންނުވާށެވެ. ތަންގަނޑު އެންމެނަށް ރިޒުލާއަކީ ގޮތެއް ނެތް މީހެއްކަން ހާމަކޮށްދޭށެވެ. އެހެނަސް މިފަހަރު އެ އަޑު އަހަން އަންނާނެ މީހަކު ނުވިއެވެ. ވަދީފާގެ އެ ޢަމަލުތައް ތަންގަނޑު މީހުންނަށް އާދަވެ އެކަން އާއްމުކަމަކަށްވީ ކަންނޭނގެއެވެ. ވަދީފާގެ ރުޅިވެރިކަން އިތުރުވަމުން ދިޔައެވެ.\n"ކަލޭ ހީކުރީ ކަލޭ ބޭނުންހާ ނާޗަރަންގީއެއް ކުޅެންދެން މަ ހުންނާނެ ކަމަށްތަ؟ ކަލޭ... ކަލޭ އުޅެން ޖެހޭނީ މިގޭ ގެންގުޅޭ އަޅެއްހެން. އެނގޭތެ އެ ކީއްވެކަން؟ ކަލޭ ތީ ނާޝިދު ކުޅެން ގެނެސް ހުރި ބުދެއް. ކަލޭ ހީކުރީތަ ނާޝިދު ކަލެއާ އިނީ މާ ލޯބިންކަމަށް. މީހަކު ލޯބި! ލޯބިން ބަލައިލާނެ ވައްތަރަކަށް ހުރިނަމައެއްނު ލޯބިވާނީ ވެސް. ކަލޭއަށް ނޭގުނަސް މަށަށް އެނގޭ ނާޝިދު ބޭނުންވަނީ ކަލޭ ފަރާތުން ކޮން ކަމެއްކަން. ޗީޗީ ނާޝިދު ކަހަލަ ރީތި މީހަކަށް ކަލޭ ނުވެސް ގުޅޭ. ކިހިނެއް މުންނާރަކާ ބަކަށްޓަކާ ގުޅުވާނީ؟ އަދި އެވެސް ކަޅު ބަކައްޓެއް ހުދު މުންނާރެއް! ކަލޭ ރަނގަޅުވާނީ ހަމަ ތިގޮތަށް މޫނަށް ރިހަ އަޅައިގެން ބަދިގޭގަ ކަންކަން އުޅުނިއްޔާ."\nވަދީފާގެ ބަސްތަކުން ރިޒުލާގެ ހިތް ކުދިކުދިވަމުން ދިޔައެވެ. އޭނާގެ ޖެއްސުމުގެ ބަސްތައް މިފަހަރު މިއައީ އެހެން މިސްރާބަކުން ކަމަށްވާތީއެވެ. ކުރިން ހޭރިޔާ ނުވާ ގޮތަކަށް އެހެން ކަނޑުއޮޅިއެއް ހުރަސްކޮށެވެ. ކުރިން ދުވަހަކު ވެސް ރިޒުލާގެ ސިފައަކަށް ވަދީފާ މަލާމަތެއް ނުކުރެއެވެ.\n"އަދި ނާޝިދަށް ގުޅައިފަ ބުނެއެއްނު، އަހަރެން ކޮޓަރިއަށް ފިރިހެނުން ވައްދާ ވާހަކަ. ބަލައިބަ ހުންނަ ޖާހިލުކަން. ހީކުރީ ނާޝިދު ގާތު ބުނެގެން ވަރުތަކެއް ވާނެކަމަށްދޯ" ވަދީފާގެ މޫނު ރިޒުލާގެ މޫނާ ގާތްކޮށްލިއެވެ. ރަތްވެފައިވާ ދެ ލޮލެވެ. ރުޅިވެރި ކަމުންނެވެ. ވަދީފާގެ މޫނުމަތި ރިޒުލާއަށް ސިފަވަމުންދިޔައީ ސިންގާއެއް ފަދައިންނެވެ.\n"ކަލޭ އަށް އަސަރު ކުރަނީދޯ. ކަލޭ ވެސް ބޭނުމިއްޔާ ވައްދާ. މި ޒަމާނުގަ އެކަތިން ފުއްދާލައިގެން އުޅެން ހަދައިގެން ކާށިކޮޅު ހުސްވާނީ. އެންމެފަހުން ކާށިކޮޅެއް ވެސް ނުލިބި ނާށިގަނޑާ ޖެހޭނީ. ނާޝިދަކީ ވެސް ދެ ތަނުން ކައްކާ އުނދުނެއް. އޭނާ ރަހަ ނުބަލައި ކޮފީ އެއް މަދުވާނެ. އަހަންނަށް ހީވަނީ ކަލޭ ވެސް ތީ ހެއްދެވިހާ ކާއެއްޗެއްގަ ރަހަ ބަލައިފަ ހުރި މީހެއްހެން. ބަލައިބެލުމަށް ވަރަށް ތަޖުރިބާ ހުންނަ ހެން ވެސް ހީވޭ؟ އުޅެންވީނު މި ގެއަށް އެ އަންނަ ސަމަދުބޭއަށް ޓްރައި ކޮށްލަން. ނިކަން ފައްކާވާނެ. ލާރި ބޯކޮށް އޮންނާނެ؟ އަޅެ މަ އެކަމާ އުޅެދެންތަ؟" ވަދީފާގެ ހަރުކަށިކަން މަޑުމޮޅި ރާގަކަށް ބަދަލުވެ އަޑު މަޑުވަމުން ގޮސް ވައި އަޑުން ވާހަކަ ކުރިއަށް ގެންދިޔައެވެ. ގާތްގޮތެއް ވާހަކަދެއްކުމުގެ ރާގަށް އިތުރުވަމުން ދިޔައެވެ. ރަންބުއްދިއެއް އޭނާގެ ބޮލަށް ސަވާރުވުމުންނެވެ. މިޒާޖާއި މޫޑު ކުއްލިއަކަށް ބަދަލުވީ އެހެންވީމަކަމަށް ރިޒުލާ ޤަބޫލުކުރިއެވެ. މަޑުމަޑުން ރިޒުލާގެ ގާތަށް ޖެހިލިއެވެ.\nރިޒުލާގެ ހިތުގައި ޖަހަމުންދިޔަ ވިންދު އަވަސްވަމުން، ހަށީތެރޭ ދައުރުވަމުން ދިޔަ ލެޔަށް އިތުރު ބާރުވެރިކަމެއް އަންނަމުން ދިޔައީ އިވެމުން ދިޔަ އަޑުތަކުންނެވެ. ތަމްސީލްވަމުން ދިޔަ މަންޒަރުތަކުންނެވެ. އޭނާގެ މިޒާޖުގައި ނެތްކަމަކަށް ދެމުން ދިޔަ ދަޢުވަތު ތަކެއްގެ ސަބަބުންނެވެ. ވަދީފާގެ ގޯނާތަކާއި ތުރާތަކުގެ ސަބަބުންނެވެ.\n"ބުނޭ އާއެކޭ. ކަލޭއަށް ސަމަދު ލާރި ވެސް ދޭނެ. ކިހާވަރެއް ބޭނުމީ؟ ފަހެއްގެ ދެ ގަނޑުން ވާނެ ދޯ. ބުނޭ އާއެކޭ. މަ ގާތު ސަމަދު ބުނެފައޭ އޮތީ ކަލޭތީ ދޮލަނގު ހަދައިދޭ، ފައްކާ ނެރުމަތީ ބޮރޮޅިއެކޭ. އެހެންވެ އޭނާ ވެސް ކަލޭ ހަދައިދޭ ދޮލަނގުން ރަހަބަލަން ބޭނުމޭ. ދެން އަވަހަށް މިކަމާ އުޅެން ހިނގާ. އެހެންނޫނީ އަހަރެންގެ ނުލަފާކަން ދައްކާލާނަން" ދެ ލޯ ބޮޑުކުރަމުން ޝަހާދަތް އިނގިލި އިސްކުރަމުން މަޑުމައިތިރިވެ ހަމަ އަޑަށްވުރެ ވައިއަޑު އިސްކުރަމުން ވަދީފާ ރިޒުލާއާ ގާތްވެލިއެވެ. "ނިކަން މީހަކަށްވެބަލަ؟ ދޭތިން ފަހެތި ހަދަން އުޅެންވީ ފަހަރަކީ މިއޭ. ނިކަން މަށާ ގުޅިބަލަ. އޭރުން ތިހެން ރޯލަރޯލާ ހަތަރެސްކަން ހަމަވެފަ ވަށްބުރެއް ވަށައިގެން ތިނެސްކަން ކުރަހަން ހުންނާކަށް ނުޖެހޭނެ. މީހަކަށް ދޮނެއް ކަޅެއް ވެސް އަންގައި ނުލާނަން" ރިޒުލާގެ ދަތްދޮޅީގައި ހިފާ ހިއްލާލަން ވަދީފާ މަސައްކަތްކުރިއެވެ. އެހެނަސް ރިޒުލާ އެއަށް ވުރެ މާހުޝިޔާރެވެ.\n"ބަލައިބަލަ ހުންނަ ގޮތެއް ނެތްކަން. ތިމާ ޒާތްޒާތަށް އުޅެ އުޅެފަ އެހެން މީހުން އެކަމަށް ވައްދަން ޖެހޭތަ؟ އަހަންނަށް ހެވޭ ކޮޓަރީ ތެރޭ ފިރިހެނުން ގަޓަރި ޖަހައި އަތުރާލިޔަސް. މަށެއް ނޫނޭ އުޅެނީ ނާރާ ހަނދުގައި ކޭތަ ހިފައިގެން، ރަތް ހަނދުން ރާބާލާކަށް. ވަދީފާގެ ރަސްމީ ވަޒީފާ އަމިއްލައަށް އަދާކޮށްލަ ކޮށްލާ ހުރޭ. މަށަށްހެޔޮ އެކަތިން ބާރަ ނެރުނަސް. އެއްބުރެއް ނޫން ދެބުރެއް ނޫން ހަފަސްދޮޅަސް ބުރު ހަމަކުރިޔަސް. މަ ހިމަނައިގެން ތިޔަ ޒާތުގެ ނާޗަރަންގީ" ރިޒުލާއަށް ކެތް ނުވެގެން، އެންމެ ފަހުން ފަޅައިގެން ދިޔައީއެވެ. ހުރިހާ ދުވަހުން ދޮންކުރި ކެޔޮގަނޑުގެ ވައްތައް ބުރުވާލެވުނީ އެހެންވީމައެވެ. ވަދީފާގެ ކަންކަށިމައްޗަށް ހޫނު ހަމަލާއެއް އަމާޒުކޮށްލަމުންނެވެ. އޭނާގެ ގަޔަށް ވަދީފާ އަތްފޯރުވަން އުޅުމުންނެވެ. ރިޒުލާއަކީ އަބަދުވެސް އަމިއްލަ ނަފުސުގެ ހިމާޔަތަށް ނުހަނު އިސްކަންދޭ ޒުވާނެއްކަން މި ފަހަރު ވެސް އޭނާ ސާބިތުކޮށްދިނީއެވެ.\n"ލައްކަ ދުވަހު ކެތް ކޮށްފިން. އަހަރެން ކުރިން އަހަނީ އަންހެނުންގެ ޝިކާރަ ކުރަނީ ފިރިހެނުންނޭ. އެކަމަކު، މިއަދު.. މިއަދު އެނގިއްޖެ އަންހެނުންނަކީ ވެސް ވަކި ސަހަލު ބައެއް ނޫންކަން. ފިރިހެނުން މަގު ފުރައްދާ ވައިވައްދަނީ ހަމަ އަންހެނުންކަން. ކަލޭ އަށް އެނގޭތަ ކަލޭގެ ދިރިއުޅުން ވިއްސި ވިހާލިވީ ކަލޭގެ ތިޔަ ނުލަފާ ސުންޕާ ޚިޔާލުތަކުން. އާނ! ކޮން ފިރިއަކު އޭނާގެ ހަލާލު އަނބިމީހާ އެހެން މީހުންގެ ތުންފުއްސަކަށް ހަދަން ރުހޭނީ. ފިރިމީހާ ބުރަ މަސައްކަތުން ހޯދާ ލާރިކޮޅަށް ޒުވާން ކުދިންނަށް ދޮލަނގު ހަދައިދިނުމުގަ. ކަލޭ ހީކުރީ ކަލޭ އުޅޭ ގޮތަށް އެހެން އެންމެން އުޅޭ ކަމަށްތަ؟ އާނ! ވާނީ ވެސް އެހެން ހަސަނަށް ހީވާނެ ފުޅަށް ބުޑުން ދަންޏާ ކެޔޮގަނޑު ކަނޑާނޭ" ރިޒުލާގެ ކޮޅުންލީ ރުޅިގަނޑު މަޑުމަޑުން ހިނދެމުން މަލާމާތްކުރުމުގެ ރާގަށް ބައްޓަންވަމުން ދިޔައެވެ. މަޑުމަޑުން ބުރުގާގެ ކަނުން މޫނު ސާފުކުރަމުންނެވެ.\n"އޭ ކަލޭ މިހާރު ފުއްޕަން ވެސް ފެށީތަ؟ ކަލޭ... ކަލޭ އަހަރެންގެ ގޭގަ އަހަރެންގެ ތައްޕާހުގަ އުޅެމުން ލަދެއް ނުގަނޭތަ އަހަންނާ ދިމާއަށް ހަޅޭ ލަވާކަށް؟ ކަލޭއަށް އެނގެންވާނެ މަ މީ ކަލޭގެ މައިމީހާއާ އެއްވަރުގެ މީހެއްކަން. ކަލޭއަށް އެނގޭތަ ކަލޭއަށް ތިޔަ ހަޅޭއްލެވެނީ ކާކަށްކަން؟" ވަދީފާ މޫނުމަތި ރަތްވަމުން ދެ ލޯ ބޮޑުކޮށްލަމުން ދަތްކުނޑިވިކައިލެވުނެވެ.\n"ވަރަށް ރަނގަޅަށް އެނގޭ. ކަލޭ ތީ ކާކުކަން ވަރަށް ރަނގަޅަށް އެނގޭ. އަހަންނަށް ހީވަނީ މި ފާދިއްޕޮޅުގަ ނުހުންނާނެހެން ކެޔޮޅު އާދަނު ފަތަރާސީ ވަދީފާ ނުދަންނަ، ތިޔަ ފަތަރާސީ ކަމަނާގެ ގޮތް ނޭނގޭ މީހަކު. އާނ އެހެންނުވާނީ، ހަވަރު ތުންފުށްސަށް އަރާނީ އަބަދު ވެސް ހަނދުވަރު ކުރެފިވިއްޔާ. އެކަމަކު ބުނަން މަ މީ ކަލޭ ހީކުރާކަހަލަ ތިހާ އަގެއްނެތް މީހެއްނޫން. މަ މީ ހަނގުރާމައަކަށް ނުކުމެއްޖެ ނަމަ އަގުޅިނެތް ކަންނޭލަކަށްވާނެ މީހެއްނޫން. މަ ނިންމާނީ ހަނގުރާމަ ކާމިޔާބުކޮށް ޣަނީމާކޮޅު ވެސް ބޭންކުކޮށްފަ" ރިޒުލާ ޢަޒުމުން ފުރިގެންވީ ރާގެއްގައި އެއް ފަހަރުން އަމުނައިލިއެވެ. ރުޅިވެރި މޫނަކާއެކުގައެވެ. ޝަހާދަތް އިނގިލި ވަދީފާއަށް އަމާޒުކޮށް ހަރުކަށި ރާގެއްގައެވެ. އެހެނަސް މަޑުމަޑުން ލަސްލަހުންނެވެ. ރިޒުލާހުރީ ހަމަޖެހިލަމުން ރައްދު ދެވޭތީ ހިތްހަމަ ޖެހިފައެވެ. ވަދީފާއަށް ފުރަގަސް ދެމުން ކޮޓަރި ތެރެއަށް އެނބުރިލިއެވެ. ދެ ލޮލަށް ޖަމާވަމުން ދިޔަ ކަރުނަތައް ވަދީފާއަށް ހާމަ ނުވާނެހެން ހެދުމަށެވެ.\n"އަހަރެން މިރަށަށް އައީ މި ރަށުން، ކީއްކުރަން މިގެއިން އެއްވެސް އެއްޗެއް ބޭނުންވެގެންނެއް ނޫން. ކޮންމެ އަންހެނަކު ވެސް އެމީހަކު އެންމެ އިޚްތިރާމު ކުރަން ޖެހޭ ފަރާތަކީ އެމީހެއްގެ ހަލާލު ފިރިމީހާ. ވަދީފާ އަޑެއް ނާހަމުތަ ކައިވެނި ކޮށްދެމުން ގާޒީ ކިޔައިދިން އަޑެއް. ފިރިންނަށް އިޚްތިރާމު ކުރުމުގެ މުހިއްމުކަމެއް. އަހަންނަކީ އެއްޗެއްސަށް އުޅޭ މީހެއް ނޫން. އަހަރެންގެ ވަޒީފާދޫކޮށް މި ރަށަށް މިއައީ ބައިވަރެއް ބޭނުން ވެގެންނެއްނޫން. ފުރިހަމަ އާއިލާއެއްގެ ލޯބި ލިބެން އޮވެމެ، އެ ލޯބި ދޫކޮށްލާފަ. ފުރިހަމައަށް މިނިވަންކަންމަތީ ބޭނުން އިރަކު ބޭނުން ކަމެއް ކުރުމުގެ ބާރުވެރިކަން ލިބި އޮވެމެ އެވެސް ދޫކޮށްލައިފަ. މިއަށްވުރެ މާތަނަވަސް މާ ހިތްފަސޭހަ ކަންމަތީ ޙަޔާތް ވޭތުކުރެވެން އޮއްވަ އެވެސް ޤުރުބާންކޮށްފަ. އަހަރެން މިވަރު ވެފައި މިހުރީ މީހުންނަށް ހަޅޭއްލަވައި އަޑުގަދަކުރި މާހައުލެއްގައެއް ނޫން. އެކަމަކު މިއަދު އަހަންނަށް... އަހަންނަށް މި ކަން މި ގޮތަށް ކުރަން ވަދީފާ ތިޔަ މަޖުބޫރު ކުރުވީ. އަހަރެން ހުރިހާ ދުވަހު ކެތްކޮށްގެން މިއުޅެނީ ކީއްވެ ކަން އެނގޭތަ؟ މި ގެއިން ރުހުމުގެ ނަޒަރުން މީހަކު ބަލައިނުލާ އިރު، އަހަންނަށް ލިބޭ ފައިސާ މިގޭ ކަންކަމަށް ޚަރަދުކޮށް މިހަދަނީ ކީއްވެކަން އެނގޭތަ؟ ބަދަލުގައި އަހަރެން އެއްވެސް އެއްޗެއް ބޭނުންވެގެންނެއް ނޫން. އެއީ އަހަރެން އުޅޭ ތަންވީމަ އަހަރެން ކުރަންޖެހޭ ކަމެއްކަމަށް ދެކިގެން ހިތުން ރުހުމުން ކުރާކަންތައްތަކެއް. އަހަރެންގެ މައިންބަފައިން އަހަރެން ތަރުބިއްޔަތުކުރީ ވަދީފާގެ މަންމަގޮތަކަށް ނޫން. ދަރިންނަށް ލޯތްބާއި އޯގާތެރިވެގެން" ރިޒުލާ ގިސްލެވެން ފެށުނެވެ. ހުއްޓަމުން ހުއްޓަމުން އޭނާއަށް ބުނެވުނީ އެހައި ހިސާބަށެވެ. ބަޑިފަޅައިގެން ދިޔުމުގެ ކުރިން ވަދީފާއަށް ފުރަގަސްދިނެވެ. ވާހަކަ ކުރުކޮށްލަމުން ކޮޓަރިތެރެއަށް ދެމިގަތެވެ. އަވަސްއަވަހަށް ފައިން ދޮރު ލައްޕާލިއެވެ. މަޑުމަޑުން ދޮރުފަތުގައި ލެނގިލަމުން ތިރިވެވުނީ ބޭއިޚްތިޔާރުގައެވެ. އެއާއެކު ގިސްލެވެން ފެށުނެވެ. ކަކުލާ ހަށިގަނޑާލައި ބޮނޑިކޮށްލަމުން ކަކުލުގައި ބޯ އަޅައިލެވުނެވެ. ހަމަ ރަނގަޅަށް ވެސް އޭނާއަށް ރޮވުނެވެ. ހިތުގެ އެންމެ އަޑިން އުދަވި ރާޅުބާނިތަކުގެ ތެރެއިން މުގުރަމުންދިޔަ ރާޅުތަކުން ދެ ލޯ ތެންމަމުންނެވެ. މަޑުމަޑުން ނަޒަރު ހިންގައިލެވުނީ ކޮޓަރި އަށެވެ.\nފެންކަޅިވެފައިވާ ދެ ލޮލުގެ ތެރެއިން އޭނާއަށް ފެންނަމުން ދިޔައީ ހަތްފޫޓު ފަސްފޫޓުގެ ކުޑަކުޑަ ކޮޓަރި އެކެވެ. ހަފޫޓު ތިންފޫޓުގެ އެނދެއް ލުމަށް ފަހު ބާކީ އޮތް ތަންކޮޅު ފުރިފައިވަނީ ކުޑަވަރެއްގެ އަލަމާރި އަކުންނެވެ. އަލިމާރި ވެސް ކޮޓަރިއަށް ފައްތާފައިވަނީ ގަދަކަމުންނެވެ. ފިލައިން ހަދާ ބިތްގަނޑު ޖަހައިފައިވާ ކޮޓަރިއެއް ކަމުން ކޮޓަރީގައި އެއްވަސް ވެފައި ހުންނަނީ ލަކުޑީގެ ވަހެވެ. މަތިން އޮފުއަރާ ވަރަށް ރީތިކޮށް ކުލަލައި އޮމާން ކޮށްފައި ހުއްޓަސް އެއީ ބާވެފައިވާ ގެއެއްގައި ހަދާފައި ހުރި ކުޑަ ކޮޓަރި އެއްކަން ބަލާ ކޮންމެ މީހަކަށް ވަޒަން ކުރެވޭނެއެވެ. ކޮޓަރި އާ އިންވެގެން އޮންނަނީ ރަށުގެ މައި މަގެވެ. މަގަށް ހުޅުވާލެވޭ ގޮތަށް ހުރި ބޮޑު ދޮރުފަތް ހުރީ ތަންޑު އަޅުވާ ވަރުގަދައަށް ހައްޔަރުކޮށްފައެވެ. ބޭރަށް ވެސް އެތެރެއަށް ވެސް ނުހުޅުވޭ ގޮތަކަށެވެ. ބޭނުމެއް ޖެހިއްޖެ ނަމަ ކުޑަ މަސައްކަތަކުން އެތެރެއިން ބޭރަށް ހުޅުވޭނެ ފަދަ ގޮތަކަށެވެ.\n12 އަހަރުގަ ކުއްޖަކާ ހިތާވުން އެ އާއްމުކަމެއް... ފޭސް ޓު ރިއަލިޓީ...\n6 އެއްގަ އުޅޭނީ 12 އަހަރުގަ! އެހާ ކުޑައިރު މީހުނާ ހިތާވަނީ؟\nތިކި ޖަހަމުން ދިޔަ ރިހަތައް ކޯތާފަތް މައްޗަށް އޮހެމުން ދިޔައެވެ. ކޯތާފަތަށް އަމާޒުވި ރިހަތައް ދަތްދޮޅިން ތިރިއަށް ފައިބަމުން ތިކިޖަހަމުން ދިޔައެވެ. ރިޒުލާ ކޮށި އެރިއެވެ. ނޭވައި ދަމާލުމުން ނޭފަތުގެ ތެރެއަށް ރިހައިގެ އަސަރުކުރުމުންނެވެ. ނޭވާލާ ހޮޅީގެ ތެރެއިން ރިހައިގެ އަސަރުތައް އެތެރެވުމުންނެވެ. އެހެނަސް ކެތްކޮށްލީއެވެ. މުޅި މީހާގެ މޫނުމަތި ވަނީ ރިހައިން ތަތްތެޅިފައެވެ. މޫނުން ފައިބަމުން ދިޔަ ރިހަތަކުން ބުރުގާ ވެސް ފޯވަމުން ދިޔައެވެ. ބުރުގާގެ ތިރިން ތިކި ޖަހަމުން ދިޔަ ތިކިތައް މުށިގަނޑު މައްޗަށް އޮހެމުން ދިޔައެވެ. ބައެއް ތިކިތައް ފައިގެ ބޮޑުވާ އިނގިއްޔަށް އަމާޒުވަމުން މުށިގަނޑު ފޯވަމުން ދިޔައެވެ. ކިރިޔާ މަންޒަރު ފެންނަވަރަށް ދެ ލޯ ހުޅުވައިލިއެވެ.\nމިތަން ސިފަ ވެއްޖެ\nސަޅި ވ އޮބި


މެސީ އަތުގައި އޮތް ރެކޯޑެއް ރޮނާލްޑޯ މުގުރާލައިފި – Feshun.mv\nމެސީ އަތުގައި އޮތް ރެކޯޑެއް ރޮނާލްޑޯ މުގުރާލައިފި\n30 އޮކްޓޯބަރ 2021 - 15:34\nޕޯޗުގަލްގެ ތަރި އަދި މެންޗެސްޓާ ޔުނައިޓެޑްގެ ފޯވާޑް، ކްރިސްޓިއާނޯ ރޮނާލްޑޯ އާއި އޭނަގެ ލޯބިވެރިޔާ ޖޯޖީނާ ރޮޑްރިގޭޒަށް އެއްބާމަނޑު ދެކުދިން ލިބެން އުޅޭކަން އިއުލާންކުރީ މިދިޔަ ބުރާސްފަތި ދުވަހުއެވެ.\nމި ދެމީހުންނަށް މި އުފާވެރި ހަބަރު އިއުލާންކުރީ ރޮނާލްޑޯ އޭނަގެ އިންސްޓަގްރަމް އެކައުންޓުގައި ހިއްސާކުރި ޕޯސްޓެއް މެދުވެރިކޮށެވެ. އެއާއެކު ފުޓުބޯޅަ ދުނިޔޭގައި ރޮނާލްޑޯ އާއި އެންމެ ވާދަވެރި ކުޅުންތެރިޔާ ލިއޮނެލް މެސީގެ އަތުގައި އޮތް އިންސްޓަގްރަމްގެ ރެކޯޑެއް ރޮނާލްޑޯ މިވަނީ މުގުރާލައިފައެވެ.\nރޮނާލްޑޯ އާއި ޖޯޖީނާއަށް ލިބެން އުޅޭ އެއްމާބަނޑު ދެކުދިންގެ އަލްޓްރާސައުންޑް ސްކޭން ފޮޓޯއެއް ހިފަހައްޓައިގެން ހުރެ އެ ދެމީހުން ނަގައިފައިވާ ފޮޓޯއެއް އިންސްޓަގްރަމްގައި ހިއްސާކޮށް، ދެމީހުންވެސް ބުނެފައިވަނީ، އެއްމާބަނޑު ދެކުދިން ލިބެން އުޅޭތީ ވަރަށް އުފާވެފައި ހުރި ކަމަށެވެ.\nރޮނާލްޑޯގެ މި ފޮޓޯއަށް 29 މިލިއަނަށްވުރެ ގިނަ ލައިކްސް ލިބިފައިވާއިރު، އީ މިހާތަނަށް އިންސްޓަގްރަމްގައި އެތްލީޓެއްގެ ފޮޓޯއަށް އެންމެ ގިނަ ލައިކްސް ލިބިފައިވާ ފޮޓޯއެވެ. މި މަޤާމް މީގެ ކުރިން އޮތީ މެސީ އަތުގައެވެ. އެއީ މެސީ، ކޮޕާ އެމެރިކާ 2021 ގެ ފައިނަލުގައި ބްރެޒިލް ބަލިކޮށް، އާޖެންޓީނާގެ ސީނިއާ ފުޓްބޯޅަ ޓީމާ އެކު ބައިނަލްއަގްވާމީ ބޮޑު މުބާރާތެއް ފުރަތަމަ ފަހަރަށް ކާމިޔާބުކުރުމާއެކު، ތައްޓާއެކު ނަގާފައިވާ ފޮޓޯ އަށެވެ. އެ ފޮޓޯއަށް މިހާރު 21 މިލިއަނަށްވުރެ ގިނަ ލައިކްސް ވަނީ ލިބިފައެވެ.\nމެސީވެސް އެފަހަރު މި ރެކޯޑް މުގުރާލީ، ރޮނާލްޑޯ ފަހަތަށް ޖައްސާލުމަށްފަހުއެވެ. އެއީ އެއީ މިދިޔަ އަހަރު މަރުވި ފުޓުބޯޅައިގެ ލެޖެންޑް މެރެޑޯނާއަށް ރޮނާލްޑޯ ދިން ޓްރިބިއުޓް ފުޓޯއެވެ.\n36 އަހަރުގެ ރޮނާލްޑޯއަށް އެއްމާބަނޑު ދެކުދިން ލިބެން އުޅޭއިރު، އޭނައަކީ މިހާރުވެސް4ކުދިންގެ ބައްޕައެކެވެ. އޭގެ ތެރެއިން 11 އަހަރުގެ ދޮށީ ފިރިހެން ދަރިފުޅާއި އަދި4އަހަރުގެ އެއްމާބަނޑު ދެ ފިރިހެން ކުދިންނަކީވެސް ސަރެގޭޓް މެދުވެރިކޮށް ހޯދި ދެކުދިންނެވެ. އަދި އެންމެ ހަގު ދަރިފުޅަކީ ލޯބިވެރިޔާ، ޖޯޖީނާއާއެކު ލިބުނު3އަހަރުގެ އަންހެން ދަރިފުޅެވެ.


ސްކޫލްތަކުގެ ބެލެނިވެރިން ހޭލުންތެރިކޮށް މަޢުލޫމާތު ދިނުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ގދ. ނަޑެއްލާ ސްކޫލްގެ ގްރޭޑް7އިން ގްރޭޑް 10 އަށް ތަޢުލީމު ހާސިލުކުރަމުންދާ ދަރިވަރުންގެ ބެލެނިވެރިން ހޭލުންތެރި ކުރުމަށް މަޢުލޫމާތު ދިނުމުގެ ޕްރޮގްރާމެއް ރަތަފަންދޫ ޕޮލިސް ސްޓޭޝަނާއި ނަޑެއްލާ ސްކޫލު ގުޅިގެން ކުރިއަށް ގެންގޮސްފިއެވެ.\nމި ހިނގާ އޮކްޓޯބަރު މަހުގެ 27 ވަނަ ދުވަހު ނަޑެއްލާ ސްކޫލުގައި ކުރިއަށް ގެންދިޔަ މި ޕްރޮގްރާމުގައި، ދަރިން ތަރުބިއްޔަތު ކުރުމާއި ގެވެށި އަނިޔާއާ ގުޅޭ ގޮތުން މަޢުލޫމާތު ދީފައިވެއެވެ. އެގޮތުން ބެލެނިވެރިންނާއި ދަރިންނާއި ދެމެދު އޮންނަ ގުޅުން ހަރުދަނާކުރުމަށް ކުރެވިދާނެ ކަންކަމާ ދަރިން ތަރުބިއްޔަތު ކުރުމުގައި ސަމާލުކަން ދޭންވީ ކަންކަމާ ގުޅޭގޮތުން މަޢުލޫމާތު ދީފައިވެއެވެ. އަދި ދަރިންނާމެދު ވެވޭ އިހުމާލުތަކަކީ ކޮބައިކަމާއި ދަރިންނާމެދު އިހުމާލު ވެއްޖެނަމަ ޤާނޫނީ ގޮތުން އެޅޭ ފިޔަވަޅުތަކާ ގުޅޭގޮތުން ވެސް މަޢުލޫމާތު ދީފައިވެއެވެ.\nމީގެއިތުރުން މުޖުތަމަޢުގައި ހިނގާ ކުށްތަކާއި ދަރިވަރުން ކުށްތަކަށް އަރައިގަންނަން މެދުވެރިވާ ސަބަބުތަކާއި ކުށުގެ ވެށްޓާ ދަރިން ދުރުކުރުމަށްޓަކައި ބެލެނިވެރިންނަށް ކުރެވިދާނެ ކަންކަމާ ގުޅޭގޮތުން މަޢުލޫމާތު ދީފައިވެއެވެ. އަދި ގެވެށި އަނިޔާއަކީ ކޮބައިކަމާއި ގެވެށި އަނިޔާގެ މައްސަލައެއް ދިމާވެއްޖެނަމަ ޢަމަލުކުރަންވީ ގޮތްތަކާއި ގެވެށި އަނިޔާ ހުއްޓުވުމުގެ ޤާނޫނުގެ ދަށުން، އަނިޔާ ލިބޭފަރާތަށް ލިބިދޭ ރައްކާތެރިކަމާއި ޤާނޫނުގައި ހިމެނޭ މުހިއްމު ބައިތަކާ ގުޅޭގޮތުން މަޢުލޫމާތު ދީފައެވެ.


SunOnline: Salah fahathah jahsaalumah fahu Africa ge molhu kulhuntheriyaakan Mane hoadhaifi\nސަލާހު ފަހަތަށް ޖައްސާލުމަށްފަހު އެފްރިކާގެ މޮޅު ކުޅުންތެރިޔާކަން މާނޭއަށް\nޢަބްދުﷲ އައިމަން 08 Jan 2020, 08:56\nލިވަޕޫލްގެ ތަރި ސާޑިއޯ މާނޭ އެފްރިކާ ބައްރުގެ މޮޅު ކުޅުންތެރިޔާގެ ޓްރޮފީއާ އެކު --- ފޮޓޯ// އޭޕީ\nވޭތުވެ ދިޔަ ދެ އަހަރުވެސް އެފްރިކާ ބައްރުގެ މޮޅު ކުޅުންތެރިޔާގެ މަގާމު ހޯދި މިސްރުގެ މުހައްމަދު ސަލާހު ފަހަތަށް ޖައްސާލުމަށްފަހު އޭނާއާ އެކު ލިވަޕޫލުގައި ކުރިއަށް ކުޅޭ ސާޑިއޯ މާނޭ މިފަހަރުގެ އެއްވަނަ ހޯދައިފި އެވެ.\nމިދިޔަ ސީޒަނާއި މިދިޔަ އަހަރުގެ ފަހު ކޮޅު ދެއްކި މޮޅު ކުޅުމާ އެކު މާނޭއަށް އެވޯޑް ހައްގު ކަމަށް ގިނަ ބަޔަކު ބުނަމުން ދިޔަ އިރު އޭނާ ވަނީ ވޭތުވެ ދިޔަ ތިން އަހަރު ވެސް އެ މަގާމަށް ވާދަކޮށް ގަދަ ތިނެއްގައި ހިމެނިފަ އެވެ. އެގޮތުން މިދިޔަ ދެ އަހަރު ވަނީ ދެވަނަ ހޯދައިފަ އެވެ. އަދި 2016 ވަނަ އަހަރު ތިންވަނަ ހޯދި އެވެ.\nވޭތުވެ ދިޔަ އަހަރަކީ މާނޭގެ ހަޔާތުގައި އެންމެ ކާމިޔާބު އަހަރެވެ. ޔޫރޮޕުގެ އެންމެ ޝަރަފުވެރި މުބާރާތް ކަމަށްވާ ޗެމްޕިއަންސް ލީގު ލިވަޕޫލުން އުފުލާލި އިރު މުހިއްމު ދައުރެއް އަދާ ކުރި މާނޭ ވަނީ އެ ޓީމާ އެކު ކުލަބު ވޯލްޑް ކަޕު ހޯދުމުގެ އިތުރުން ޕްރިމިއާ ލީގުގެ އެންމެ ގިނަ ގޯލު ޖެހި ކުޅުންތެރިޔާގެ މަގާމު ހޯދައިފަ އެވެ.\nމާނޭއާ އެކު މިފަހަރު އެ މަގާމަށް ދެން ވާދަކުރީ ލިވަޕޫލްގެ ޓީމް މޭޓް މުހައްމަދު ސަލާހުއާއި އިނގިރޭސި ޓްރެބަލްއާއި އަލް ޖީރިއާއާ އެކު އެފްރިކަން ކަޕް އޮފް ނޭޝަންސް ކާމިޔާބު ކުރި ރިޔާދު މަހްރޭޒް އެވެ.\nމާނޭ އަކީ 2002 ވަނަ އަހަރުގެ ފަހުން އެފްރިކާގެ މޮޅު ކުޅުންތެރިޔާގެ މަގާމު ހޯދި ފުރަތަމަ ކުޅުންތެރިޔާ އެވެ. ދެހާސްދެވަނަ އަހަރު އެ މަގާމު ހޯދީ އެލް ހާޖީ ޑިއޯފް އެވެ.\nލިވަޕޫލުން މިދިޔަ ސީޒަނުގައި ހޯދި ކާމިޔާބީތަކުގެ އިތުރުން 2020 ވަނަ އަހަރަކީ މާނޭގެ އަމިއްލަ ކަރިއަރު ރެކޯޑްތަކަކާއި މުހިއްމު ކާމިޔާބީތަކެއް ހޯދި އަހަރެކެވެ. އެގޮތުން މިދިޔަ އަހަރު ލީގުގައި މާނޭ ކުޅުނު 36 މެޗުގައި އޭނާ ވަނީ 24 ގޯލު ޖަހައިފަ އެވެ. އޭނާއާ އެންމެ ގާތުން ވާދަކުރި ސަލާހުއަށް ޖެހިފައި ވަނީ 18 ގޯލެވެ.


COVID-19: Muddhatheh nei gothah Local council inthikhaabu fas koffi | Mihaaru\nއިލެކްޝަންސް ކޮމިޝަނުގެ ބައެއް މެމްބަރުން ބައްދަލުވުމެއްގައި: އިންތިޚާބު އަނެއްކާ ވެސް ވަނީ ފަސްކޮށްފައި\nކޮވިޑް-19: މުއްދަތެއް ނެތް ގޮތަށް، ލޯކަލް ކައުންސިލް އިންތިޚާބު ފަސްކޮށްފި\n13 އެޕްރީލް 2020 - 18:10 21 comments\nރާއްޖޭގައި ވެސް މިހާރުު ފެތުރެމުންދާ ކޮވިޑް-19ގެ ބަލިމަޑުކަމުގެ ސަބަބުން، މި މަހު 18 ގައި ކުރިން ބޭއްވުމަށް ނިންމި ލޯކަލް ކައުންސިލް އިންތިޚާބު މުއްދަތެއް ނެތް ގޮތަށް ފަސްކޮށްފި އެވެ.\nކައުންސިލްތަކާއި އަންހެނުންގެ ތަރައްގީއަށް މަސައްކަތް ކުރާ ކޮމެޓީ ހިމެނޭ ގޮތަށް މި އިންތިޙާބު އެންމެ ފުރަތަމަ ބޭއްވުމަށް ނިންމީ މި މަހުގެ ހަތަރެއްގަ އެވެ. އެކަމަކު ކޮރޯނާ ވައިރަސްގެ ނުރައްކާބޮޑުވެ، ރާއްޖޭގައި އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާނު ކުރުމާ ގުޅިގެން އިންތިހާބު ބާއްވާ ތާރީހު މި މަހު 18 އަށް ފަސްކުރީ އެވެ.\nކޮރޯނާވައިރަސް ދުނިޔޭގެ ގައުމުތަކުގައި ފެތުރެމުން ދާ މިންވަރަށް ބަލާއިރު ކުރިއަށް އޮތް އެއް މަސްދުވަހުގެ ތެރޭގައި ވެސް އެއްވުންތައް ބޭއްވޭ ހާލަތަކަށް ބަދަލުވާނެ ކަމަށް ގަބޫލު ނުކުރެވޭ ކަމަށް ކަމާ ބެހޭ ފަރާތްތަކުން ވަނީ ބުނެފަ އެވެ.\nއިލެކްޝަންސް ކޮމިޝަނުން މިއަދު ނެރުނު ނެރުނު ބަޔާނެއްގައި ބުނީ އާއްމު ސިއްހަތުގެ ކުއްލި ނުރައްކަލުގެ ހާލަތު މުއްދަތު މި މަހު 30އަށް އިތުރު ކުރުމަށް ނިންމުމާ ގުޅިގެން، ކުރިން އިންތިޚާބު ބޭއްވުމަށް ނިންމި ތާރީހުގައި އެކަން ނުކުރެވޭނެ ކަމަށެވެ.\nއަދި ބިރުވެރިކަމެއް ނެތް މާހައުލެއްގައި ވޯޓުލުމުގެ ހައްގު ރައްޔިތުންނަށް ލިބެން ޖެހޭއިރު، ސިއްހީ ކުއްލި ނުރައްކަލުގެ ހާލަތާ ގުޅިގެން މިހާރު އެ ފަދަ މާހައުލެއް ނެތް ކަމަށް ގަބޫލު ކުރެވޭ ކަމަށް އެ ކޮމިޝަނުން ބުންޏެވެ.\nއެތަނުން ބުނިގޮތުގައި އިންތިޙާބު ދެން ބާއްވާނެ ތާރީހެއް އިއުލާން ކުރާނީ، ކުއްލި ނުރައްކަލުގެ ހާލަތު ނިމި އެކަށީގެންވާ މާހައުލެއް ލިބުމާއެކު، އެކަމުގައި އަމަލު ކުރާނެ ގާނޫނީ ހައްލެއް ލިބުމުންނެވެ.\nލޯކަލް ކައުންސިލް އިންތިހާބު ލަސްކުރާށާއި މިހާރުގެ ކައުންސިލްތަކުގެ ދައުރު ދަންމާލަން ސަރުކާރުން ވަނީ ގާނޫނުއަސާސީ އަށް ބަދަލު ގެންނަން ރައްޔިތުންގެ މަޖިލީހަށް ހުށަހަޅައިފަ އެވެ. އެކަމަކު ސިއްހީ ކުއްލި ނުރައްކަލުގެ ހާލަތާއި ގާނޫނުއަސާސީގައި ބުނެފައިވާ ކުއްލި ނުރައްކަލުގެ ހާލަތު އެއްގޮތްކުރައްވައި، މިއީ ގާނޫނުއަސާސީ އަށް ބަދަލެއް ގެނެވިދާނެ ހާލަތެއްތޯ، މަޖިލީހުގެ ރައީސް މުހައްމަދު ނަޝީދު ވަނީ ސުވާލު އުފައްދަވާފަ އެވެ.\nއިތުރު ލިޔުންތައް އިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިޚާބު 2020


Vaahaka: Ibrahimge huvafen (part-1) - vNews.mv\nވާހަކަ: އިބުރާހިމްގެ ހުވަފެން (ޕާޓް-1)\nއަޙްމަދު ޝިޔާމް 24 December 2020, 14:11\nއިބުރާހިމާ .... އިބުރާހިމާ އަވަހަށް ތެދުވޭ އެއޮއްގެން ދޯނި ފުރަނީ މިދަތުރު ނުދެވިއްޖެއްޔާ ދެން ތި ލޯތްބެއް ނުލިބޭނެ .... އިބުރާހިމާ....!\nއެއީ އަންހެނެއްގެ އަޑެކެވެ.\nކުއްލިއަކަށް ލޯހުޅުވައިލެވުމާއެކު މޭޒު މަތީގައި ހުރި ސޯނާ ގަޑިއަށް ބަލައިލިއިރު ކަމަކުދާކަށް ނެތެވެ. ފަސްގަޑި ބައިވަނީއެވެ. މިހާރު ދޯނި ނުފުރާ ކަމެއްވެސް ނޭނގެއެވެ. ފުންމައިގެން ތެދުވެ ފާޚާނާއަށް ވަނުމާއެކުހެން ނުކުމެ ދަބަސްގަނޑު ކޮނޑުގައި އަޅުވާލައިގެން ހަރުކޮށް ހިނގާފައި އަތިރި މައްޗާ ދިމާއަށް މިސްރާބު ޖަހައިފިއެވެ.\nހިނގާފައި ދިޔައިރުވެސް ވިސްނެނީ އޭނާ ނިދިން ހޭލުމަށް ގޮވީ ކާކުކަން ނޭނގޭތީއެވެ. ގޭގެ މީހެއް ނޫންކަން ޔަޤީނެވެ. ދަންނަ އަޑެއްހެން ވެސް ހީވެއެވެ. ވިސްނާވިސްނާ ވެސް ނޭނގުނެވެ.\nޖެހެމުންދިޔަ މަޑު ރޯޅިއާއެކު ފަތިހުގެ ފިނިކަމުގެ ތެރެއިން ހއ. އިހަވަންދޫގެ ފަޅުތެރޭގައި އަޅާފައި އޮތް ސަތަރި ދޯންޏަށް މީހުން އަރަމުން އެދަނީ ވީހާ މާއިރާ ފުރޭތޯއެވެ. އެންމެންގެ މޫނުމަތިން ވެސް ފެންނަމުން ދަނީ އުފާވެރިކަމެވެ. ކުރިއަށް އޮތް އުފާވެރިކަމެއްގެ ބޮޑުކަމުގެ އިހުސާސް ކުރެވޭތީއެވެ. ކުޑަކުދިންނާއި ޒުވާނުންނާއި ހަރުމީހުންނެވެ. ބައެއް މީހުންގެ މޫނު މަތިން ނިދީގެ އަސަރުވެސް ފެންނާން ހުއްޓެވެ.\nތަފާތު ކާނާގެ ބާވަތްތައް ވެސް ދޯންޏަށް އަރުވައެވެ. ފަތްކޭލާއި ދޮންއަނބާ ފޭރެވެ. ބިސްކޯދާއި ޖޫހެވެ. ބިލެތާ ފޯކެވެ. މެޓާގަނޑުގަނޑާ ހެދިކާގެ ބާވަތް ތަކެވެ. ފަތިހުގެ ހިމޭންކަމުގެ ތެރެއިން މީހުންގެ ހުނުމާ ވާހަކައިގެ އަޑު ރަށުތެރެއަށް އިވިއިވި ހުއްޓެވެ.\nއިރު އުދަރެހުން ފާޅުވާން ގާތް ވެއްޖެއެވެ. އަދިވެސް ފުރޭ ގޮތެއް ނުވެއެވެ. ދާންތިބި މީހުން ހަމަ ނުވާތީއެވެ. ބައެއް މީހުން އެކަމާ ކުދި ކިޔަކިޔައި ތިއްބެވެ. އެންމެ ފަހުމީހާ ދައްކައިލި އިރު6ޖަހަން ވަރަށް ގާތް ވެއްޖެއެވެ. އެއީ ދެވަނަ ދެމީހެއް ނޫނެވެ. ނޫރާނީގޭ އިބުރާހިމެވެ.\nފަޅުތެރެއިން ދޯނި ނުކުތްއިރު، އިރު އަރައިފިއެވެ. މިއަދަކީ އުޑުމަތި ސާފު ހިތަށް ފިނިކަން ވެރިވާ ގޮތަށް ވައިޖެހޭ ދުވަހެކެވެ. ކަނޑުމަޑު ދުވަހެކެވެ. ކުޑަކޮށް ރާޅު ހުއްޓަސް ގޮށްރާޅެއް ނެތެވެ. ދޯނީގެ މިސްރާބު ހުރީ ފިއްލަދުއާ ދިމާއަށެވެ. ދާން ބޭނުންވާ މަންޒިލާ ހަމައަށް ދިއުމަށް ވަރަށް ގިނަ ވަގުތު އޮތުމާއެކު ގިނަމީހުން ތިބީ ލޯމަރާލައިގެން ތަފާތު ޚިޔާލުތަކުގެ ތެރެއަށް ގެއްލިފައެވެ.\nދޯނީގެ ދެއަރިމަތީގައި ހުރި ދިގުގޮނޑީގެ ތެރެއިން ކަނާތް ފަރާތު ގޮނޑީގެ މެދަކާ ހަމައިގައި އިން ދެބައި އުމަރަށް ވުރެ ދުވަސްވީ، އިސްކޮޅުން ދިގު، އަދިވެސް ރީތިކަމަށް ބަދަލެއް ނާންނަ އިހަވަންދޫ ކާނިމާގޭ ޙަލީމާ ޢަލީއަކީ ފަސް ކުދިންގެ މަންމައެކެވެ. އޭނާގެ މޫނުމަތިން މިއަދު ފެންނަނީ ޚިޔާލު ތަކެއްގެ ތެރެއަށް ގެއްލިފައިވާ ތަނެވެ. މިއަދު ލައިގެންއިން ހެދުމަކީ މީގެ އެތަކެއް އަހަރު ކުރިން އޭނާ ލީ ހެދުމެކެވެ. ދިރިއުޅުމުގެ ހަނދާންތަކާ ގުޅި ލާމެހިފައިވާ ހެދުމެކެވެ. ކަސަބު ބޯވަޅުއެޅި ލޭރަތްކުލައިގެ އެ ލިބާހަކީ ހަލީމާގެ އަލަތު ފިރިމީހާ ހަސަންފުޅު، ދެމީހުންގެ ކައިވެންޏަށް 25 އަހަރު ވެގެން ހަދިޔާއަކަށް ހަލީމާއަށް ދިން ހެދުމެކެވެ. މިހާރު ހަސަންފުޅު ނިޔާވިތާ5އަހަރު ވެއްޖެއެވެ.\nހަލީމަގެ އުނގުގައި ބޯއަޅައިގެން ނިދިފައި އޮތް މަރިޔަމް ލަހުފާއަކީ ހަލީމަގެ އެންމެ ހަގު ދަރިފުޅެވެ. ލަހުފާއަށް 17 އަހަރު ފުރުނީ އިއްޔެއެވެ. ހަލީމަގެ ހުރިހާވެސް ވިސްނުމަކީ ލަހުފާއަށް ރަނގަޅު ދިރިއުޅުމެއް ހޯދައި ދިނުމެވެ. ދެންތިބި ހަތަރު ކުދިންގެ ތެރެއިން ތިންކުދިން ތިބީ މީހުންނާއިނދެ ރަނގަޅު ދިރި އުޅުމެއް ފަށައިފައެވެ. ލަހުފާގެ ދޮށްޓަށް ހުރި މުހަންމަދު ރަޝީދުގެ ކައިވެނި މިރޭ ކުރެވޭނެއެވެ. މިދަތުރަކީ ކައިވެންޏަށް ފިއްލަދުއަށް ކުރާ އުފާވެރި ދަތުރެވެ.\n45 އަހަރު ކުރި\nމީގެ ސާޅީސްފަސް އަހަރު ކުރިން މިކަހަލަ ދަތުރެއް ހަލީމަ ފިއްލަދުއަށް ކުރިއެވެ. އެ ދަތުރަކީ ހަލީމަގެ ކައިވެންޏަށްޓަކައި ކުރި ދަތުރެވެ. އެ ހަނދާންތައް ހަލީމަގެ ހިތުގައި މިއަދު ދަނީ އާލާވަމުންނެވެ. ރިޔަލު ދޯނީގައި ހަލީމަގެ މަންމައާއި ބައްޕަ އަދި ތިމާގެ މީހުންނާ، ޒުވާން ފުރައިގެ އެކުވެރިންނާއެކު ކުރި އުފާވެރި ދަތުރެވެ. ހަލީމަގެ ކައިވެނި ކުރެވުނީ ފިއްލަދޫގެ އެންމެ މުއްސަނދި އާއިލާގެ ކުއްޖެއްކަމުގައިވާ ހަސަންފުޅާއެވެ. އޭރު ހަލީމަގެ ޢުމުރަކީ 14 އަހަރެވެ. ހަސަންފުޅުގެ ޢުމުރަކީ 16 އަހަރެވެ. ހަލީމައަކީ އޭރު ރަށުގައިހުރި އެންމެ އިސްކޮޅުން ދިގު ކުއްޖާއެވެ. ހިމަތޮޅި ރީތި ހަށިގަނޑެއްގެ ވެރިއެކެވެ. ހަލީމައާއި ކައިވެނި ކުރުމަށް ރަށުގެ ވަރަށް ގިނަ ޒުވާނުން ހުށަހެޅިއެވެ. ނަމަވެސް އެ ނަސީބު ލިބުނީ ބީރައްޓެހި ރަށެއްގެ ޒުވާނަކަށެވެ.\nހަސަން ފުޅަކީވެސް ރީތި މީހެކެވެ. ވަރަށް ރީތިކޮށް ތެދުއި ވަޑާން ކުރަން އެނގޭ މޮޅު ވަޑިއެކެވެ. ހަސަން ފުޅުގެ ކާފައާއި ބައްޕައަކީ ވެސް މުޅި އަތޮޅަށް މަޝްހޫރު ދެ ވަޑިންނެވެ. ހަސަންފުޅަށް ހަލީމަ ފެނުނީ ބައްޕައާއެކު ވަޑާމުގެ މަސައްކަތެއް ކުރުމަށް އިހަވަންދޫގައި ހޭދަކުރި ދުވަސްވަރެވެ. އިހަވަންދޫގެ އެތައް ޒުވާނުންނެއް މުގޯލި އަޅައަޅައި ތިއްބާ ވަރަށް ހިތްވަރާއެކު ހަސަން ފުޅު ކުރި މަސައްކަތުން ހަލީމަ ހޯދުނުކަން އެއީ އިހަވަންދުއާއި ފިއްލަދޫގައިވެސް އެ ދުވަސްވަރު މަޝްހޫރު ވާހަކައަކަށް ވިޔެވެ. ބީރަށްޓެއްސަކާ ހަލީމަ ކައިވެނި ކުރުމަކަށް އާއިލާ ގަބޫލެއް ނޫނެވެ. ހަލީމަގެ އާދޭހާ އަދި ދެ އާއިލާގެ މީހުންގެ ވާހަކަތަކަށް ފަހު އެއް އަހަރު ދުވަހުގެ ލޯބީގެ ކުޅިގަނޑު ކައިވެނީގެ ފޮނިމީރުކަން ފަތަހަ ކޮށްފިއެވެ. (ނުނިމޭ)\nއެޑިޓަރުގެ ނޯޓު: މި ވާހަކައިގެ2ވަނަ ބައި ޝާއިއު ކުރެވޭނީ ދެން އަންނަ ބުރާސްފަތި ދުވަހުއެވެ.\nވަރަށް ރީތި ދެވަނބަޔަށް އިންތިޒާރު ކުރާނަން\nހަފުތާއަކު ދެދުވަހު ގެނެސްދިނުން ކިހިނެއްތޯ؟ އަނެއްބަޔަށް ހަފްތާއެއް މަޑުކުރަން ޖެހޭއިރު ހަނދާންނެތިފަ ހުންނާނީ މިބައި.\nވަރަށް ރީތި ސަޅި ވާހަކައެއް ކަމަށް ބެލެވޭ\nތަންކޮޅެއް އަވަސްކޮށް އަނެއް އެޕިސޯޑް ކިޔާލަން ލިބޭނެ ގޮތަށް ގެނެސް ދެވިދާނެތޯ\nވަރަށް ދިވެހި ވަންތަ އަސަރުގަދަ ވާހަކައެއް ކަމުގައި ވާނެކަމަށް ފެންނަނީ. ވަރަށް ކިޔާހިތްވެއްޖެ.


SunOnline: Juventus ge molhah hiyani elhuny Dybala ge aniyaa in\nޢަބްދުﷲ އައިމަން 26 Sep 2021, 19:09\nޔުވެންޓަސްއާއި ސަމްޑޯރިއާ ކުޅުނު މެޗުގެ ތެރެއިން ޑިބާލާއަށް އަނިޔާވެގެން ފައިބަނީ --- ފޮޓޯ//ލައިވްސްކޯ\nއިޓާލިއަން ލީގުގައި ސަމްޑޯރިއާ އަތުން ޔުވެންޓަސް މޮޅުވި އިރު، އެ ޓީމުގެ އާޖެންޓީނާ ފޯވާޑް ޕައޮލޯ ޑިބާލާއަށް އަނިޔާ ވެެއްޖެއެވެ.\nޔުވެންޓަސްގެ ދަނޑުގައި މިއަދު ކުޅުނު މެޗުން ސަމްޑޯރިއާގެ މައްޗަށް ކުރި ހޯދީ 2-3 ގެ ހަނި ނަތީޖާއަކުންނެވެ. މި މެޗުން ލިބުނު މޮޅާ އެކު ކުޅުނު ހަ މެޗުން ދެވަނަ މޮޅު ޔުވެންޓަސްއަށް ލިބުނު އިރު، އެ ޓީމު އޮތީ ތާވަލުގެ ނުވަ ވަނައިގައެވެ. އެ ޓީމުން ލީގުގައި ކުޅުނު ފުރަތަމަ ހަތަރު މެޗުގެ ތެރެއިން ދެ މެޗުން އެއްވަރުވި އިރު، އަނެއް ދެ މެޗުން ވަނީ ބަލިވެފައެވެ.\nއަނިޔާގެ ގިނަ މައްސަލަތަކެއް ކުރިމަތިވެފައި އޮތް ޔުވެންޓަސް އުނދަގޫ ހާލަތެއްގައި އޮތް އިރު، މިިއަދުގެ މެޗު ފަށައިގެން 10 ވަނަ މިނަޓުގައި ޑިބާލާ ވަނީ އެ ޓީމަށް ލީޑު ނަގައިދީފައެވެ. އެހެން ނަމަވެސް އެ ހާފުގެ މެދަކާ ހަމައިން ޑިބާލާއަށް ވަނީ އަނިޔާވެގެން ބަދަލު ކުރަން ޖެހިފައެވެ. މިދިޔަ ސީޒަނުގެ ބޮޑު ބައި ވެސް އަނިޔާގެ ސަބަބުން ގެއްލުނު ޑިބާލާ ނެތްތަން ފޫބައްދަން ޔުވެންޓަސްއިން އެރުވީ ޑެޔަން ކުލުސެވްސްކީއެވެ.\nޔުވެންޓަސްއިން ފުރަތަމަ ހާފު ނިމެން ދަނިކޮށް ލީޑު ފުޅާ ކުރީ ލިބުނު ޕެނަލްޓީއަކުން ތަޖުރިބާކާރު ޑިފެންޑަރު ލިއަނާޑޯ ބޮނޫޗީއެވެ. އޭގެ މިނަޓެއް ފަހުން ސަމްޑޯރިއާއިން ވަނީ ގޯލެއް ޖަހައި ލީޑު ކުޑަކޮށްފައެވެ. އެ ގޯލު އެ ޓީމަށް ޖަހައިދިނީ މާޔާ ޔޮޝީޑާއެވެ.\nދެވަނަ ހާފު ފަށައިގެން މާގިނައިރުތަކެއް ނުވަނީސް ލޮކަޓެއްލީގެ ގޯލުން ޔުވެންޓަސް އަނެއްކާވެސް ވަނީ ލީޑު ފުޅާކޮށްފައެވެ. އެއަށްފަހުން ވެސް ލީޑު ބޮޑު ކުރަން ޔުވެންޓަސްއަށް ރަނގަޅު ފުރުސަތުތަކެއް ލިބިގެންދިޔައިރު، ސަމްޑޯރިއާއިން ވަނީ އެ ޓީމުގެ ދެވަނަ ގޯލެއް އެ ހާފުގައި ޖަހައިފައެވެ.\nކުޅުދުއްފުށީގެ ދަނޑު ހުޅުވަން ގައުމީ ޓީމާއެކު ހާއްސަ މެޗެއް


މަރިޔަމް ލީނާ7އޯގަސްޓު 2019 17:51\nހާރޖީ ވަޒީރު ޝާހިދު އިންޑިޔާގެ ބޮޑު ވަޒީރު މޯދީ އާއި އެކު\nއިންޑިޔާގެ ސަރުކާރުން، ކަޝްމީރަށް ދީފައިވާ ހާއްސަ އިނާޔަތްތަށް އުވާލައި އިންޑިޔާގެ ޔޫނިއަން ޓެރެޓަރީ އަކަށް ކަޝްމީރު ހެދުމަށް ނިންމި ނިންމުމާއި ގުޅޭގޮތުން ދިވެހި ހާރޖިއްޔާއިން ނެރުނު ބަޔާނާއި ގުޅިގެން ގިނަބަޔަކު މީސްމީޑިއާގައި ނުރުހުން ފާޅުކުރަމުން އެބަގެންދެއެވެ.\nމިގޮތުން ހާރޖީ ވަޒީރު އަބްދުﷲ ޝާހިދު ޓުވީޓުކޮށްފައިވާ ބަޔާނަށް ރައްދު ދެމުން ގިނަ ބަޔަކު ބުނަމުން ދަނީ މިއީ ދިވެހި ރައްޔިތުންގެ ދެކޭ ގޮތް ނޫންކަމަށާއި މިއީ ހާރޖީ ވަޒީރުގެ އަމިއްލަ ވިސްނުންފުޅުކަމަށެވެ. ޔަމްދާ ގެ ނަމުގައި ޓުވީޓުކޮށްފައިވާ ބޭފުޅަކު ވަނީ ޝާހިދު މުސްލިމަކަށްވެ ހުރެ މިފަދަ ބަޔާނެއް ނެރެން ލަދުންގަންނަން ޖެހޭނެ ކަމަށާއި ސަރުކާރުން ވަކިކޮޅެއް ނުނަގާނަމަ މި މައްސަލާގައި ހަނު ހުރުން މާ ބުއްދިވެރިކަމަށް ބުނެފައެވެ.\nމީގެ އިތުރުންވެސް ވަރަށް ގިނަ ބަޔަކު ވަނީ މިއީ ދިވެހިންގެ ވިސްނުން ނޫން ކަމަށާއި ދިވެހިން ތިބީ ކަޝްމީރުގެ މުސްލިމުންނާއި އެކުގައިކަމަށް ބުނެފައެވެ.\nހާރޖީ ވަޒީރު ޝާހިދުގެ ޓުވީޓަށް ކޮންމެވެސް ވަރަކަށް އިންޑިޔާ މީހުންވެސް ރައްދު ދީފައިވާކަން ފާހަގަކުރެވެއެވެ. މިގޮތުން ސަރުކާރުގެ ބަޔާނަށް މަރުހަބާ ކިޔައި ޝާހިދަށް ޝުކުރު އަދާކޮށްފައި ބައެއް މީހުން ޓުވީޓުކޮށްފައިވެއެވެ.\nކަޝްމީރު މައްސަލާގައި ދިވެހިރާއްޖެއިން އަބަދުވެސް އަމަލު ކުރަމުން ގެންދަނީ ވަކިކޮޅަކަށް ނުޖެހޭ ސިޔާސަތެކެވެ. އިނގިރޭސިންގެ އަތްދަށުން މިނިވަންވި ފަހުން ތަފާތު4ހަނގުރާމައެއް އިންޑިޔާއާއި ޕާކިސްތާނާއި ދެމެދު ހިނގާފައި ވީ ކަމުގައި ވީނަމަވެސް ދިވެހި ސަރުކާރުތަކުން އަބަދުވެސް ދިޔައީ ދެފަރާތާއި ވެސް ގުޅުން ބާއްވަމުންނެވެ. އަދި ފާޅުގައި އެއްވެސް ފަރާތަކަށް ތާއީދުކޮށްފައި ނުވެއެވެ.\nނަމަވެސް ދިވެހި ތާރީހުގައި ފުރަތަމަ ފަހަރަށް ސަރުކާރުން މިވަނީ ފާޅުގައި މި މައްސަލާގައި ވަކި ސްޓޭންޑެއް ނަގައި އިންޑިޔާއަށް ތާއީދުކޮށްފައެވެ. މިގޮތުން މިއަދު ދިވެހިރާއްޖޭގެ ހާރޖީ ވުޒާރާއިން ނެރުނު ކުރު ބަޔާނެއްގައި ވާގޮތުން، އިންޑިޔާގެ މި ނިންމުމަކީ އެ ޤައުމުގެ ދާހިލީ މައްސަލައެއްކަމަށް ރާއްޖެއިން ދެކޭކަމަށް ބަޔާންކޮށްފައިވެއެވެ. މީގެ އިތުރުން އިންޑިޔާ އަކީ މިނިވަން މުސްތަޤިއްލު ޤައުމެއް ކަމުން، އިންޑިޔާ ބޭނުން އިރަކު ބޭނުންގޮތަކަށް އެ ޤައުމުގެ ޤާނޫނު އަސާސީ ބަދަލުކުރުމުގެ ބާރު އޮންނާނެކަމަށް ރާއްޖެއިން ޤަބޫލުކުރާކަމަށް އެ ބަޔާނުގައި ވެއެވެ.\nއިނގިރޭސިން އިންޑިޔާއިން ފޭބި އިރު، ކަޝްމީރު ވަނި ވަކި ޝަރުތުތަކަކާއި އެކު އިންޑިޔާ އާއި ގުޅިފައެވެ. އެގޮތުން، ކަޝްމީރާއި އިންޑިޔާއާއި ދެމެދު ވެވުނު އެއްބަސްވުމުގެ ދަށުން ކަޝްމީރުގައި ވަކި ޤާނޫނު އަސާސީއެއް އޮތުމާއި އެކު އަމިއްލަ ވެރިކަމެއް ކުރުމުގެ ބާރު އޮންނަންވާނެއެވެ. އިންޑިޔާ އިން ބަލަހައްޓާނީ ހަމައެކަނި ދިފާއީ، އިޤްތިސާދި، އަދި ހާރޖީ ކަންކަން ކަމުގައި އެ އެއްބަސްވުމުގައި ވެއެވެ. އަދި ކަޝްމީރަށް މިހާއްސަ އިމްތިޔާޒުތަށް ދީފައިވަނީ އިންޑިޔާގެ ޤާނޫނު އަސާސީގެ 370 ވަނަ މާއްދާގެ ދަށުންނެވެ. މި ހަފްތާ ތެރޭގައި އިންޑިޔާގެ ޤާނޫނު ހަދާ މަޖްލީހުން ވަނީ އެ މާއްދާ އުވާލަން ނިންމާފައެވެ.\nކަޝްމީރު އަބްދުﷲ ޝާހިދު މޯދީ އިންޑިޔާ ޕާކިސްތާން\nSeptember 26, 2019 13:01:47\nSeptember 21, 2019 13:50:03\nބަންދުގައި ތިބި ކަޝްމީރީންނާ ބައްދަލުކުރުމަށް ޢާއިލާތަކުން މަސައްކަތްކުރަނީ\nދިވެހިންގެ ނަމުގަ މުސްލިމުންނާ ދެކޮޅައް ބަޔާން ނެރެވިގެންނުވާނެ ކޮންމެބައެއްގެ އަޅުވެތިކަމުގަ ވެރިކަންކުރާ ބަޔަކުތިއްބަސް ދިވެހިން އެއްވެސް ބަޔަކަށް އަޅުވެތިވާކައްނުޖެހޭ ދިވެހިންގެތެރެއިން ބަޔަކު އަޅުވެތިވެގެން އުޅުނަސް ދިވެހިރައްޔިތުން އަޅުވެތިއެއްނުކުރެވޭނެ އަދިނުވެސްވާނެ އިންޝާﷲ\nޓެރަރިސްޓް ޖަމާޢަތުގެ ލިސްޓަށް އިޒްރޭލާ އިންޑިއާ އަދި މިޔަންމާ ލާން ނުޖެހޭ ސަބަބެއް ނެތް.


Dilip Kumar maruvumun Dharmendra hyi halaakuvefai\nބޭބެއެއް ފަދަ ދިލިޕް ކުމާރު މަރުވުމުން ދަރުމެންދުރަ ހިތް ހަލާކުވެފައި\nދިލިޕްގެ މަރުވެފައިވާ ހަށިގަނޑުގައި އަތް ޖައްސާލައިގެން ދަރުމެންދުރަ\nދިލިޕް (ކ) އާއި ދަރުމެންދަރ\nކުރީގެ މަޝްހޫރު އެކްޓަރު ދަރުމެންދުރަ އާއި ދިލިޕް ކުމާރުގެ ގުޅުމަކީ ވަރަށް ޒަމާންވީ ގާތް ގުޅުމެކެވެ. އެ ދެ މީހުންގެ ހަޔާތުގެ ގިނަ ދުވަސްތަކެއް ހޭދަކޮށްފައި ވަނީ އެއްބަނޑު އެއްބަފާ ދެބެންހާ ގާތް ކޮށެވެ. އަދި ދިލިޕްގެ އަންހެން ސާއިރާ ބާނޫ އާއި ދަރުމެންދުރަގެ ވެސް އޮންނަނީ ހަމަ އެހާ ގާތް އެއްބަނޑު އެއްބަފާ ގުޅުމެކެވެ. އެހެންކަމުން ޖުލައި ހަތް ވަނަ ދުވަސް ވެގެން ދިޔައީ ދަރުމެންދުރަގެ ހަޔާތުގައި ވެސް އައި އެންމެ ހިތާމަވެރި އެއް ދުވަހަށެވެ. އޭނާ އެންމެ ލޯބިވާ ބޭބެއެއް ފަދަ ގާތް ދިލިޕް ކުމާރު މި ދުނިޔެއަށް އަލްވަދާއު ކީ އެ ދުވަހު ކަމަށް ވާތީ އެވެ.\nދިލިޕްގެ ގޭގައި އޭނާގެ ޖަނާޒާގެ ކަންތައްތައް ކުރިޔަށް ގެންދިޔައިރު ދަރުމެންދުރަ އަށް އެއްވެސް ހިފެހެއްޓުމެއް ނެތި ގިސްލާ ރޮވެމުން ދިޔަ މަންޒަރު ފެނިފައި ވަރަށް ގިނަ ބަޔެއްގެ ލޮލުން ކަރުނަ ހިލުނެވެ. އަދި ދިލިޕް އާއި ދަރުމެންދުރަގެ އޮތް ގާތްކަން އެ ދުވަހު ގިނަ ބަޔަކަށް އިހްސާސް ކުރެވުނު ވެސް މެއެވެ.\n"އަހަރެންގެ ބޭބެ ދިލިޕް ކުމާރަށް ސުވަރުގޭގެ މަތިވެރި ނިއުމަތް ދެއްވާންދޭވެ!" ދިލިޕް އާއި އޭނާގެ ފޮޓޯއަކާއެކު ދަރުމެންދުރަ ޝެއާކުރި މެސެޖެއްގައި ލިޔެފައި ވެއެވެ.\nދަރުމެންދުރަ ސޯޝަލް މިޑީއާގައި ޝެއާކުރި މެސެޖެއްގައި ލިޔެފައިވާ ގޮތުގައި އޭނާއަކީ ދެރަ ނުވާ ކަމަށް ހެދިގެން އުޅެވޭ ކަހަލަ ފޭކް އިންސާނެއް ނޫނެވެ. އެހެންވީމާ އޭނާގެ ޖަޒުބާތުތައް ކޮންޓްރޯލް ނުވެގެން އުޅުނު މަންޒަރު އެ ދުވަހު ފެނުނީ އެވެ.\nދިލިޕް ކުމާރު ބަލިވެ އުޅެން ފެށީއްސުރެ ދަރުމެންދުރަ އަބަދުވެސް އޭނާއަށް ޒިޔާރަތްކޮށް ހާލު ބަލަމުން ގެންދެ އެވެ. އަދި ދަރުމެންދުރަގެ ހަގު އަނބި ހެމާ މާލިނީ ވެސް ބައެއް ފަހަރަށް އެ ގެއަށް ގޮސް އެމީހުންނާ ބައްދަލުކުރާ ކަމަށް ހެމާ ކުރި ޓުވީޓުގައި ބުނެފައި ވެއެވެ.\nދަރުމެންދުރަ، 85، އާއި ދިލިޕް އެކުގައި ދެ ތިން ފިލްމެއްގެ މަސައްކަތް ކުރި އެވެ. އޭގެ ތެރެއިން އެއް ފިލްމަކީ ބެންގާލީ ފިލްމު "ޕާރީ" އެވެ. އެ ފިލްމުގެ ހިންދީ ރިމޭކް "އަނޯކާ މިލަން" ގައި ވެސް ބައިވެރިވީ މި ދެ އެކްޓަރުންނެވެ.\nސިދާރްތު ޝުކްލާ ވައްތަރު މީހެއް!\nސިދާރްތު މަރުވުމުން ބަތަލާއަކު އެޑްމިޓްކޮށްފި\nސިދާރްތާއި ޝެހެނާޒް އޮތީ ޑިސެމްބަރުގައި ކައިވެނިކުރަން\nސާއިރާ ޑިޕްރެޝަންގައި، ފަރުވާ ކުރަން ދެކޮޅު


Karan Johar ge "Takht" ufehdhidhaane kamaamedhu suvaalu ufedhihje\nކަރަން ޖޯހަރްގެ "ތަހްތު" އުފެއްދިދާނެ ކަމާމެދު ސުވާލު އުފެދިއްޖެ\nކަރަން ޖޯހަރްގެ ޑްރީމް ޕްރޮޖެކްޓް "ތަހްތު" ފެށުމުގެ ތައްޔާރީތައް ވަރަށް ބާރަށް ކުރިޔަށް ގެންދަނިކޮށް އެ ފިލްމު ފެށުމަށް ފައިސާގެ ދަތިތަކެއް ކުރިމަތިވެއްޖެ އެވެ. ކޮރޯނާވައިރަހުގެ ސަބަބުން ފިލްމުގެ މަސައްކަތްތައް ކުރަން ދަތިވެފައި ވަނިކޮށް އަނެއްކާވެސް އިތުރު ހުރަސްތަކެއް ފިލްމަށް ވަނީ ކުރިމަތިވެފަ އެވެ.\nބޮލީވުޑް ހަބަރުތައް ގެނެސްދޭ ބައެއް އޮންލައިން ނޫސްތަކުން ރިޕޯޓްކޮށްފައިވާ ގޮތުގައި މިއީ ވަރަށް ބޮޑު ބަޖެޓަކުން އުފައްދާ ފިލްމަކަށް ވާތީ ފިލްމު ޕްރޮޑިއުސްކުރަން ހަމަޖެހިފައިވަނީ ކަރަން ޖޯހަރްގެ ދަރްމާ ޕްރޮޑަކްޝަން އާއި ފޮކްސް ސްޓާ އިންޑިއާގެ ޕާޓްނަޝިޕެއްގެ ދަށުންނެވެ. ނަމަވެސް އެންމެ ފަހު ވަގުތު ފޮކްސް ސްޓާ އިން ވަނީ ފިލްމު ޕްރޮޑިއުސްނުކުރަން ނިންމާފަ އެވެ.\nއެގޮތަށް ފޮކްސް ސްޓާ އިން ނިންމީ އެ ކުންފުނިން މި އަހަރު ޕްރޮޑިއުސްކުރި ދެ ފިލްމު ކަމަށްވާ "ޗަޕާކް" އާއި "ޕަންގާ" ފްލޮޕްވެ ވަރަށް ބޮޑު ގެއްލުމެއް ލިބިފައިވާތީ އެވެ. އެހެންވެ އެމީހުން ޕްރޮޑީއުސްކޮށްދޭން އެއްބަސްވެފައިވާ ފިލްމުތައް އަލުން ޗެކްކޮށް ބައެއް ފިލްމުތައް ދޫކޮށްލަން އެ ކުންފުނިން ނިންމީ އެވެ.\nދާދިފަހުން ފޮކްސް ސްޓާގެ ސީއީއޯ ވިޖޭ ސިންގް އިސްތިއުފަ ދިނުމުން އެ ކުންފުންޏަށް އާ ސީއީއޯއެއް އައިސް ކަރަން އާއި އެ ކުންފުނި ގުޅިގެން އުފައްދާ ފިލްމުތަކާ މެދު އަލުން ވިސްނަމުންދާ ކަމަށް ވެއެވެ.\nތަހްތު ކޯ ޕްރޮޑިއުސްކުރުމަށް ފޮކްސް-ސްޓާ އަށް ވަރަށް ގިނަ އަދަދެއްގެ ފައިސާ އިންވެސްޓްކުރަން ޖެހޭތީ މި ވަގުތު އެހާ ބޮޑު ޚަރަދެއް ކުރަން އެ ކުންފުނިން ބޭނުން ނުވާ ކަމަށް ވެސް ޚަބަރުތައް ބުނެ އެވެ. ނަމަވެސް މިކަމާ ގުޅޭ ގޮތުން ކަރަން ވެސް އަދި ފޮކްސް ސްޓާ އިން ވެސް ރަސްމީކޮށް އަދި އެއްވެސް ވާހަކައެއް ނުދައްކަ އެވެ.\nތަހްތު ރިލީޒްކުރާނެ ކަމަށް އިއުލާން ކޮށްފައިވަނީ 2021 ގެ ޑިސެމްބަރު 24 ވަނަ ދުވަހު އެވެ.\nކުރީ ޒަމާނުގެ ވާހަކައަކަށް އުފައްދާ މި ފިލްމުގައި ރަންވީރު ސިންގް، ކަރީނާ ކަޕޫރު، އާލިއާ ބަޓް، ވިކީ ކޯޝަލް، އަނިލް ކަޕޫރު، ބޫމީ ޕެޑްނޭކަރް އަދި ޖާންވީ ކަޕޫރު ބައިވެރިވެ އެވެ. މުޣުލް ރަސްކަލުންގެ ޒަމާނުގެ ހާދިސާތަކެއް ދައްކުވައިދޭ މި ފިލްމުގެ ޝޫޓިން ވަރަށް އަވަހަށް ފަށަން ވަނީ ހަމަޖެހިފަ އެވެ. ނަމަވެސް މިހާރު ހަބަރުތައް ލިބޭ ގޮތުން ފިލްމު ފެށިދާނެކަމާ މެދު ސުވާލު އުފެދެ އެވެ.


ކައުންސިލުން ޖަވާބެއް ނުލިބިއްޖެނަމަ، ޓާފްދަނޑު އެހެންރަށަކަށް ބަދަލުކުރަނީ!\nއޭދަފުށީގައި ޓާފް ފުޓްބޯޅަ ދަނޑެއް އެޅުމާ މެދު މިޖެނުއަރީ މަހުގެ 31ގެ ކުރިން ކައުންސިލުން ވަކި ޖަވާބެއް ނުލިބިއްޖެނަމަ، އެކަމަށްޝައުގުވެރިވާ ފަރާތުން މިޕްރޮޖެކްޓް އެހެންއަތޮޅަކަށް ބަދަލުކުރަން ނިންމާފައިވާކަމުގެ މައުލޫމާތު އީޓިއަށް ލިބިއްޖެ އެވެ.\nޕަބްލިކް ޕްރައިވެޓް ޕާޓްނާރޝިޕް (ޕީޕީޕީ) ގެ ދަށުން އޭދަފުށީގައި ފުޓްބޯޅަ ދަނޑު އެޅުމަށް ޝައުވެރިވާ ފަރާތާ ގާތްގުޅުމެއް އޮންނަ އޭދަފުށިގެ ބޭފުޅަކު އީޓިއަށް ވިދާޅުވީ ދަނޑު އެޅުމާ މެދު އޭދަފުށީ ކައުންސިލަށް ވަރަށްދިގު މުއްދަތެއް ދީފައިވާކަމަށާ، އެހެންނަމަވެސް މިމަހު 31ގެ ކުރިން އެކަމަށް ގޮތެއް ނިންމުން މަޖްބޫރު ކަމަށެވެ.\n” އަޅުގަނޑަށް އެނގޭ ރާއްޖޭގެ ފުޓްބޯޅައިގެ މަޝްހޫރު ބޮޑެތި އެހެން ރަށްރަށުންވެސް އެކަމަށް ކެނޑިނޭޅި އެދެމުން އެބަދާކަން. އަދި އަޅުގަނޑު ގާތު އެބައޮތް އެބޭފުޅުން ވިދާޅުވެފައިވެސް އެންމެފަހަށް ބެލޭނީ މިމަހުގެ ނިޔަލަށޭ. ކ. ހުރާ، ތޮއްޑޫ ކަހަލަ ރަށްރަށުން އެކަމަށް ޝައުވެރިކަން ފާޅުކުރަމުން އެބަދޭ” ނަން ނުޖެހުމަށް ޝަރުތުކޮށް އޭނާ ވިދާޅުވިއެވެ.\nމިކަމާމެދު ކައުންސިލުން ދެކޭގޮތެއް ހޯދާލުމަށް ދަނޑު ހެދުމުގެ މަޝްރޫއަށް ތާއީދުކުރައްވާ އޭދަފުށީ ކައުންސިލްގެ ނާއިބްރައީސް މުހައްމަދު ރިޒާއަށް އީޓީން ގުޅާލުމުން ވިދާޅުވީ ކައުންސިލްގެ މެޖޯރިޓީ އެކަމަށް އަދިވެސް އެއްބަސްނުވާކަމަށާ، އެހެންނަމަވެސް އެކަން ވޭތޯ މިހަފްތާތެރޭގައިވެސް މަސައްކަތް ކުރައްވާނެކަމަށެވެ.\nއޭނާ ވިދާޅުވީ މިކަމުގައި ނޫނެކޭ ބުނަނީ ކައުންސިލްގެ ރައީސް އަލީ ވަހީދާ، މެމްބަރު ޝަކީލް އަދި އަލީ ޔަހްޔާ ކަމަށެވެ.\n” އަޅުގަނޑާ ވާހިދު އޯކޭ. ޝަކީލް ވިދާޅުވަނީ ބިންދީފިއްޔާ ފައިބަރުޖަހާނެ ތަނެއް ނޯންނާނޭ. އަލީ ވަހީދު ވަކިއެއްޗެއް ވިދާޅެއްނުވޭ. އަލީ ޔަހްޔާ އަލީ ވަހީދު ތާއީދު ނުކުރާތީ، ނުކުރާކަމަށް އަޅުގަނޑަށް ހީވަނީ. ދެން އަޅުގަނޑަށް ކުރެވޭނީ މަސައްކަތް.”\nއޭދަފުށީގައި ޓާފް ފުޓްބޯޅަ ދަނޑަކާ، ސްޓޭޑިއަމްގެ ބައެއް އަދި ފުޓްބޯޅަ ޓްރޭނިންގް ސެންޓަރެއް ގާއިމް ކުރުމަށް ބަޔަކު ޝައުގުވެރިވާކަން އޭދަފުށީ ކައުންސިލުން ހާމަކުރީ މިމަހުގެ4ވަނަދުވަހުއެވެ. މި މަޝްރޫއު ޑިޒައިން ކުރެވިފައިވާ ގޮތަށް ބަލާއިރު އޭދަފުށީ އިރުމަތީ ސަރަހައްދުގައި ފުޓްބޯޅަ ކުޅުމަށް މިހާރު ބޭނުންކުރާ ހުސްބިން އިންޓަނޭޝަނަލް ޓާފް ދަނޑަކަށް ބަދަލުކުރުމުގެ އިތުރުން ސިޑިބަރިއާ، ޗޭންޖިންގް ރޫމްފަދަ ތަންތަން ހިމެނިގެން ދާނެއެވެ. އޭގެ ބަދަލުގައި އިންވެސްޓަރަށް އޭދަފުށިން 40000 އަކަފޫޓްގެ ބިމެއް ވިޔަފާރި އުސޫލުން ތަރައްޤީކޮށް ހިންގުމަށް 30 އަހަރަށް ދޭންޖެހެއެވެ. މި ބިމުގައި އެއްވެސް މަސައްކަތެއް ކުރެވޭނީ ޓާފް ދަނޑުގެ މަސައްކަތް ނިމުމުންނެވެ. އެބިމުގައި ފުޓްބޯޅަ ޓްރޭނިން ސެންޓަރެއް ގާއިމްކޮށް ހިންގާނީ އިންވެސްޓްކުރާ ފަރާތުންނެވެ. އަދި މިތަން ހިންގައިގެން ލިބޭ ފައިދާގެ5އިންސައްތަ އޭދަފުށީގެ ތަރައްޤީގެ ކަންކަމަށް ކޮންމެ އަހަރަކުވެސް ހަރަދުކުރަން އިންވެސްޓަރަށް ޖެހެއެވެ.\nއޭދަފުށީ ކައުންސިލުން ކުރިން ބުނެފައިވަނީ އިންވެސްޓަރ އެދޭވަރުގެ ބިމެއް އޭދަފުށިން މިހާރުވެސް ލިބެން އެބައޮތްކަމަށާ، ކައުންސިލްމެމްބަރުން މިކަމާމެދު އާ ބަސްބުނެފިނަމަ ޝައުގުވެރިވާ އިތުރު ފަރާތްތަކަށް ފުރުސަތު ހުޅުވާލާނެ ކަމަށެވެ. ހަމައެއާއެކު މިކަން ކުރިޔަށްގެންދަން ނުވަތަ މި އުސޫލުން ކުރިޔަށްގެންދަން ފެނޭތޯ ކައުންސިލަށްމެމްބަރު ވާހިދު މިމަހު ކުރީކޮޅު ހުށައެޅި ކުއްލި މައްސަލައަށް ތާއީދުނުލިބިގެން އެ މައްސަލަވަނީ ކައުންސިލުން ބޭރުކޮށްލާފަ އެވެ.\nފެބްރުއަރީ 7, 2013 at 7:58 pm\nކައުންސިލަރުންގެ ކަންތަކޭ. އެމީހުންނާ ހެދީ އޭ އޭދަފުށި މި އޮންނަނި ތަރައްޤީ ނުވެފަ…. ވީމާ ވިހާވެސް އަވަހަކަށް ބ.އޭދަފުށީައި ޓާފް ދަނޑެއް އަޅައިދެއްވުމަހ އަޅުގަނޑު ކައުންސިލަނުންނަށް ގޮވާލަން. ސޯ ޕްލީޒް އެގްރީ ވިތް އިޓް….\nޖެނުއަރީ 30, 2013 at 2:47 pm\nދޫކޮށްލާ ވަރުގެފުރުސަތެއްނޫން. ކައުންސިލަރުން ބޮލަށް ފިތިފަތަ؟\nޖެނުއަރީ 30, 2013 at 9:19 am\nއެހެންނޫން ވާނީ ، އޭދަފުށި މީހުންބުނާނެ . ތިމަންނަމެންނަކީ ވަރަށް ތަރައްގީވެފައި ތިބި ބައެކޭ . ހަގީގަތަށް ބުރަވެ ހުރެ ބުނަންޏާ ބުނަންޖެހޭނީ މަގުފާރު ތަކުގައި ސިމެންތިޖަހާ ކުލަ ލެވުނީމަ އެއަންނަނީ ތަރައްގީއެއްނޫނޭ ! އެއީ އަންނި ވިދާޅުވާހެން ކޮންކުރީޓް ތަރައްގީ! މިރަށަށް ބޭނުންވެގެން މިއުޅެނީ ކޮންކުރީޓް ތަރައްގީއެއްނޫން ! ރައްޔިތުމީހާ ތަރައްގީ ނުވާތީ މިކަހަލަ ދުރުމުސްތަގުބަލަށް ބޭނުންވާ ކަންކަން ނިންމުމުގައި އެއްފަޔަށް ބުރަވެވެނީ ! ހަގީގަތުގައި މިވެގެން އުޅޭ ގޮތަކީ ކައުންސިލަރުންނަށް ހޮވާފައި މިތިބީ ކުރިމަތިލެއްވި ބޭފުޅުންގެތެރެއިން ގާބިލްނޫން ބައެއްކަން . ރަށުގައި ނެތް ފެންވަރުގެ މާވަޑިއަކާއި ، ފުޓްބޯޅަ ކުޅުންތެރިއަކާއި ، ރިސޯޓް މެނޭޖަރަކާއި ، ގަބުޅިކަތީބަކާއި ، ދެންހުރިމީހެއް (ވަކިއެއްޗެއް ދަންނަވަން ބޭނުންނުވާ މީހެއް ). އަދިވެސް މިޖޯލިފަތި މީހުންނަށް ނުވިސްނޭބާވަޔޭ އަޅުގަޑު ހިތަށްއަރާ ! އަޅުގަޑުގެ އިޚުލާސްތެރި ދުޢާ އަކީ މާތްރަސްކަލާނގެ އޭދަފުށީ ރައްޔިތުންނަށް ހެޔޮވިސްނުން ދެއްވާ އޭދަފުށި ތަރައްގީގެ މަގުގައި އިތުރު ހަރުފަތްތަކަކަށް ދިއުމުގެ ހެޔޮ ތައުފީގު މިންވަރު ކޮށްދެއްވުން ! އާމީން ……………….\nޖެނުއަރީ 28, 2013 at 10:30 pm\nސާބަސް! އޭދަފުށީގައި މީހުން ދިރިއުޅޭނެ ތަނކޮޅެއް ނެތްއިރުވެސް އަދިވެސް ދަނޑެއް އެޅޭތޯތަ ބަލަންވީ! ތި ދަނޑު އަޅާބަލަ ބިންބޮޑު ކުޅިވަރުގެރޫހު ހުރި އަތޮޅެއްގެ ރަށެއްގައި؟ ތީދެން ބޮޑުވަރު1 ބިންނެަތސް ތިކަންވެސް އެަރަށަށް ގެންދޭ!!!!!!!!!!!!!!11\nފެބްރުއަރީ 7, 2013 at 7:53 pm\nމީހުނ ދިރި އުޅޭނެވަރަށް ތަން ދީފަ ދަނޑު އެޅީމަ ހުންނާނި ރަނގަޅަށް.\nޖެނުއަރީ 28, 2013 at 8:47 am\nޖެނުއަރީ 27, 2013 at 4:46 pm\nއޭދަފުށިގެ ތަރައްޤީ އަށް ކައުންސިލަރުން ހުރަސްއަޅާކަން މީގެން ވެސްމި އިގެނީ.. ކަމުދާ ބަޔެއް ނޫ ތީ ތިތާ ބައިތިއްބާކަށް އަައި ފޯނާ ބޮޑެތި މުސާރަ ދީފައެއް!! އިސްތިއުފާ އަލީ ވަހީދު ޝަކީލް އަދި ޔަހުޔާޔާ\nޖެނުއަރީ 27, 2013 at 4:31 pm\nއަވަހަށް ގޮތެއް ނިންމާނެކަމަށް އުންމީދުކުރަން. ތި ދަނޑުހެދީމަ މުބާރާތް ކުޅެން ކިހާ ފަސޭހަވާނެ.\nޖެނުއަރީ 27, 2013 at 1:12 pm\nތިކަހަލަ ކައުންސިލަރުން ހޮވަންޏަާ ވާނެގޮތްތިވަނީ ކޮރްލްޕާރކްގައި ތިބެ ކޮފީބޮއިފަ މިސްކިތު ފާރުބުރިމަތީ އިދެގެން ބާރަށް ހަޅޭއްލެވިއަކަސް ތަރައްޤީއެއް ނާންނާނެ ތަރައްޤީ އަންނާނީ މިފަދަ އިންވެސްޓްމަންޓްތަކަށް ރަގަނޅު ޕްލޭނެއްގެ ދަށުން އާއެކޭ ބުނެގެން ކާސިމް ކަލޭފާނު އަތޮޅުވެރިަން ކުރިދުވަސް މާޒީއާ އކުވެއްޖެ.\nޖެނުއަރީ 27, 2013 at 10:17 am\nމިއިން ދައްކައިދެނީ އޭދަފުށީ ރައްޔިތުންގެ ވިސްނުމުގެ ފެންވަރު.. މިހެން ވާންމިޖެހުނީ ހަމަ ތިޔަބޭފުޅުން ހޮށްވެވި ކައުންސެލަަރުންގެ ފެންވަރު ހުރި ގޮތުން.. މީހަމަ ރާއްޖޭގެ ގިނަރަށްރަށުގެ ކައުންސެލަރުންގެ ހާލަތު…\nޖެނުއަރީ 27, 2013 at 9:47 am\nދަނޑު އަޅާނެ ކަމެއް ނެތް !\nޖެނުއަރީ 27, 2013 at 9:32 am\nކަންކަން ކުރެވޭ ވަރުގެ މީހުން ކައުންސިލަށް ހޮވިނަމަ ތިހެން ދިގުދަންމާކަށް ނުޖެހުނީސް. ތިއޮތީ ކައްޗަށް އެޅިބިންގަލުގެ ހިތި ނަތީޖާ މެޖޯރިޓީންނަށް ލިބިފައި.ދެންވެސް ސިޔާސީ ފިކުރު އެއްކިބާކޮށް ރަށާއި މެދު ވިސްނޭފަދަ ގާބިލު މީހުން ހޮވޭތޯބަލާ! ބޮލެއް ހުއްޓަސް އެބޮލުގެ ބޭނުން ކުރަން ނޭގެންޏާ ކީއްކުރާނީ ؟ ތިއޮތީ ތިމާމެން ފޭހުނު އިލޮށިގަނޑު ތިމާމެންގެ ލޮލަށް ހެރިފައި ………………………….. ؟ ވިސްނާ ވިސްނާ 2014 ވަނަ އަހަރު………………………….\nޖެނުއަރީ 27, 2013 at 9:09 am\nވައި ކައުންސިލް މެމްބާރސް ޑޯންޓް ލައިކް ބިލްޑިންގ އަ ފުޓްބޯލް ގްރައުންޑް. އަ ޖިފްޓް ފުރޮމް ޕްރަްއިވެޓް ސެކްޓަރ ވިތައުޓް ސްޕެންޑިން އެނީތިން ފުރޮމް ގަވަރމެންޓް.\nޖެނުއަރީ 27, 2013 at 8:46 am\nWhy did we wait for last minutes or last second?\nDevelop the habit of making the right decision at the right time for the right reason, without wasting time. Please don`t keep things pending for tomorrow. If tomorrow never comes what shall we do? “Tomorrow is not promised to anyone.”